Hukumeh koggen PPM eh atheh nuleveyne: Adhurey - vNews.mv\nއަދުރޭ އާއި ޕީއެންސީގެ އިސް ބައެއް ވެރިން:\nހުކުމެއް ކޮށްގެން ޕީޕީއެމް އަތެއްނުލެވޭނެ: އަދުރޭ\nޙައްވާ މިންހާ 28 November 2019, 22:24\nރައީސް ޔާމީން އަބްދުލްގައްޔޫމަށް ހުކުމެއް ކޮށްގެން ޕީޕީއެމް އަތުނުލެވޭނެކަމަށް ޕީއެންސީގެ ރައީސް އަބްދުއްރަހީމް އަބްދުﷲ ވިދާޅުވެއްޖެއެވެ.\nރައީސް ޔާމީނަށް ކުރި ހުކުމަށް ފަހު ޕްރޮގްރެސިވް ކޯލިޝަނުން ބޭއްވި ފުރަތަމަ ނޫސްވެރިންގެ ބައްދަލުވުމުގައި އަބްދުއްރަހީމް ވިދާޅުވީ، ރައީސް ޔާމިނަށް ކޮަށްފައިވާ ހުކުމަކީ ސިޔާސީ ހުކުމެއް ކަަމަށެވެ. އަދި މައްސަލަ ފެށިގެން އައިއިރުވެސް ރައީސް ޔާމިންގެ މައްޗަށް ކޮށްފައިވާ ދައުވާއަކީ ސިޔާސީ ދައުވާއެއް ކަމަށް ވިދާޅުވަމުން އައި ވާހަކަ އަބްދުއްރަހީމް ވަނީ ތަކުރާރު ކުރައްވާފައެވެ.\nމިއީ ރައީސް އިބްރާހިމް މުހައްމަދު ސޯލިހާއި، ރައީސް ނަޝީދާއި، ގާސިމް އިބްރާހިމްގެ ބައިވެރިވުން އޮވެގެން ވަރަށް ބޮޑަށް ރޭވިގެން ކުރައްވާފައިވާ ކަމެއްކަމަށް އަބްދުއްރަހީމް ވިދާޅުވިއެވެ. މިއީ ރާއްޖޭގެ ސިޔާސީ މައިދާނުން ރައީސް ޔާމީން ފޮހެލުމަށް ކުރައްވާ ކަމެއްގެ ގޮތުގައި އަބްދުއްރަހީމް ވަނީ ވިދާޅުވެފައެވެ.\nއެހެންނަމަވެސް ރައީސް ޔާމީން އަދިވެސް ހުންނެވީ ވަރަށް ސާބިތަުކަންމަތީގައި ކަމަށާއި 2023 ވަނަ އަހަރުގެ ރިޔާސީ އިންތިޚާބުގައިވެސް ޕީޕީއެމްގެ ރިޔާސީ ކެންޑިޑޭޓެއްގެ ގޮތުގައި ރައީސް ޔާމީން ނިކުންނަވާނެކަމަށް އަބްދުއްރަހީމް ވިދާޅުވިއެވެ.\nޕީޕީއެމް އަތުލުމަށްފަހު ނުވަތަ ޕީޕީއެމްގެ ލީޑަރޝިޕަށް އައުމަށްފަހު އެއްވެސް ބޭފުޅަކަށް ރިޔާސީ އިންތިޚާބަށް ކުރިމަތިނުލެވޭނެ ކަމަށާއި ހުކުމެއް ކޮށްގެން ޕާޓީ އަތުލެވޭ ވަރަށްވުރެ މިކޯލިޝަން މާ ބަދަހިވާނެ ކަމަށް އަބްދުއްރަހީމް ވިދާޅުވިއެވެ.\n"މިއީ ވަރަށް ބަދަހި ޓީމެއް. އަޅުގަނޑުމެންގެ ހިތްވަރަކަށް ބަދަލެއް ނާންނާނެ. މިކުރާ މަސައްކަތް ހުއްޓާލާނީ ރައީސް ޔާމީން މިނިވަން ކުރުމަށްފަހު."\nރައީސް ޔާމީން ޖަލުގައި ހުންނެވިޔަސް ޕީޕީއެމްގެ ރައީސަކީ އަދި ޕްރޮގްރެސިވް ކޯލިޝަންގެ ލީޑަރަކީ ރައީސް ޔާމީން ކަމަށް އަދުރޭ ވިދާޅުވިއެވެ. އަދި އާ ލީޑަރަކު ހޮވުމުގެ ވިސްނުންވެސް ނުގެންގުޅުއްވާ ކަމަށާއި ކޮންގްރެސް އެއްވެސް ނުބާއްވާނެކަމަށް އަބްދުއްރަހީމް ވަނީ ތަކުރާރުކޮށް ވިދާޅުވެފައެވެ.\nރައީސާ ޔާމީނާ އިދިކޮޅު ލީޑަރުން އަތޮޅުތަކަށް ދަތުރުކުރައްވައި ސަޕޯޓަރުންގެ ވިސްނުން ބަދަލުކުރުމަށް މަސައްކަތް ކުރައްވާނެ ކަމަށާއި އެހެންނަމަވެސް އެކަންކަމަށް ވިސްނައި، ސަމާލުވެތިބުމަށް އަބްދުއްރަހީމް ވަނީ އެދިވަޑައިގެންފައެވެ.\nރައީސް ޔާމީން ޖަލަށްލުމުގެ މައިގަނޑު އަސްލަކީ ދިވެހިރާއްޖޭގައި އެހެން ދީންތަކަށް ފުރުސަތު ދިނުންކަމަށް އަބްދުއްރަހީމް ވިދާޅުވިއެވެ.\nގައުމާ މުހާތަބުކޮށް ވާހަކަފުޅު ދައްކަވާ ކޮންމެ ފަހަރަކު އިސްލާމްދީން ހިމާޔަތްކުުރުމަށް ވާހަކަފުޅު ދައްކަވާ ކަމަށާއި އެކަމަށް ރައީސް ޔާމީނާ އިދިކޮޅު މެމްބަރުން މިހާރުވެސް އެއްބަސްވެވަޑައި ގަންނަވާކަމަށް އަބްދުއްރަހީމް ވިދާޅުވިއެވެ. މިއީ އެފަދަ ކަންކަން ހުއްޓުވަމަށް ކުރިކަމެއްގެ ގޮތުގައި އަބްދުއްރަހީމް ވަނީ ސިފަކުރައްވާފައެވެ.\nއަބުދުﷲ ޔާމީން ޕީއެންސީ ސިޔާސީ ޕީޕީޕއެމް\nމި ހުކުމް މި ކުރީ ޕީޕީއެމް އަތުލަންތަ؟


މިއީ ޖަލެއް ނޫނެވެ. މިއީ 'މަޖަލެކެވެ'. | Jazeera\tމިއީ ޖަލެއް ނޫނެވެ. މިއީ 'މަޖަލެކެވެ'. - Jazeera\nމިއީ ޖަލެއް ނޫނެވެ. މިއީ 'މަޖަލެކެވެ'.\nމުހައްމަދު ސާބިގް December 15, 2018 80 views0\nރައީސް ޔާމީނުގެ ވެރިކަމަކީ ގިނަ އަދަދަކަށް ސިޔާސީ ބޭބޭފުޅުން ހައްޔަރު ކުރެވުނު ވެރިކަމެކޭ ބުނުމަކީ ދޮގަކަށް ނުވާނެއެވެ. ހައްޔަރު ކުރެވުނު ބޭބޭފުޅުންގެ ތެރޭގައި އެމަނިކުފާނުގެ އާއިލާ އާއި، ގާތް ރަހުމަތްތެރިންވެސް ގިނަ އަދަދަކަށް ހިމެނިގެން ދިއުމަކީ އެމަނިކުފާނުގެ ސިޔާސީ ހަޔާތަށް އެޅިގެންދިޔަ އެންމެ ބޮޑު ހިޔަންޏެވެ.\nރައީސް ޔާމީނުގެ ވެރިކަމުގައި 'ހަވާ ފަޓާސް' ބަރި ބަރިހެން ހުކުމްތައް ކުރެވި ޖަލައްލެވުނު ފަރާތްތައް، އެމަނިކުފާނުގެ ވެރިކަން ނިމުމާއި އެކުހެން، ހަމަ އެބާރުމިނުގައި، ހަމަ އެކޯޓުތަކުން މިއޮއްގެން މިނިވަން ކުރަނީއެވެ.\nޖަލުތަކުގައި މިބޭބޭފުޅުން ހޭދަކުރެއްވެވި ދަވަސްތަކުގެ އަނިޔާ އާއި، ޖަލުގެ އުނދަގޫ ދިރިއުޅުއްވުމުގެ ވާހަކައަކީ މިބޭބޭފުޅުންނާއި މިބޭބޭފުޅުންގެ ވާގިވެރިން ރައްޔިތުންގެ ޖަޒުބާތު ތަކާއި ކުޅެލުމަށް ބޭނުންކުރެއްވި އެންމެބޮޑު ވަސީލަތެވެ. ހާއްސަކޮށް ރިޔާސީ އިންތިހާބުގެ ދުވަސްވަރު ގައެވެ.\nދިއްގަރު ދާއިރާގެ ކުރީގެ މެންބަރ އަހުމަދު ނާޒިމް ގެ މައްޗަށް ކުރެވިފައިވާ 25 އަހަރު ދުވަހުގެ ޖަލުހުކުމް ވެސް ބާތިލް ކުރެވިގެން ދިޔައީ ދާދި މިދާކަށްދަވަހުއެވެ. ސުޕްރީމް ކޯޓުން އެމަނިކުފާނު މިނިވަން ކުރެއްވުމާއިއެކު މީސް މީޑިއާއަށް ދޫކޮއްލި ޝުކުރުގެ ޓްވީޓް ގައި ބޭނުންކުރެއްވި ފޮޓޯ ވެގެންދިޔައީ އާމުންގެ ގިނަބަޔަކަށް މިބޭބޭފުޅުން ޖަލުގައި ހޭދަކުރެއްވެވި އަނިޔާވެރި ދުވަސްތަށް ވަޒަން ކޮށްލަން ލިބުނު ފޮޓޯއަކަށެވެ. ފޮޓޯގައި ފެންނަނީ އަހުމަދު ނާޒިމްގެ އިތުރުން ކުރީގެ ޑިފެންސް މިނިސްޓަރ މުހައްމަދު ނާޒިމް އާއި، ކުރީގެ ޑިފެންސް މިނިސްޓަރ ތަލްހަތު އިބްރާހިމް ކަލޭފާނު އާއި މިހާރުގެ ހޯމް މިނިސްޓަރ ޝެއިހް އިމްރާން އަބްދުﷲ އެވެ. މި ފޮޓޯ އަކީ މިބޭބޭފުޅުން ޖަލުގައި ތިއްބަވާ ނަންގަވާފައިވާ ފޮޓޯއެއް ކަމަށް އަހްމަދު ނާޒިމް ވިދާޅުވެފައި ވެއެވެ.\nފޮޓޯއިން ފެންނަ މަންޒަރުން ޖަލަކަށްވުރެ ބޮޑަށް ސިފަވެގެންދަނީ އެޕާޓްމަންޓެއްގެ މަންޒަރަކާއެވެ. މިބޭފުޅުން ނިދިކުރެއްވުމަށް ބެނުން ކުުރައްވި އެނދު ތަކަކީވެސް އެންމެ ފެންވަރު ރަނގަޅު އެނދު ތަކެއްކަން ފާހަގަ ކުރެވެއެވެ. އަދި އިސްތިރި ފަދަ، އާންމު ދިރިއުޅުމުގައި ބޭނުންކުރައްވާ ބައެއްތަކެތި ވެސް މިފޮޓޯގައި ފެނެއެވެ. އަދި މިފޮޓޯ ނާޒިމް އަށް ނެންގެވޭނީ ކެމެރާއެއް، ނުވަތަ ކެމެރާހުރި ފޯނު ފަދަ ތަކެތިވެސް މިބޭބޭފުޅުން ޖަލުގައި ގެންގުޅުއްވާފައި ވާތީތާއެވެ.\nކޮންމެއަކަސް މިއީ ވަރަށް ތަފާތު ފޮޓޯއެކެވެ. ޖަލުގައިވެސް މޮޅުމީހާއަށް މޮޅުގޮތެވެ. ދެރަމީހާއަށް ދެރަގޮތެވެ. ދެރަމީހާ ޖަލުގައި ނިދާން ޖެހެނީ ސިމެންތި އައްޓެއް ނުވަތަ ކުނަލެއް މަތީގައެވެ. މޮޅުމީހާއަށް އެންމެފަހުގެ ޑަބަލްބެޑެކެވެ. ދެރަމީހާ ކުޑަގޮޅީގައި އޮންނައިރު މޮޅުމީހާއަށް މިލިބެނީ ފަސްތަރީގެ އެޕާޓްމަންޓެކެވެ. ވެރިކަން ބަދަލު ވުމާއިއެކު މޮޅުމީހާ މިނިވަންވެ ބޮޑެތި މަގާމުތައް ލިބިގެންދާއިރު ދެރަމީހުން ތިބީ އަދިވެސް ޖަލުގައެވެ. މޮޅުމީހުން ގެންދެވެނީ ޖަލަކަށް ނޫނެވެ. 'މަޖަލަކަށެވެ'.


ސާމީ ދަރިކޮޅާއި ޢަދާވާތްތެރިވުން : އިޒްރޭލުގެ ދިފާޢީ ތަވީދު | ފަހުގެ މައްސަލަތައް | ދީނާއިދުނިޔެ\nBack ކަވާސާ ދީނާއިދުނިޔެ ދީނާއިދުނިޔޭގެ ބައިތައް ފަހުގެ މައްސަލަތައް ސާމީ ދަރިކޮޅާއި ޢަދާވާތްތެރިވުން : އިޒްރޭލުގެ ދިފާޢީ ތަވީދު\nސާމީ ދަރިކޮޅާއި ޢަދާވާތްތެރިވުން : އިޒްރޭލުގެ ދިފާޢީ ތަވީދު\n30 ނޮވެމްބަރު 2003\nދާދިފަހުން، ޔޫރަޕިއަން ކޮމިޝަނުން އެދިގެން، ޔޫރަޕުގެ އިއްތިޙާދުގައި ހިމެނޭ ޤައުމުތަކުގެ ރައްޔިތުންގެ ޚިޔާލު ހޯދުމެއް ނެގުނެވެ. މިޚިޔާލު ހޯދުމުގެ މަޢުޟޫޢަކީ، ދުނިޔޭގެ އަމާންކަމާއި ސަލާމަތަށް އެންމެ ނުރައްކާތެރި ޤައުމުތަކަކީ ކޮބައިތޯ ބެލުމެވެ.\nޔޫރަޕުގެ އިސް އިދާރާތަކާއި، އެމީހުންގެ ރަޙްމަތްތެރި އެމެރިކާއިން ހީކުރިގޮތާއި ޚިލާފަށް، މިޚިޔާލު ހޯދުމުގައި ބައިވެރިވެ އެންމެ ގިނަ މީހުންގެ ނަޒަރުގައި ދުނިޔޭގެ އަމާންކަމަށް އެންމެ ނުރައްކާ ކުރާ ޤައުމެއްގެ ގޮތުގައި ހޮވުނީ އިޒްރޭލެވެ. ދެވަނައަށް އައީ އެމެރިކާއެވެ.\nމިނަތީޖާ އިޢްލާނުކުރެވުނުތާ މާގިނައިރެއް ނުވެއެވެ. މިއީ ޔޫރަޕުން 'ސާމީ ދަރިކޮޅާއި ޢަދާވާތްތެރިވާކަން '' ހާމަކޮށްދޭ ކަމެއްގެ ގޮތުގައިބުނެ އިޒްރޭލުން ވާހަކަދައްކަން ފެށިއެވެ. ސާމީ ދަރިކޮޅާއި ޢަދާވާތްތެރިވުން ނުވަތަ އެންޓި ސެމިޓިޒަމް އަކީ، އިޒްރޭލުމީހުން ހިތްހަމަ ނުޖެހޭ ގޮތަށް، ބަޔަކު ބަހެއް ބުނެފިނަމަ، އެކަމަކުން ރެކި ދަފަރާވުމަށް، އެމީހުން މިހާރަކަށް އައިސް މާގިނައިން ބޭނުންކުރަމުން އަންނަ '' އައްޑަނަ'' އެކެވެ.\nމިމުޞްޠަލަޙުގެ ޙަޤީޤަތަށް ނަޒަރެއް ހިންގާލުމަށްޓަކައި، ތާރީޚުގެ ތަންކޮޅެއް އެހާރަށް ޖެހިލަންޖެހެއެވެ. ޔޫރަޕާއި ދުނިޔޭގައި ހަނގުރާމަ ޢާއްމުވެ، ތަޅާފޮޅުން އޮތް ދުވަސްވަރު، ޔަހޫދީންގެ ވަރަށް ގިނަ ޢަދަދެއްގެ ބަޔަކު، ހިޓްލަރގެ އަމުރަށް އަންދާލެވުނު ކަމަށްވެއެވެ. މިކަންތައްގަނޑަށް ކިޔާ އުޅޭ ނަމަކީ ''ހޮލޯކާސްޓް'' އެވެ. ނަމަވެސް ޙަޤީޤަތަށް ބަލާއިރު، މިފަދަ އަނިޔާވެރި ގޮތަކަށް، އެދުވަސްވަރު ކަންތައްކުރެވުނީ ހަމައެކަނި ޔަހޫދީންނަކަށް ނޫނެވެ. އެހެން ދީންތަކާއި، ނަސްލުތަކުގެ މީހުންނަށްވެސް، ވަރަށް އަނިޔާވެރި ހިތާމަވެރި ކަންކަމާއި، އެދުވަސްވަރު ކުރިމަތިލާން ޖެހުނެވެ.\nކޮންމެއަކަސް މިކަންތައްގަނޑަށްފަހު، ޔޫރަޕުގައި ހިންގުނު ލާއިންސާނީ ޢަމަލުތަކުގެ މަތި އޮއްބުވުމަށްޓަކައި، ޔަހޫދީންނާއި ނުވަތަ އިޒްރޭލާއި އިދިކޮޅު ޚިޔާލުތައް ގެންގުޅޭ ފަރާތްތަކަށް އެއީ، ސާމީ ދަރިކޮޅާއި ޢަދާވާތްތެރި މީހެކޭ ކިޔެން ފަށައިފިއެވެ. މިހާތަނުން އުފެދޭ ސުއާލަކީ، ސާމީ ދަރިކޮޅުން އައި ހަމައެކަނި ބަޔަކީ ޔަހޫދީން ބާވައެވެ؟\nސާމީ ދަރިފަސްކޮޅު ނިސްބަތްވަނީ ނޫޙުގެ ފާނުގެ ދަރިކަލުން، ސާމުގެފާނަށެވެ. ސާމުގެފާނުގެ މަތިފުށުން އައި މީހުންގެ ތެރޭގައި ދެކޯރުގެ ރަށްތަކުގެ (ޢިރާޤުގެ) އަހްލުވެރިިންނާއި، ޝާމްކަރައާއި، ޢަރަބިކަރައާއި، ޙަބަޝްއާއި، އުތުރު އެފްރިކާގެ މީހުންނާއި، ޢާޝޫރީންނާއި، ބާބިލީންނާއި، އިބްލާރީންނާއި، ކަންޢާނުން (ޢަރަބިން) ހިމެނެއެވެ. ސާމީ ބަހަކީ ދުނިޔޭގެ އެންމެ ޤަދީމީ އެއް ބަހެވެ. ސާމީ ބަސްތަކުގެ ތެރޭގައި، ޢިބްރީ ބަހާއި، ޢަރަބި ބަސް ވެސް ހިމެނެއެވެ. އެހެން ކަމުން ، ޙަޤީޤަތުގައި މިމުޞްޠަލަޙުގެ މާނަ ހަމައެކަނި، ދަންމަރުކޮށްދޭން ޖެހޭނީ ޔަހޫދީންނަކަށް ނޫނެވެ. ނަމަވެސް އިޒްރޭލުން، އެމީހުންނަށް އެހެން މީހުންގެ ހަމްދަރުދީ ލިބޭނެހެން، ސާމީންނަކީ ހަމައެކަނި އެމީހުންކަމަށް ހަދަން މަސައްކަތްކުރަނީއެވެ.\nއެންމެފަހުން ބޭއްވުނު އިސްލާމީ ޤައުމުތަކުގެ ވެރިންގެ ބައްދަލުވުމުގައި، މެލޭޝިޔާގެ އޭރުގެ ބޮޑުވަޒީރު، މަހާތީރު މުޙައްމަދު، ''ޔަހޫދީން މުޅިދުނިޔޭގައި ވެރިކަންކުރަނީ، އެހެން މީހުން އެމީހުންގެ ވަކީލުންގެ ގޮތުގައި ބައިތިއްބައިގެން'' ކަމަށް ވިދާޅުވުމުން، މަހާތީރަކީ ސާމީދަރިކޮޅާއި ޢަދާވާތްތެރި މީހެއްކަމަށްބުނެ، އިޒްރޭލާއި އެމީހުންނަށް ތާއީދުކުރާ އެމެރިކާއާއި ހުޅަނގުގެ ޤައުމުތަކުން، އޭނާއަށް ވަރަށް ފާޑުކިޔައި ކުށްވެރިކުރިއެވެ. ހަމަ މިދުވަސްކޮޅުގެ ތެރޭގައި، އެމެރިކާއިން މިހާރު ކުރަމުންނަ ''ޓެރަރިޒަމާއި އިދިކޮޅު ހަނގުރާމައިގެ'' މޭސްތިރިއެއްކަމުގައިވާ ޖެނެރަލް ވިލިއަމް ބޮއިކިން ، މުސްލިމުން އަޅުކަންކުރަނީ، ބުދަކަށްކަމަށްބުނެފައިވާ ބުނުމަކީ،ކުށްވެރިކުރުން ޙައްޤު ބަހަކަށް ނުވިއެވެ. އެބަސްވީ ''ޚިޔާލުފާޅުކުރުމުގެ މިނިވަންކަންލިބިފައިވާ'' ޤައުމެއްގައި ފާޅުކުރެވުނު ހަމައެކަނި މިނިވަން ޚިޔާލަކަށެވެ.\nހުޅަނގުގެ ސަރުކާރުތަކަށް އިޒްރޭލުގެ ޒަޔޮނިސްޓުންގެ ބާރު ފޯރާފައިވާ މިންވަރުން، އިޒްރޭލުގެ ސިޔާސަތާއި ފުށުއަރާގޮތަށް ޙަރަކާތްތެރިވާ ކޮންމެ މީހެއްގެ ނިތްކުރީގައި ''ސާމީދަރިކޮޅާއި ޢަދާވާތްތެރި'' ވުމުގެ ސިއްކަޖެހެއެވެ.\nމިނިވަން މުޖުތަމަޢެއްގެ ގޮތުގައި ބުނެވޭ ފްރާންސްގައި، މަޝްހޫރު ފިލޯސަފަރ ރޯޖާ ގާރޫޑީ ލިއުއްވި ފޮތް ''އިޒްރޭލުގެ ސިޔާސަތުތައް އެމައްޗަށް ބިނާކުރެވިފައިވާ ފުލޯކުތައް'' މަނާކުރެވުނެވެ. މިއީ ފްރާންސްގައި، ފޮތެއް ނެރުން މަނާކުރެވުނު ފުރަތަމަ ފަހަރެވެ. ފަލަސްޠީނުގެ ޒުވާނުންނާއި ކުޑަކުދިންގެ ހުވަފެންތަކާއިބެހޭ ގޮތުން، މިޞްރު އަންހެންކުއްޖަކު ލިއުނު ފޮތަކަށްވެސް ކަންތައް ދިމާވީ ހަމަ މިފަދަ ގޮތަކަށެވެ.\nގްރީކްގެ މަޝްހޫރު ފަންނާނެއްކަމުގައިވާ، މިކީސް ތިއުދްރާކީސް ބުނެފައިވެއެވެ. ''މިކުޑަ ކުޑަ އުއްމަތަކީ، (ޔަހޫދީންނަކީ) ދުނިޔޭގެ ނުބައިކަމުގެ އަސާސެވެ.'' ތިއުދްރާކީސްއަކީ، ނާޒީންގެ ފަރާތުން ޔަހޫދީންނަށް ލިބިފައިވާ އަނިޔާތައް މީހުންގެ ހިތްތަކަށް ވަންނާނެފަދަ، އަސަރުގަދަ މިޔުޒިކްތަކެއް ތައްޔާރުކޮށްދީފައިވާ ފަންނާނެކެވެ. އިޒްރޭލުން އޭނާގެ ބަހަށް ރައްދުދިނުމުގެ ގޮތުން، ބުނެފައިވަނީ، އޭނާ ފާޅުކޮށްފައިވާ ޚިޔާލަކީ ނާޒީންގެ ޝިޢާރުތަކެއްކަމުގައެވެ. އިޒްރޭލުގެ ރައްދަށް ޖަވާބުދިނުމުގެ ގޮތުން، ތިއުދްރާކީސް ބުނެފައިވަނީ، އިޒްރޭލުގެ ސިޔާސަތާއިމެދު އޭނާ ދެކޭގޮތް، ބަދަލުނުވާކަމަށާއި، އެމީހަކު އަމިއްލައަށް އެމީހަކީ، ސާމީ ދަރިކޮޅާއި ޢަދާވާތްތެރި މީހެއްގެ ގޮތުގައި ސިފަކުރާނީ، ހަމައެކަނި ޝައިޠާނާ ކަމަށެވެ.\nޖަރުމަނުގެ ޕާރލަމެންޓުގެ މެންބަރު، މާރޓިން އޮމާން، ''ޔަހޫދީންނަކީ ކުއްވެރިންތަކެއްކަމަށް'' ވިދާޅުވުމާއި ގުޅިގެން، ކްރިސްޓިއަން ޑިމޮކްރެޓިކް ޕާރޓީން އޭނާ ވަކިކޮށް، ޕާރލަމެންޓުން ވަކިކުރުމަށް ގޮވާލައި، ފާޑުކިއުމުގެ ވަރަށްގިނަ ބަސްތައް އޭނާއަށް އަމާޒުކުރެވުނެވެ.\nއެމެރިކާގެ ކޮންގްރެސްގެ މެންބަރުކަން ކުރެއްވި، ޕޯލް ވެންޑްލީވެސް، މަޤާމުން ވަކިވެވަޑައިގަންނަވަން ޖެހުނީ، އިޒްރޭލުގެ ޢަމަކުތަކާއިމެދު، އޭނާ ފާޅުކުރައްވަމުން ގެންދެވި ޝުޢޫރުތަކުގެ ސަބަބުންނެވެ.\nޒަޔޮނިސްޓުންގެ ރޭވުންތަކާއި، އެމީހުންގެ ޙަޤީޤަތްތައް ހާމަކޮށްދޭ، ބައެއް ފަންނީ މަސައްކަތްތަކަށްވެސް، އެއީ ސާމީދަރިކޮޅާއި އިދިކޮޅު ޢަމަލުތަކެއްކަމަށް އިޒްރޭލުން ބުނެފައިވެއެވެ. މިގޮތުން މިދިޔަ އަހަރު، މިޞްރު ޓީވީ އިން ރޯދަމަހު ފޮނުވި، ''ފާރިސް ބިލާ ޖަވާދު'' (އަހެއްނެތް އަސްވާރު) އާއި، މިއަހަރުގެ ރޯދަމަހު ލުބްނާނުގެ އަލްމަނާރު ޓީވީ އިން ދެއްކި ''ޝަތާތު'' (ވިއްސިވިހާލި) ސިލްސިލާއަށްވެސް، ސާމީދަރިކޮޅާއި އިދިކޮޅު އުފެއްދުންތަކޭ ކިޔައި، އެމެރިކާއާއި އިޒްރޭލުން، މިތަކެތި ނުދެއްކުމަށް ގޮވާލާފައިވެއެވެ.\nއ.ދ އިން ފާސްކޮށްފައިވާ ބައެއް ޤަރާރުތަކަށްވެސް، ސާމީ ދަރިކޮޅާއި އިދިކޮޅު ޤަރާރުތަކެކޭ ބުނެ، އިޒްރޭލުން ފާޑުކިޔާފައިވެއެވެ.\nއިޒްރޭލުން ޢަރަބިންނާއި މުސްލިމުންގެ ބިންތަކަށް ނުޙައްޤުން އަރައިތިބެ، އެތަންތާގެ އަހްލުވެރިންނަށް ދެމުންދާ އަނިޔާތައް ފޮރުވުމަށްޓަކައި، ކިތަންމެވަރަކަށް މަސައްކަތްކުރަމުން ދިޔަކަމުގައިވިޔަސް، މިކަންކަމުގެ ޙަޤީޤަތް ފޮރުވާފައި ނުބޭއްވޭނެކަން، އެމީހުންގެ ސިޔާސަތާއި އިދިކޮޅަށް، ހާމަކުރެވެމުންދާ ބަސްތަކުން ދަނީ ހާމަވަމުންނެވެ.\nޔޫރަޕުގެ ޚިޔާލުހޯދުމުގެ ނަތީޖާއަކީ، ޔޫރަޕުގެ އިއްތިޙާދުން، އެހާ ސަމާލުކަންދޭ ކަމެއް ނޫންކަމަށާއި، އަދި އެއީ ޔޫރަޕުން އިޒްރޭލާއިމެދު ދެކޭގޮތް ނޫންކަމަށް، މަސްއޫލުވެރިން ހާމަކުރައްވަމުންދިޔަ ނަމަވެސް، ޢާއްމުން، އިޒްރޭލާއިމެދު ދެކޭގޮތް ދަނީ ވަރަށް ބޮޑަށް ބަދަލުވަމުންނެވެ. މިއީ ޚަބަރު ޚަބަރުފަތުރާ ވަސީލަތްތަކުން، އިޒްރޭލުގެ ސޫރަ ޢާއްމުންނާއި ހަމައަށް ފޯރުކޮށްދޭގޮތުން، ދިމާވިކަމެއްކަމަށްބުނެ، ފުއްދާލަން އުޅުނަސް، ޙަޤީޤަތަކީ، މިޝުޢޫރުތަކަކީ، އިޒްރޭލުގެ ހަމައެއްލަމައެއްނެތް، އަނިޔާވެރި، ޢަމަލުތަކުގެ ސަބަބުން، އުފެދޭ ޝުޢޫރުތަކަކަށްވާކަމެވެ.\nއަނިޔާވެރިބައެއްގެ ބަދަލުގައި، އަނިޔާ ލިބިފައިވާ ބައެއްގެ ގޮތުގައި އިޒްރޭލުގެ ''ޒަޔޮނިސްޓު'' ސަރުކާރުން، އެމީހުން ދުނިޔޭގެ ޢާއްމު ރައުޔުގެ ކުރިމައްޗަށް ނެރެންވެގެން، ހުރިހާ ދާއިރާއެއްގައިވެސް ދަނީ މަސައްކަތްކުރަމުންނެވެ. ސާމީދަރިކޮޅާއި ޢަދާވާތްތެރިވުމޭ ކިޔައިގެން ބޭނުންކުރެވޭ މުޞްތަލަޙުގެ ފަހަތުގައިވެސް ވަނީ މިބޭނުމެވެ.\nއިޒްރޭލަށް ރައްދުވާ ބަސްތަކަކީ، އެއްވެސް ޙާލެއްގައި ޔަހޫދީ ދީނަށް ބުނެވޭ ބަސްތަކެއް ނޫނެވެ. އަދި އެއީ ސާމީ ދަރިކޮޅަށް އަމާޒުކުރެވޭ ބަސްތަކެއްވެސް ނޫނެވެ.\nޖެނެރަލް ޑިގޯލްއަކީ، އިޒްރޭލަށް ހަތިޔާރުދީ، އެމީހުންނަށް ވަރަށް އެހީތެރިވެދިން މީހެކެވެ. އޭނާވެސް '' ޔަހޫދީންނަކީ، އެހެންމީހުންގެ މައްޗަށް ބާރުހިންގުމަށް ބޭނުންވެގެން އުޅޭ ބައެއް'' ކަމަށް 1968މ. ގައި ވިދާޅުވެފައިވެއެވެ.\n''ޣައްޒާގައި މަރު'' މި ފިލްމުގެ އަގަކަށް މަރު !\nއިސްލާމީ ތާރީޚުގެ ތެރެއިން ފުރަތަމަ\nނަބިއްޔާ ޞައްލައްﷲ ޢަލައިހި ވަސައްލަމަ ނަމާދު ކުރެއްވި ގޮތުގެ ޚުލާޞާ\nޒަކާތުގެ ފިޤުހު: މިސްކީނުންނަށް ކާންދިނުމަކީ އީމާންކަމުގެ ތެރެއިންވާ ކަމެއް\nދިރިތިބީން ޤުރުއާން ކިޔެވުމުން، އެކަމުގެ ޘަވާބު މައްޔިތާއަށް ފޯރާތަ؟


Mifaharu Shah aaeku Kasautii ge fenilumeh\nކަސޯޓީ ސީޒަން ދޭއްގެ އާ ޓްރެއިލާ.\nއެކްތާ ކަޕޫރްގެ ކާމިޔާބު ޑްރާމާ ސިލްސިލާ "ކަސޯޓީ ޒިންދަގީ ކޭ" ގެ އާ ސީޒަނެއް މި މަހު 25 ގައި ފަށާނެ އެވެ. ޑްރާމާއަށް ކުރާ އިންތިޒާރު ބޮޑުވެފައިވާއިރު، މިހާރު ވަނީ އިތުރު ޓީޒާ ޓްރެއިލާއެއް ދޫކޮށްލާފަ އެވެ. މިފަހަރު އަނެއްކާވެސް ބޮލީވުޑްގެ ލޯބީގެ ރަސްގެފާނު ޝާހުރުކް ޚާންއާއެކުގަ އެވެ.\nކަސޯޓީގެ ފުރަތަމަ ތިން އެޕިސޯޑަށް ނެރޭޓަރެއްގެ ގޮތުގައި ޝާހުގެ އަޑު އަޅަން ވަނީ ނިންމާފަ އެވެ. ސީޒަން ދޭއްގެ ޕްރޭނާ އާއި އަނޫރާގް، ބެލުންތެރިންނަށް ތައާރަފުކޮށްދޭނީ އޭނާ އެވެ. މި ޓްރެއިލާ ވީޑިއޯގައިވެސް ޝާހު ތައާރަފު ކޮށްދެނީ އެ ދެ މީހުންނެވެ.\nމި ސީޒަންގައި ޕްރޭނާގެ ރޯލުން ފެނިގެންދާނީ އެރިކާ ފިނާންޑޭޒް އެވެ. އަދި އަނޫރާގްގެ ރޯލުން ފެނިގެންދާނީ ޕާތު ސަމްތާން އެވެ. އެ ދެމީހުން މިހާރު އަންނަނީ ޑްރާމާގެ މަންޒަރުތައް ނަގަމުންނެވެ. ކަސޯޓީގެ ވިލަން، ކޮމޮލިކާގެ ރޯލަށް ނަގާފައި ވަނީ ހީނާ ޚާން އެވެ. ހީނާ މި ޑްރާމާއަށް ޝޫޓުކުރަން ފަށަނީ އަންނަ މަހު އެވެ.\nއެކްތާ ކަޕޫރްގެ ޓުވީޓެއް.\nސީޒަން އެކެއްގައި ޕްރޭނާގެ ރޯލު ކުޅުނީ ޝްވެތާ ތިވާރީ އެވެ. އަނޫރާގްގެ ރޯލުން ސިޒޭން ޚާން ފެނިގެންދިޔައިރު، ކޮމޮލިކާގެ ރޯލު ކުޅުނީ އުރްވަޝީ ދޮލާކިއާ އެވެ. ފުރަތަމަ ސީޒަން ގެނެސްދިނީ 2001 އަކުން ފެށިގެން 2008 ގެ ނިޔަލަށެވެ.\nޓީވީ ސީރީޒް ޝާހްރުކް ހާން


އޭޑީބީން ރާއްޖެއަށް އެހީތެރިވުމަށް 50 މިލިއަން ޑޮލަރު ދެނީ – Haftha\nSun, 12 July, 2020, 5:31 pm\nއޭޑީބީން ރާއްޖެއަށް އެހީތެރިވުމަށް 50 މިލިއަން ޑޮލަރު ދެނީ\nއޭޝިއަން ޑިވެލޮޕްމަންޓް ބޭންކު (އޭޑީބީ) އިން ރާއްޖެއަށް އެހީތެރިވުމަށް 50 މިލިއަން ޑޮލަރު ދިނުމަށް ނިންމައިފިއެވެ.\nއޭޑީބީން ނެރެފައިވާ ނޫސްބަޔާނެއްގައި ވަނީ މީގެ ތެރެއިން 25 މިލިއަން ޑޮލަރަކީ ލޯނުގެ ގޮތުގައި ދެވޭ އެއްޗެއް ކަމަށާއި އަނެއް 25 މިލިއަން ޑޮލަރު ދެވެނީ ހިލޭ އެހީގެ ގޮތުގައި ކަމަށެވެ. މިއީ ކޮރޯނާވައިރަހުން އަރައިގަތުމަށް ކުރަމުންދާ މަސައްކަތަށް އެހީތެރިވެދިނުމުގެ ގޮތުން ދެވޭ އެހީތެރިކަމެއް ކަމަށް އޭޑީބީން ބުނެއެވެ.\nއޭޑީބީން ބުނީ ކޮވިޑް-19 ގެ ސަބަބުން ދިމާވާ އިޖުތިމާއީ، އިގުތިސާދީ އަދި ސިއްހީ މައްސަލަތައް ކުޑަކުރުމަށްޓަކައި އެހީތެރިވެދިނުމުގައި އެ ބޭންކު ދެމިއޮންނާނެ ކަމަށެވެ. މިގޮތުން ބަޖެޓު ސަޕޯޓުގެ ގޮތުން ވެސް އެހީތެރިކަން ފޯރުކޮށްދޭނެކަން ފާހަގަކޮށް ބުނެފައިވަނީ ބޭނުމަކީ ހާލުގައި ޖެހިފައިވާ މީހުންނާއި ނާޒުކު ފައްތަރުގައި ތިބި މީހުންނާއި އަދި ވިޔަފާރިތަކަށް ވެސް އެހީތެރިކަން ދިނުން ކަމަށެވެ.\nއޭޑީބީން ފޯރުކޮށްދޭ އެހީތެރިިކަމުގެ ދަށުން، ފަސް ސަރަހައްދުގައި ކޮވިޑް-19 އަށް ޓެސްޓުކުރެވޭ ވަސީލަތްތައް ގާއިމުކުރުމާއި، ޓެސްޓުކުރުމުގެ ގާބިލްކަން އިތުރުކުރުމާއި، 400 އައިސޮލޭޝަން އެނދު ގާއިމުކުރުމާއި އަދި ޚާއްސަ ފަރުވާ ދޭންޖެހޭ މީހުންނަށް ފަރުވާ ދިނުމަށް 200 އެނދު ގާއިމުކުރުން ފަދަ ކަންކަމަށް ވަރަށް ބޮޑު އެހީއަކަށް ވެގެންދާނެ ކަމަށް އޭޑީބީން ބުނެއެވެ. މީގެ އިތުރަށް ކޮވިޑް-19 އާ ގުޅިގެން ވަޒީފާ ގެއްލި އާމްދަނީއަށް އަސަރު ކޮށްފައިވާ މީހުންނަށް ސަރުކާރުން ހިންގާ ޕްރޮގްރާމްތަކަށް ވެސް މީގެ ސަބަބުން ލުޔެއް ލިބިގެންދާނެކަން އެ ބޭންކުން ފާހަގަކުރެއެވެ.\nއޭޑީބީން ރާއްޖެއަށް ދޭ މި އެހީއަކީ ކޮވިޑް-19 އާ ގުޅިގެން އޭޑީބީގެ މެމްބަރު ގައުމުތަކަށް އެހީތެރިވާން ކަނޑައެޅި 20 ބިލިއަން ޑޮލަރުގެ ޕްރޮގްރާމްގެ ތެރެއިން ދޭ އެހީއެކެވެ. މީގެ ކުރިންވެސް އޭޑީބީން ވަނީ ކޮވިޑް-19 އާ ގުޅިގެން ރާއްޖެއަށް 500،000 ޑޮލަރުގެ ހިލޭ އެހީއެއް ދީފައެވެ.


Sifainge vazeefaa ah edhi 700 ahvure gina meehun form husha elhi: MNDF | Jazeera\tސިފައިންގެ ވަޒީފާއަށް އެދި 700 އަށްވުރެ ގިނަ މީހުން ފޯމް ހުށަހެޅި: އެމްއެންޑީއެފް - Jazeera\nސިފައިންގެ ވަޒީފާއަށް އެދި 700 އަށްވުރެ ގިނަ މީހުން ފޯމް ހުށަހެޅި: އެމްއެންޑީއެފް\nމުޙައްމަދު އަފްޒަލް January 28, 2021 193 views0\nސިފައިންގެ ވަޒީފާއަށް ވަނުމަށް އެދި 700 އަށްވުރެ ގިނަ ފޯމް ލިބިފައިވާކަމަށް މޯލްޑިވްސް ނޭޝަނަލް ޑިފެންސް ފޯސްއިން ހާމަކޮށްފިއެވެ.\nއެމްއެންޑީއެފް ގެ އިސް ތަރުޖަމާނު މޭޖަރ އިބްރާހިމް އާޒިމް މީޑިއާތަކަށް މައުލޫމާތު ދެއްވާފައިވާ ގޮތުގައި، ސިފައިންގެ ވަޒީފާއަށް ޝައުގުވެރިވެލައްވާ ފަރާތްތަކުގެ ތެރެއިން މިހާތަނަށް ފޯމް ހުށަހަޅާފައިވަނީ 759 ފަރާތަކުންނެވެ. އެއީ 112 އަންހެނުންނާއި 647 ފިރިހެނުންނެވެ.\nސިފައިންގެ ވަޒީފާއަށް އެދި ހުށަހަޅާފައިވާ ފަރާތްތަކަށް އިންޓަވިއުތައް ކުރިއަށް ގެންގޮސްފައިވަނީ މާލޭގެ އިތުރުން، އެމްއެންޑީއެފް ނޮދަން އޭރިއާ ޅ.ނައިފަރު، ހދ.ކުޅުދުއްފުށީގައެވެ. މީގެ އިތުރުން އެމްއެންޑީއެފް ސެންޓްރަލް އެރިއާ ލ.ކައްދޫ އާއި ލ.ފޮނަދޫ އާއި ލ.ގަން އާއި ފ.ނިލަންދޫ އާއި މ.މުލީގައި އިންޓަވިއުތައް ބާއްވާފައިވެއެވެ. އަދި އެމްއެންޑީއެފް ސަދަން އޭރިއާ އައްޑޫސިޓީ ހިތަދޫ އާއި ފުވައްމުލައް ސިޓީ އާއި ގދ. ތިނަދޫ ގައި އިންޓަވިއުތައް ވަނީ ބާއްވާފައެވެ.\nއެމްއެންޑީއެފް އިން މައުލޫމާތު ދީފައިވާ ގޮތުގައި، ސިފައިންގެ ވަޒީފާ އެދި ފޯމް ހުށައެޅުމުގެ ފުރުސަތު އަދިވެސް ވަނީ ހުޅުވާލެވިފައެވެ. އެގޮތުން، 31 ޖަނަވަރީ 2021ގެ ކުރިން ސިފައިންގެ ވަޒީފާއަށް އެދި ފޯމް ހުށަހެޅޭނެއެވެ.\nސިފައިންގެ ވަޒީފާއަށް އެދި 2020 ޑިސެންބަރ 31 ނިޔަލަށް ހުށައެޅި ފަރާތްތަކަށް އިންޓަވިއު ކުރުމާއި ފިޒިކަލް ޓެސްޓުތައް ސިފައިންގެ ނޮދަން އެރިއާ، ސަދަން އެރިއާ، ސެންޓްރަލް އޭރިއާގައި މިހާރު ދަނީ ބާއްވަމުންނެވެ. ޖަނަވަރީ މަހުގައި ވަޒީފާ އަށް އެދި ފޯމް ހުށައަޅާ ފަރަތްތަކުގެ އިންޓަވިއު ކުރުމާއި ފިޒިކަލް ޓެސްޓުތައް ބާއްވާނެ ތާރީޚެއް ވަރަށް އަވަހަށް ތާވަލްކޮށް، ފޯމް ހުށައެޅި ފަރާތްތަކާ ގުޅުމުގެ މަސައްކަތަށް ކުރިއަށް ދާނެކަމަށް އިބްރާހިމް އާޒިމްވަނީ ވިދާޅުވެފައެވެ.


Stareh ge story: Breakfast aaeku Manik mulhin badhaluvefai!\nފިލްމީ ދުނިޔެއިން ފެނުމުގެ ކުރިން މުހައްމަދު މަނިކު (މަނިކު) އަކީ ސްކޫލްގައި ޖިމްނާސްޓިކަށް މޮޅު ދަރިވަރެކެވެ. އީޕީއެސްއެސްގައި ކިޔެވި ދުވަސްވަރު ޖިމްނާސްޓިކުގައި އޭނާ މައްޗަށް ދިޔައެވެ. އީޕީއެސްއެސްގެ ދަރިވަރުން ބައިވެރި ކޮށްގެން ޓީވީއެމުން އެ ދުވަސްވަރު އުފެއްދި ބައެއް ޕްރަގްރާމްތަކުން މަނިކު ފެނިފައިވެއެވެ. ޖިމްނާސްޓިކުގެ ހުނަރު ދައްކައިދޭ ބައެއް ޝޯތަކާއި އަދަބީ ބައެއް ޝޯތަކުންނެވެ. ހާއްސަކޮށް ޓީވީގެ މަޝްހޫރު އަދަބީ ޝޯ "ހާމަހަމަ" އެއީ އޭނާ ބައިވެރިވި މުހިންމު ޝޯއެވެ.\nފިލްމީ ދުނިޔެއަށް ވަނުމުގެ ފުރުސަތަކީ ވެސް ޓީވީއެމުން ހޯދައިދިން ފުރުސަތެކެވެ. ޓީވީގެ އަހަރީ ދުވަހަކާއި ދިމާކޮށް މީގެ 31 އަހަރު ކުރިން މާޗް، 29 1989 ގައި ދެއްކި "ހުދު އަންގި" ޑްރާމާއިން ބެލުންތެރިންނަށް ތައާރަފުވި މަނިކުގެ ކާމިޔާބު ފިލްމީ ކެރިއަރަށް ވެސް 31 އަހަރުވީ އެވެ. މި ދިގު މުއްދަތުގައި ފަނޑުކަމެއް ނެތި އެންމެ މަތީގައި މަނިކުގެ ވިދުން ހުރީ އޭނާގެ އެކްޓިންގެ މޮޅުން ކަމުންނެވެ. ފަހަރުގައި އޭނާގެ ލުކް ފިލްމީ ލުކަކަށް ވުމުން ކަމަށްވެސް ވެދާނެ އެވެ. ފެންނަން އޮތް ހަގީގަތަކީ މަނިކުގެ ވިދުމަށް ބަދަލެއް ނާންނަ ކަމެވެ. ބެލުންތެރިންގެ މެދުގައި އޭނާއަށް އޮތް މަގުބޫލު ކަމަަށް އުނިކަމެއް ނާންނަ ކަމެވެ.\nސިފައިންގެ ވަޒީފާގައި އުޅުނު ދުވަސްވަރު ވެސް މަނިކު ބޮޑަށް ފާހަގަ ކުރެވުނީ އެމްއެންޑީއެފުން އޮފީސްތަކުގެ ޑްރާމާ މުބާރާތަށް ތައްޔާރުކުރާ ޑްރާމާތަކުންނެވެ. އޮފީސްތަކުގެ ޑެލެޓްރާމާ މުބާރާތުން އެންމެ ފާހަގަ ކޮށްލެވުނު ޑްރާމާތަކަކީ އެމްއެންޑީއެފްގެ ޑްރާމާ ތަކެވެ. އެއީ މަނިކަށް މި ދާއިރާއިން ބޮޑު ކާމިޔާބީއެއް ލިބުމަށް ވަރަށް ބޮޑަށް މަގުފަހިވި ކަމަކަށް ވިއެވެ. ޑައިރެކްޓަރުންގެ ލޯތައް އޭނާއަށް އަމާޒުވީ ސިފައިންގެ ޑްރާމާތަކުންނެވެ. މަނިކުގެ އެކްޓިން ހުނަރު ދައްކާލަން ލިބުނު އެންމެ ބޮޑު ފުރުސަތަކީ ވެސް އެއީ އެވެ.\nފިލްމީ ދާއިރާގައި މިހާރު އެންމެ ފާހަގަ ކޮށްލެވޭ ކަޕުލްއަކީ މަނިކު-ޝީލާ ކަޕުލް އެވެ. ވަރަށް ގިނަ ބަޔަކަށް އެއީ ފޭވަރިޓެވެ. ހާއްސަކޮށް އެ ދެމަފިރިންގެ ލޯބި ދިރިއުޅުމެވެ. އެ ދިރިއުޅުމުން މުޅިންހެން ފެންނަނީ ނަމޫނާ އެވެ. އާއިލާ ދަތުރެއްގައި ރަށަކަށް ދިޔަ ނަމަވެސް އެ ރަށެއްގެ ރައްޔިތުންކުރާ ކޮންމެ މަސައްކަތެއްގައި ބައިވެރިވެ އެ ދެ މީހުން ވެސް ނަމޫނާ ދައްކައެވެ. އެ ސަބަބާއި ގުޅިގެން މަނިކު-ޝީލާ ގެ ކޮންމެ ކަމަކަށް ގިނަ ބަޔަކު ނަޒަރު ހުއްޓާ ޝައުގުވެރިކަމާއެކު އެކަމެއް ހޯދާ ބަލައެވެ.\nފިލްމީ ދާއިރާއިން ކިތަންމެ އުހުގައި ހުރި ނަމަވެސް މަނިކު އަދި ޝީލާ ވެސް މިއަދު ތިބީ ފިލްމަކުން ލިބޭނެ ފުރުސަތަކަށް އިންތިޒާރު ކޮށްގެނެއް ނޫނެވެ. ފިލްމުތަކުން ހުށައެޅުން ލިބުނު ނަމަވެސް އެ ދެމަފިރިންގެ މިހާރުގެ މަސައްކަތަކީ މުޅީން އެހެން މަަސައްކަތެކެވެ. ކޮވިޑް-19 ގެ ބަލިމަޑުކަމާއި ގުޅިގެން ހުރިހާ އެންމެންގެ ދިރިއުޅު ންވެސް އެފުށް މިފުށައް ޖެހުނު ގޮތަށް މަނިކު-ޝީލާގެ ދިރިއުޅުން ވެސް މުޅީން ބަދަލުވީ އެވެ.\n"މިއަދު އަޅުގަނޑަކީ ފިލްމު ކުޅޭ މީހެއް ނޫން. އެކަމަށް މުޅީން ހުސްވެ ހުރި މީހެއް ނޫން. މިއަދު އަޅުގަނޑަކީ އަޅުގަނޑުގެ އަންހެނުން [ޝީލާ] އާއެކު ބްރެކްފާސްޓް ތައްޔާރުކޮށް އެ ވިއްކުމުގައި އުޅޭ މީހެއް. އެހެން ގޮތަކަށް ބުނާނަމަ 'ޑެލިވަރީ ބޯއީ' އެއް،" މިހާރުގެ ހާލަތު ކުރު ގޮތަކަށް ސިފަކޮށް ދެމުން މަނިކު ބުނީ މިހެންޏެވެ.\nކޮވިޑްގެ ބަލިމަޑުކަމާއި ގުޅިގެން ހުރިހާ މަސައްކަތެއްހެން ހުއްޓުނެވެ. އެހެންވީމަ ދިވެހި ފިލްމީ އިންޑަސްޓްރީ ވެސް ލޮކްޑައުންކޮށް މަސައްކަތްތައް މަޑުޖައްސާލާ ހުރިހާ ތަރިން ވެސް ތިބީ ގޭގައެވެ. މަނިކުގެ މުޅި އާއިލާ ބިނާވެފައި އޮތީ ދެމަފިރިންނަށް ފިލްމުތަކުން ލިބެމުން ދިޔަ އާމްދަނީ ކަމަށްވާތީ އާމްދަނީ ހޯދަން އެހެން މަސައްކަތެއް ފަށަން މަޖުބޫރުވީ އެވެ. ކުރީން އަދާ ކުރަމުން ދިޔަ ވަޒީފާވެސް ސިޔާސީ ބައެއް ސަބަބުތަކާއި ގުޅިގެން ގެއްލުމަކީ އެހެން މަސައްކަތެއް ފަށަން ޖެހުނު މައިގަނޑު ސަބަބެވެ.\nޝީލާގެ ބްރެކްފާސްޓްގެ ވާހަކައަކީ އަވަސްގެ "ސްޓާއެއްގެ ސްޓޯރީ" ގެ ފެށުން ކަމަށްވާތީ ކިޔުންތެރިންނަށް އެކަން ފެށުނުގޮތް ކުރީން ވަރަށް ތަފްސީލުކޮށް ވާނީ އެނގިފަ އެވެ. މިފަހަރު މި އޮތީ އެ މަސައްކަތުގައި މަނިކު އަދާ ކުރާ ދައުރެވެ. އަނބިމީހާ ފެށި މަސައްކަތް ކުރިއަށް ގެންދަން ފިރިއަކު ކުރާ ބުރަ މަސައްކަތެވެ. އެ މަސައްކަތަށް އޭނާ ދޭ އެއްބާރުލުމެވެ.\nހަފުތާގެ އެކި ދުވަސްތަކުގައި ޝީލާގެ ބްރެކްފާސްޓް ނެރެ ވިއްކަ އެވެ. އެ މަސައްކަތުގައި އޭނާއާއެކު އެންމެ ގާތުގައި ހުރީ މަނިކެވެ. ޝީލާގެ ބަހުން ނަމަ އެ މަސައްކަތުގެ މޭސްތިރިއަކީ މަނިކެވެ. އޭނާގެ ފަރާތުން ނުލިބޭ އެހީތެރިކަމެއް ނެތެވެ. ރޭގަނޑު 12:00 ޖެހުމާއެކު މަނިކުގެ މަސައްކަތް ފެށެއެވެ. އެއީ ޝީލާއަށް ނިދާލަން ލިބޭ ވަގުތު ކޮޅެވެ. މެންދަމު 3:00 ޖެހުމުގެ ކުރިން ބްރެކްފާސްޓަށް ތައްޔާރުކުރާ ހުރިހާ އެއްޗެއް ކޮށުމަށް ފަހު ތައްޔާރު ކުރަނީ މަނިކެވެ. އެއީ މަދަކަ ބައިވަރެއް ނޫނެވެ. ދިހަ ބާރަ ވައްތަރުން ސައި ތައްޔާރު ކުރާއިރު ކުރާން ޖެހޭނެހާ މަަސައްކަތް އޮތީ ހިތަށް އަރުވާލުމެވެ.\nޝީލާއަށް ގޮވުމުގެ ކުރިން ސަޔަށް ތައްޔާރުކުރާ ބާވަތްތަކަށް މަސް ކޮށުމާއި ސޮސެޖް ކޮށުން ފަދަ ކަންކަން ކުރަނީ މަނިކެވެ. އަދި ކޮށާ ތަކެތި ފްރިޖްކޮށް އެ ތަކެތި ރައްކާ ކުރުމުގެ ޒިންމާ ވެސް އޮތީ އޭނާއަށެވެ.\n"ޝީލާއަށް ގޮވަނީ ތިނެއް ޖަހާއިރު، އެހިސާބުން ޝީލާގެ މަސައްކަތް ފެށުނީ. އަޅުގަނޑު ދެން ނިދަނީ. ޝީލާ އަޅުގަނޑަށް ދެން ގޮވާނީ އިރުއެރުމުގެ ކުރިން ފަތިސް ނަމާދު ކޮށްލެވޭނެހާ ވަގުތު އޮއްވާ. އެ ހިސާބުން ދެން އެ ފެށުނީ ޕެކިންގެ މަސައްކަތް. ދެން އޮންނާނީ އަށެއް ޖެހުމާއެކު ޑެލިވަރީއަށް ނިކުތުން،"\nޑެލިވަރީގެ މަސައްކަތަކީ މަނިކުގެ އެންމެ ބޮޑު ޓާސްކެވެ. ބައެއް ދުވަސްވަރު ސަތޭކައެއްހާ ގެއަށް ޑެލިވަރީ ކުރަން ޖެ ހެއެވެ. އާންމު ރޭޓަކީ ސާޅީސް ނަމަވެސް ގިނަ ދުވަސްތަކުގައި އެ އަދަދު ހުންނަނީ އެއަށްވުރެ މާމަތީގަ އެވެ. އެހެންވީމަ އެއީ އެކަނި ކުރަން ވަރަށްވެސް ބުރަ މަސައްކަތެކެވެ. ނަމަަވެސް އެކަމަށް އޭނާގެ ޝަކުވާއެއް ނެތެވެ. އެއީ އޭނާގެ ދިރިއުޅުމެވެ. ދެމަފިރިންގެ ހަތަރު ދަރީންނަށްޓަކައި އެމީހުންވާ ގުރުބާނީ އެވެ. އެހެންވީމަ ޑެލިވަރީ ބޯއީއެއްގެ ގޮތުގައި މަނިކު މަގުމައްޗަށް ކޮތަޅުތަކާއެކު ނިކުންނަނީ ފަހުރުވެރިވާ ހާލުގަ އެވެ.\n"ޑެލިވަރީއަކީ ބުރަ މަސައްކަތެއް، ނަމަވެސް މެޕް ބޮލުގައި ބައިންދައިގެން އެކަން ކޮށްލުމަކީ މިހާރު މާ އުނދަގޫ ކަމެއް ނޫން،" ދެތިން ގަޑިއިރަށް ދެމިގެންދާ ޑެލިވަރީގެ މަސައްކަތާ ގު ޅޭގޮތުން މަނިކު ބުންޏެވެ.\nޑެލިވަރީގެ މަސައްކަތުގައި މީގެ ކުރިން އެ މީހުންގެ ދޮށީ ފިރިހެން ދަރިފުޅު ބައިވެރިވި އެވެ. ނަމަވެސް އެއީ އެ ދަރިފުޅަށް ކުރެވޭ ވަރަށްވުރެ މާ ބުރަ މަސައްކަތަކަށް ވިއެވެ. އޭގެ ފަހުން އެހެން މީހަކު ވެސް އެކަމަަށް ހަޔާ ކޮށްފި އެވެ. ވީ ދެތިން ދުވަހެވެ. މާ ބުރަ ވެގެން އޭނާވެސް އެކަން ނުވާނެ ކަމަށް ބުނީ އެވެ.\nއެހެންވިޔަސް އެ ބުރަ މަސައްކަތުގައި މަނިކު މެދުނުކެނޑި ފަސް މަސް ދުވަސް ހޭދަކޮށްފިއެވެ. އޭނާ ހުރީ ޝީލާއަށް އެހީތެރިވެ ދިރިއުޅުމަށް ކުރެވޭ ކޮންމެ މަސައްކަތެއްގައި ކުރިއަށްދާން ގަދަ އަޒުމުގައެވެ.\nޑެލިވަރީގެ ބުރަ މަސަައްކަތުގެ ކުރީން ހަފްތާއަކު ދެތިން ފަހަރު އެއަށްވުރެ މާ ބުރަކޮށް މަސައްކަތް ކުރަންޖެހޭ ވަގުތުތައް އާދެއެވެ. އެއީ ސަޔަށް ބޭނުންވާ ސާމާނު ގަންނަން ބާޒާރު ކުރުމެވެ. އެ މަސައްކަތަކީ ބުރަ މަސައްކަތެއް ނަމަަވެސް މަނިކު އެންމެ ގަޔާ ވެގެން ކުރާ ކަމަކީ އެއީ އެވެ. މަނިކު ބާޒާރަށް ނިކުތް ދުވަހަކު އަވަސްގެ ޓީމުން ބާޒާރު މައްޗަށް ގޮސް އޭނާ އެކަން ކުރާ ގޮތް ބެލި އެވެ.\n"އެންމެ ބޮޑު އެއް މަސައްކަތަކީ ބާޒާރު ކުރުން. އެކަންވެސް ކުރަނީ އަޅުގަނޑު. މިހާރު ބާޒާރު މައްޗަށްވެސް ވަރަށް ގަދަވާނެ. އެހެން އަގު ހެޔޮ ގޮޅިތަކާއި އެންމެ ފަސޭހައިން އެއްޗެހި ލިބޭނެ ގޮޅިތައް އަދި ފިހާރަތަކުން ގަންނަން ޖެހޭ އެއްޗެހި ވެސް ލިބޭނެ ތަންތަން މިހާރު އެނގޭނެ. އެމީހުންނާ ވެސް ވަރަށް ގާތްވެ ރަހުމަތްތެރިވެއްޖެ މި މަސައްކަތުގެ ތެރެއިން،"\nފިލްމީ ތަރިއަކު ދިރިއުޅުމަށް މި ގޮތަށް މަސައްކަތް ކުރާތަން ފެނުމަކީ ކޮންމެވެސް ބަޔަކަށް އައިބު ކަމަކަށް ވެދާނެ އެވެ. ނުވަތަ އެއީ ހަޑި ކަމަކަށްވެސް ވެދާނެ އެވެ. ނަމަވެސް މަނިކުގެ ވިސްނުން މުޅީން ތަފާތެވެ. އޭނާގެ ނަޒަރުގައި ކޮންމެ ހާލަތަކަށް ވެސް ފެތިގެންވެސް ދިރިއުޅެން ދަސްކުރަން ޖެހެއެވެ. ގާނޫނާއި ހިލާފު ނުވާ ގޮތަށް ދީން ހުއްދަ ކުރާ ކޮންމެ މަސައްކަތަކީ ވެސް "ސަޅި" މަސައްކަތެކެވެ.\n"ދިރިއުޅުމަށް ނުކުރެވޭނެ ވަކި ކަމެއް ނޯންނާނެ، އެއީ ގާނޫނާއި ހިލާފު ނުވަތަ ދީން ހުއްދަ ނުކުރާ ކަމަކަށް ނުވާނަމަ. އެއްވެސް މަސައްކަތަކީ ހަޑި މަސައްކަތެއް ނޫން. އަޅުގަނޑު ބައްޕައަކީ ވެސް ފަޅުތެރެއިން މުށިމަސް ބާނައިގެން އާމްދަނީ ހޯދި މީހެއް. އެހެންވީމަ މަސައްކަތެއް ވިއްޔާ އަޅުގަނޑު ފަހަތަކަށް ނުޖެހޭނަން،" މަނިކު ބުންޏެވެ. "އަޅުގަނޑާ ޝީލާއާ ދެ މީހުންނަކީ ރަށަކަށް ދިޔަސް އެ ރަށެއްގެ މާހައުލާ ފިޓް ވެގެން އުޅޭ ބައެއް. އެ ރަށެއްގެ ބަޔަކު ކުރާ ކޮންމެ ކަމެއްގައި ބައިވެރިވާ ވެސް ދެ މީހުން. އެހެންވީމަ ލައިފަށް އަންނަ ބަދަލާއެކު އެޖަސްޓް ވެގެން އުޅެން އެނގޭނެ،"\nނަމަވެސް އެއީ އެންމެންގެ ވިސްނުމެއް ނޫނެވެ. ބާޒާރުމަތީ އުޅޭއިރު އެކި ފިކުރުގެ އެކި ކަހަލަ މީހުންނާ ދިމާވާނެތީ މަނިކު ފުރަތަމަ ހުރީ އޭނާއަށް ކުރިމަތިވެދާނެ ކޮންމެ ކަމަކަށް ސަމާލު ވެގެނެވެ. ހާއްސަކޮށް މީހަކު ބުނެފާނެ އެއްޗަކަށެވެ. ނަމަަވެސް ފަސްމަސް ދުވަހު ހަމަ ކޮންމެ ދުވަހަކުވެސް ބާޒާރުމަތީ އެތަށް ވަގުތެއް ހޭދަކުރިއިރު އޭނާއާ ބައްދަލުވާ ކޮންމެ މީހަކު އުފަލާއެކު ކިޔަނީ މަރުހަބާ އެވެ. މޭކަޕާއި ފިލްމީ ފޭރާން ދޫކޮށް ސޯޓާއި ޓީޝާޓްގައި އޭނާ ފެނުނަސް އެ މީހުންނަށް މަނިކެއް ތަފާތެއް ނޫނެވެ.\nއެ ތަފާތު ފެނުނީ މަނިކު މަސައްކަތް ކުރާ ދާއިރާއަށެވެ. ދާއިރާގެ ބައެއް މީހުންނަށެވެ. އެއީ އޭނާ ވަރަށް ދެރެވި ކަމަކަށްވިއެވެ.\n"މިހެން ބުނަންވެސް އަސްލު ވަރަށް ލަދުގަނެވޭ. ހަގީގަތުގައި މި މަސައްކަތް ފެށުމުން ކިރިޔާވެސް ނެގެޓިވް ވާހަކަތަކެއް އައީ މި ދާއިރާ [ފިލްމީ ދާއިރާ] އިން. ޕަބްލިކުން އައީ ވަރަށް ޕޮޒިޓިވް ކޮމެންޓްސް،"\nމީގެ އިތުރުން އެހެންވެސް ވަރަށް ވަރުގަދަ ކަމަކާ މި ފަހުން ލައިގަތެވެ. އެއީ ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހްގެ ދެކަނބަލުންނަށް މަނިކުގެ ދެމަފަރިންގެ ފަރާތުން ބްރެކްފާސްޓް އެރުވުމުންނެވެ. ރައީސްގެ ދެކަނބަލުންގެ އެދިވަޑައިގަތުމަކަށް އަދި މަނިކުގެ ދެމަފިރިންވެސް ވަރަށް ބޮޑަށް އެދިއެދި ހުރި ފުރުސަތެއް ލިބުމުން އެކަން ކުރީ އިންތިހާ އުފަލުގައި ހުރެއެވެ.\nނަމަވެސް ބަޔަކު އެކަންވެސް ސިޔާސީ ކޮށްލީ އެވެ. މަނިކުގެ ސިޔާސީ ފިކުރާ އެކަން ގުޅުވާ މުޅީން އެހެން ވާހަކައެއް ނެރުނީއެވެ.\n"ފިކުރަކީ ކޮންމެ ފިކުރެއް ނަމަވެސް ރައީސަށް އޮންނަން ޖެހޭ އިހުތިރާމް އޮންނާން ވާނެ. އެހެންވީމަ މިކަން ކޮށްގެން [ބްރެކްފާސްޓް ދީގެން] ފާޑުކިޔުން އައުމުން އެއީ ވަރަށް ބަލައިގަންނަން ދަތިވި ކަމެއް،" ފާޑުކިޔުންތަކާއި ގުޅިގެން މަނިކު ބުންޏެވެ.\nރައީސްގެ ދެކަނބަލުންނާއި ޝީލާގެ ދެމަފިރިން ބްރެކްފާސްޓްގައި\nސިޔާސީ އެކި ލީޑަރުންގެ ކެންޕެއިންތަކުގައި ވެސް ބައިވެރިވެ ޕާޓީތަކުގެ ޕޯޑިއަމްތަކުގައި ވެސް ވާހަކަ ދައްކާފައިވާ މަނިކު ހުރީ އެ ފާޑުކިޔުންތަކާއެކު ފަހަތަށް ޖެހޭ ކަށް ނޫނެވެ. އޭނާ އެ ކުރަނީ ސިޔާސީ ކަމެއް ނޫނެވެ. އެއީ ދިރިއުޅުމަށް ކުރާ މަސައްކަތެވެ. ހާއްސަކޮށް ލޯބިވާ އަންހެނުން ގޭގައި އިނދެ ކުރާ މަސައްކަތް ކަމުން އެ މަސައްކަތަށް އެއްބާރުލުން ދެވުނު ކޮންމެ ގޮތަކަށް އޭނާ ހުރީ އެއްބާރުލުން ދޭށެއެވެ. އަދި އެ މަސައްކަތް އިތުރަށް ފުޅާ ކުރެވޭނެ މަގުތައް ތަނަވަސްކޮށްދޭށެވެ. އިތުރަށް އިޝްތިހާރުވާނެ ހުރިހާ ގޮތްތަކެއް ހޯދާށެވެ.\n"އަދި އިރާދަކުރެއްވިއްޔާ ސިޔާސީ ކިތަންމެ ލީޑަރަކަށް މި ބްރެކްފާސްޓްގެ ރަހަ ދައްކާނަން. އަޅުގަނޑު އުންމީދަކީ ވީހާވެސް ގިނަ ބަޔަކަށް އަޅުގަނޑުމެންގެ ބްރެކްފާސްޓްގެ ރަހަ ފޯރުކޮށްދިނުން،"\nފިލްމީ މަސައްކަތާ ދުރަކަށް ނުދޭ\nބްރެކްފާސްޓް ޑެލިވަރީގައި ބުރަކޮށް އުޅުނު ނަމަވެސް ފިލްމީ މަަސައްކަތާ ދުރުވުމުގެ ހިޔާލެއް މަނިކުގެ ނެތެވެ. މިހާރުވެސް ޓެޑްރީގެ "ލަސްވިޔަސް" ގެ މަސައްކަތް ފެށމަށް ދަނީ ތައްޔާރު ވަމުންނެވެ. އަދި ބައިސްކޯފްގެ ޑްރާމާއެއްގެ މަސައްކަތް ފެށުމަށް އޮތީ ތައްޔާރުވެފައެވެ. އަމިއްލަ ޑްރާމާ ސިލްސިލާއެއް ގެނެސް ދިނުމުގެ ވިސްނުންވެސް މަނިކުގެ އެބައޮތެވެ. މި ނޫންވެސް އިތުުރު ބައެއް ޕްރޮޖެކްޓްތައް އެބަ ހުއްޓެވެ.\n"ފޭނުންނަށް ބުނެލަން އޮތީ އަޅުގަނޑާ ޝީލާވެސް ފިލްމީ ދާއިރާއާ ދުރަކަށް ނުދާނަން. އެކަހަލަ ވިސްނުމެއް އަދި ނެތް. އެހެންވީމަ ޔަގީން ކުރައްވާ އަބަދުވެސް ތި ބޭފުޅުންނާއެކުގައި ވާނަން،" މަނިކު ބުންޏެވެ.


Thahgeeg Goasvefai Othumun Masthvaathakethi Ethere Kuri Dhivehi Anhenaku Salaamaiy Vejje - Vaguthu\nހާލަތު ރަނގަޅު ނުވެ، ހަލުވި ކަމާއި އެކު އަދިވެސް ބަލި ފެތުރެނީ - 45 މިނެޓް ކުރިން\nފުލުހުންގެ ތަޙްޤީޤުގައި ގޯހެއް ހަދާފައި އޮތުމުން ރާއްޖެ އަށް ގިނަ އަދަދެއްގެ މަސްތުވާތަކެތި އެތެރެ ކުރި އަންހެނަކު ކޯޓު މަރުހަލާ އިން ސަލާމަތް ވެއްޖެއެވެ.\nކްރިމިނަލް ކޯޓުގައި ދައުލަތުން ދައުވާކުރި މައްސަލައަކުން ސަލާމަތްވީ ސ.ހިތަދޫ، މެރިޑާ، މަރްޔަމް ޝިޒްލީނާ އެވެ. އޭނާގެ މައްޗަށް ދައުލަތުން އުފުލީ ދިވެހިރާއްޖެއަށް މަސްތުވާތަކެތި އެތެރެ ކުރުމުގެ ދައުވާއެވެ. އެދައުވާ ސާބިތުވިނަމަ އޭނާގެ މައްޗަށް 25 އަހަރުގެ ޖަލު ޙުކުމަކާއި އެކު އެއްމިލިއަން ރުފިޔާ އާއި ދިހަ މިލިއަން ރުފިޔާއާ ދެމެދުގެ ޖޫރިމަނާއެއް އަންނާނެއެވެ.\nޝިޒްލީނާގެ މައްޗަށް ދައުވާ އުފުލީ 21 ނޮވެމްބަރު 2016 ދުވަހު، 09:46 ގައި ރާއްޖެ އައި އެއާ އިންޑިއާގެ ފްލައިޓަކުން ރާއްޖެއަށް، މަސްތުވާތަކެތި އެތެރެކުރުމުންނެވެ.\nމައްސަލައިގެ ޙުކުމުގައި ވިދާޅުވެފައި ވަނީ އޭނާ މަސްތުވާތަކެތި އެތެރެ ކުރަން އުޅޭ ކަމުގެ މަޢުލޫމާތު އިންޓެލިޖެންސަށް ލިބުމާ ގުޅިގެން، ރާއްޖެއަށް އައުމުން، ކަސްޓަމްސް އޮފިސަރުން އޭނާގެ ލަގެޖު ބަލައި ފާސްކުރިއިރު، އޭނާ ގެންގުޅުނު ފޮށިގަނޑެއްގެ ތެރޭގައި އޮތް ފިލާގަނޑެއްގެ ތެރެއިން ފެނުނު ކާރބަން ޕެޕަރ ތަކެއްގެ ތެރޭގައި އޮތް ރަބަރު ޕެކެޓުގައި 537.3400 ގްރާމް ކެނެބިސް އަދި އެފޮށިގަނޑުގެ ތެރޭގައި އޮތް އިތުރު ފިލާގަނޑެއްގެ ތެރެއިން ފެނުނު ކާރބަން ޕެޕަރތަކެއްގެ ތެރޭގައި އޮތް ހަތަރު ރަބަރު ޕެކެޓުގައި 2151.7600 ގުރާމް ކެނެބިސް ހުރިކަމަށް އެތަކެތީގެ ތަޙުލީލު ރިޕޯޓުން ދައްކާފައިވާ ކަމަށެވެ.\nމައްސަލަ ޝިޒްލީނާގެ މައްޗަށް ސާބިތުނުވީ ޗެއިން އޮފް ކަސްޓަޑީ ރިޕޯޓްގައި ޝިޒްލީނާގެ އަތުން ފެނުނު މަސްތުވާތަކެތި ތަހްލީލް ކުރަން އެކަކުގެ އަތުން އަނެކަކުގެ އަތައް ބަދަލުވި ގޮތް އެނގެން ނެތުމުންނެވެ.\n"މިތަކެތި އެއްފަރާތުން އަނެއް ފަރާތަށް ބަދަލުކުރެވިފައިވާ ގޮތް ޗެއިން އޮފް ކަސްޓަޑީ ފޯމުން އެނގެން ނެތަތީއާއި، މިޙާލަތުގައި މިދަޢުވާ ސާބިތުކުރުމަށް ދައުލަތުން ހުށަހެޅި މަސްތުވާތަކެތީގެ ތަޙްލީލު ރިޕޯޓުގައި ތަޙްލީލު ކުރެވިފައިވާ ތަކެއްޗަކީ ހަމަ ޙަޤީގަތުގައިވެސް މިއީ ޝިޒްލީނާ ގެންގުޅުނު ފޮށިގަނޑެއްގެ ތެރޭގައި އޮތް ފިލާގަނޑެއްގެ ތެރެއިން ފެނުނު ކާރބަން ޕެޕަރ ތަކެއްގެ ތެރޭގައި އޮތް 05 (ފަހެއް) ރަބަރު ޕެކެޓުން ފެނުނު މަސްތުވާތަކެތިކަން ޝަރީޢަތަށް ކަށަވަރުކުރެވެން ނެތް" ކަމަށް ޙުކުމުގައި ވެއެވެ.\nމިތަކެތީގެ ޗެއިން އޮފް ކަސްޓަޑީ ބަލަހައްޓާފައިވަނީ މަސްތުވާތަކެއްޗާއިބެހޭ މައްސަލަތަކުގައި ހެކީގެ ގޮތުގައި ހިފެހެއްޓޭ އެއްޗެއްކާމެދު ޢަމަލުކުރާނެ ގޮތުގެ ގަވާއިދުގެ 23 ވަނަ މާއްދާއާއި ޚިލާފަށްކަން އެނގެން އެބައޮތް ކަމަށް ވެސް ޙުކުމުގައި ވެއެވެ.\nޗެއިން އޮފް ކަސްޓަޑީގެ ސިލްސިލާ މެދުކެނޑިފައިވާނަމަ، ތަޙްލީލު ރިޕޯޓުގައިވާ މަސްތުވާތަކެއްޗަކީ ތުހުމަތުކުރެވޭ ފަރާތުގެ އަތުން ފެނުނު ތަކެތިކަމާމެދު ޝައްކު އުފެދެން އޮންނާތީ، އެތަކެއްޗަކީ ތުހުމަތުކުރެވޭ ފަރާތުގެ އަތުން އަތުލައި ގަނެވުނު ތަކެތިކަން އެކަށީގެންވާ މިންވަރެއްގެ ޝައްކެއްނެތި ސާބިތުވާކަމަށް ކަނޑަނޭޅޭނެކަން ހައި ކޯޓުން ވެސް މީގެ ކުރިން ނިންމާފައި ވާތީ ބާޠިލުކަމެއްގެ މައްޗަށް ތަރުތީބުވެގެން އަންނަ ކޮންމެ ކަމަކީ ބާޠިލުކަމެއްކަމަށާއި އެހެންކަމުން ޝިޒްލީނާގެ މައްޗަށް ކުށް ސާބިތުނުވާ ކަމަށް ޙުކުމުގައި ވެއެވެ.\n72 މިލިއަން ރުފިޔާގެ މަސްތުވާތަކެއްޗާއި އެކު ހައްޔަރުކުރި މީހުންގެ މައުލޫމާތު ހާމަކޮށްފި\nކިހާ ސަޅި.މިހުންނަނީ ފެންވަރު.މިކަހަލަ ކިތެއްކަމެއްހުންނާނެ.މީހުން އެއްޗެހި ކިޔަނީ ކިޔަންވެގެން.\nފެބުރުއަރީ 13, 2020 09:12\nކަލޯ...ޗޭނު މި ގޯސް ވީ...!!؟ޑުރަގު އޯކޭ...😠😠😡\nވަރުގަދަ ޗެއިން އޮފް ކަސްޓޮޑީއެއްނުތީ..\nފެބުރުއަރީ 13, 2020 09:20\nދެން އެމަންޖެއަށް އެތަކެތިކޮޅު ދީފައި ވިއްކަން ފޮނުވާ. ތީ މަތިން ފައިދާވެފައި ހުރި އެއްޗެހި.\nފެބުރުއަރީ 13, 2020 10:28\nފެބުރުއަރީ 13, 2020 11:21\nފެބުރުއަރީ 13, 2020 11:37\nތި ހަމަ ގަސްދުގަ އޭނާ ދޫކޮށްލަން ޗެއިންއިފް ކަސްޓަޑީ ފުރިހަމަ ނުކޮށް އޮތީކަމަށް ވެސް ވެދާނެ.. ފުލުހުންގެ އަތުން ވަރަށް ނުވާކަމެއް ތިއޮތީ ވެފަ..\nފެބުރުއަރީ 13, 2020 12:04\nތިމަންޖެ އަކީ ޕޮލިސް އިންޓެލް އެއް.\n2016 ގަ ވަރަށް ގިނަ ކަންކަން ތި ގޮތަށް ގޮސްހުންނާނެ! 2016 ގަ ގެނައީ މިހާރު ދޫކޮށްލީ! ދެބައިމީހުން ގުޅިގެން ހިންގި ބޮޑު ރޭވުމެއް ނޫންބާ ! ސުވާލު އުފެދޭ ! ދިވެހިންނޭ ވިސްނަބަލަ!\nފެބުރުއަރީ 13, 2020 13:45\nތިކަމުގައި އިހުމާލުވި ފުލުހުންނަށް ފިޔަވަޅު އަޅުއްވާ!


Hulhumale Ah Dhiya Baheh Ge Therey Gai Umurun Dhuvasvee Firihenaku, Anhen Kujjakaa Behen Ulhefi - Vaguthu\nބަހެއްގެ ތެރޭގައި އުމުރުން ދުވަސްވީ ފިރިހެނަކު، އަންހެން ކުއްޖަކާ ބެހެން އުޅެފި\n5 މަސް ކުރިން ( ސެޕްޓެމްބަރު 3, 2019 )\nމާލެއިން ހުޅުމާލެއަށް ދަތުރުކުރި ބަހެއްގެ ތެރޭގައި، އުމުރުން ދުވަސްވީ ފިރިހެނަކު އަންހެން ކުއްޖަކާ ބެހެން އުޅުނު މައްސަލައެއް ފެންމަތިވެއްޖެއެވެ.\nރޭ 9:15 ހާއިރު މާލެއިން ހުޅުމާލެއަށް ދިޔަ ބަހެއްގެ ތެރޭގައި ފިރިހެން މީހާ އިން ސީޓު ޖެހިގެން ހުރި ސީޓުގައި އިން އަންހެން ކުއްޖަކާ ބެހެން އެ ފިރިހެން މީހާ އުޅުނުއިރު، އޭނާ ވަނީ އެ އަންހެން ކުއްޖާގެ ގައިގައި އަތްލާފައެވެ.\nމި ހާދިސާ އާއި ގުޅިގެން އެ އަންހެން ކުއްޖާގެ އާއިލީ ފަރާތަކުން މީސްމީޑިއާގައި ކޮށްފައިވާ ޕޯސްޓެއްގައި ބުނެފައި ވަނީ، އަންހެންކުއްޖާ އެންމެ ފުރަތަމަ އިނީ ފިރިހެން މީހާ ޖެހިގެން ހުރި ސީޓުގައި ކަމަށާއި، ދަތުރު މަތީގައި އޭނާ އެކުއްޖާގެ ގައިގައި ދެފަހަރެއްގެމަތިން އަތްލާފައިވާ ކަމަށެވެ. އެގޮތުން އެންމެ ފުރަތަމަ ގައިގައި އަތްލުމަށްފަހު، "ކުރިމަތީގައި ހުރި ސީޓުގައި އިނީ ބައްޕަތޯ" ސުވާލު ކުރި ކަމަށާއި، އެއީ ބައްޕަ ނޫން ކަމަށް ޖަވާބުގައި ބުނުމުން ފަހުން އަނެއްކާވެސް ގައިގައި އަތްލާފައިވާ ކަމަށް ބުނެފައި ވެއެވެ.\nދެވަނަ ފަހަރަށް އެ ފިރިހެން މީހާ، އަންހެން ކުއްޖާގެ ގައިގައި އަތްލުމުން އެއްކައިރިޔަކަށް ޖެހުނުމުން، އެއީ "ސިއްސައިގެން ދޭތޯ ބަލާލީ އޭ" ބުނި ކަމަށް، އެ އަންހެން ކުއްޖާގެ އާއިލީ ފަރާތުން އެ ހާދިސާ ހިނގައިދިޔަގޮތް ޙިއްސާކުރަމުން ބުނެފައި ވެއެވެ. އޭނާ ބުނެފައިވާ ގޮތުގައި އެ ފިރިހެން މީހާ އެގޮތަށް ކަންތައް ކުރުމުން އަންހެން ކުއްޖާ ފަހުން ވަނީ އެހެން ސީޓަކަށް ބަދަލުވެފައެވެ.\nމި ހާދިސާގެ މައުލޫމާތު އެ އަންހެން ކުއްޖާ ވަނީ އާއިލާއަށް އެވަގުތު މެސެޖުން އަންގާފައެވެ. އެއާއެކު ބަސް ހުއްޓި ސަރަޙައްދަށް އާއިލާގެ ބަޔަކު ގޮސް އެ ފިރިހެންމީހާ އާއި ސުވާލުކޮށް އޭނާއަށް ނަސޭހަތްތެރިވި ކަމަށް އާއިލާގެ ފަރާތުން ބުނެފައި ވެއެވެ.\nއާއިލާގެ އިތުރު ކުއްޖަކަށްވެސް މިފަދަ ހާދިސާއަކާއި މީގެ ކުރިން ކުރިމަތިލާން ޖެހުނުކަން ހާމަކޮށް، ހާދިސާގެ މައުލުމާތު މީސްމީޑިއާގައި ޙިއްސާކުރި ފަރާތުން ބުނެފައިވަނީ، މިއީ ރާއްޖޭގައި ވަރަށް ގިނަ އާއިލާތަކުން ކުރިމަތިލާން ޖެހިފައި އޮތް މައްސަލައެއް ކަމަށެވެ. ނަމަވެސް އެފަދަ ކަންކަމާއި އަޅާނުލެވި ދޫކޮށްލެވުމުގެ ސަބަބުން، އެކަމުގެ ދެރަ ކުޑަކުދިންނަށް ލިބެމުންދާ ކަމަށް އޭނާ ލިޔެފައިވާ ޕޯސްޓުގައި ބުނެފައި ވެއެވެ.\nރޭގެ ހާދިސާގައި އުމުރުން ދުވަސްވީ ފިރިހެންމީހާ ބެހެން އުޅުނީ ކޮން އުމުރެއްގެ އަންހެން ކުއްޖަކާއި ކަމެއް އެނގިފައެއް ނުވެއެވެ. ނަމަވެސް އެކުއްޖާ އާއި ބެހެން އުޅުނު ފިރިހެން މީހާގެ ފޮޓޯއެއް، މިކަމާއި ގުޅިގެން ލިޔެފައިވާ ޕޯސްޓާއެކު އާންމުކޮށްފައި ވެއެވެ. މި މައްސަލަ ފުލުހުން ބަލަމުންދާ ކަމުގެ މަޢުލޫމާތެއް މިހާތަނަށް ލިބިފައެއް ނުވެއެވެ.\nކުޑަކުދިންނަށް ޖިންސީ ފުރައްސާރަ އާއި ގޯނާކުރާ މައްސަލަތައް ރާއްޖޭގައި ވަރަށް ގިނައިން ފެންމަތި ވެއެވެ. މިފަދަ ކަންކަމުގެ ސަބަބުން މުޖުތަމަޢުގައި ކުޑަކުދިންނަށް އޮންނަ އަމާންކަމާއި ރައްކާތެރިކަން ކުޑަވެ އާއިލާތަކަށް ބޮޑެތި ކަންބޮޑުވުންތަކާއި ކުރިމަތިލާން ޖެހެއެވެ.\nދެމަފިރިއަކު ނިދާފައި ތިއްބާ މީހަކު ވަދެ އަންހެން މީހާއަށް ޖިންސީގޯނާ ކޮށްފި\nތިން ކުއްޖަކަށް ޖިންސީ ގޯނާކުރި މީހަކު ހައްޔަރުކޮށްފި\nޖިންސީ ގޯނާގެ ދެ މައްސަލައެއް ފެންމަތިވެއްޖެ\nސެޕްޓެމްބަރު 3, 2019 10:19\nއަލް ޤައިދާއިން ހުޅުމާލޭގައި ހިންގާ ކަމެއް ތިއީ!\nސެޕްޓެމްބަރު 3, 2019 10:33\nނޫނޭ އަންހެން ވެރިންނަށް އެކަނި ކަންކަން ވާނެ. ފިރިހެނުން އުޅޭހާ ގޮތަކަށް އުޅެންވެސް އުޅެވޭނެ، ކުރާހާ ކަމެއްވެސް ކުރެވޭނެ.\nސެޕްޓެމްބަރު 3, 2019 11:48\nފިރިހެންމީހާ އެކުރީ މާ ރަނގަޅު ކަމެއް ދޯ\nސެޕްޓެމްބަރު 21, 2019 17:09\nޢިސްލާމް ދީނުގަ ބަސްދަތުރު ކުރުން އަންހެނުނަށް ހަރާމް ކަމެއް އެގޭމީހަކު ބުނެދީބަލަ.3ދުވަހަށްވުރެ ދިގު ދަތުރުގަ މަހުރަމެއް ހުންނަންޖެހޭކަމަށް އެގިފަ އިންނަނީ\nސެޕްޓެމްބަރު 3, 2019 10:38\nތިކަމުގައި ކޮބާތޯ ސިދާތާގެ ބަހަކީ؟ ހައްލަކީ ބެޑްޝީޓްތޯ\nސެޕްޓެމްބަރު 3, 2019 10:51\nބަސް ތެރޭ ދިމާވާ ހާދިސާ ތަކާ ގުޅޭ ގޮތުން ގުޅޭނެ މޯބައިލް ނަންބަރު އެއް މިހުންނަށް ފެންނަ ގޮތައް ބަހައްޓަން ވީއެވެ.\nސެޕްޓެމްބަރު 3, 2019 11:08\nކަމަކާނުލާ އަތެއް ނުލާނެ. ކޮސް ވާހަކަނުދައްކާ.\nސެޕްޓެމްބަރު 3, 2019 11:51\nއިސްލާމްދީނުގައި ހަރާމްކަމެއް ހިލޭ އަންހެނުން ގައިގައި އަތްލުމަކީ. ކިޔާނުކިޔާއެއް ނޭނގި ކޮސް ވާހަކަނުދައްކާ.\nސެޕްޓެމްބަރު 4, 2019 11:17\nދީން ފެންނަނީ ކަލޭ ބޭނުންވާ ކަން ކަމަށް އެކަނިތަ؟ ހިތް ނުރުހޭ ކަމެއްވިއްޔާ ހައްދުފަހަނައެޅީ. ނޫނީ ކަޓުމުއްލާ ވީ. ފުރަތަމަ މަހުރަމަކާ ނުލާ އަންހެނާ ދަތުރު ކުރުމުގެ ހުކުމް ބުނެދީބަލަ! މާއިނގޭ\nސެޕްޓެމްބަރު 3, 2019 11:30\nތިކަމާ ބެހޭ ކޮމެޓީއެއް ހަދާފަ، ކޮމެޓީ އެންމެންގެ ބޯނިވާވާގޮތަށް ބެޑްޝީޓެއްއަޅާފަ، އައިއެސްގެ މާލޭ ގޮތްޕާ ހަވާލުކޮށްފަ، މަޖިލީހަށް މައްސަލަވައްދާ.\nސެޕްޓެމްބަރު 3, 2019 11:31\nބެހުނީމަ މިފެންނަނީ ބެހޭތަން. އަންހެނުންވެސް ރަނގަޅުކުރަންޖޭހޭ ކަންކަން އެބަހުރި، މިސާލަކަށް ހެދުންއެޅުމާއި، ރިވެތި އަހްލާގް ބޭރުތެރޭގަ ހިފެހެއްޓުން،. ދެން ބުނާނެ އަމިއްލަ މިނިވަން ކަމޭއެއީ. އެހެންވެއްޖެ ކަމަށްވަނީޔާ ބެހުނުމީހާވެސް އަމިއްލަ މިނިވަންކަން އެއީ.\nސެޕްޓެމްބަރު 3, 2019 21:34\nޥަރަށް ބޮޑު ތެދެއް\nސެޕްޓެމްބަރު 3, 2019 13:02\nހަދންވީގޮތަކީ ކޮންމެގަޑިޔަކުވެސް އޮންނަންވީ ދެ ބަސް، އެއްބަހަށް އަންހެނުން އަނެެއްބަހަށް ފިރިހެނުން. ނޫނީ ބަހުގެ ދެފަޅީގަ ދެޖިންސް ތިބެންވީ.\nސެޕްޓެމްބަރު 3, 2019 13:48\nބަނޑުފެންނަ، ފައިގެ ފަލަމަސްގަނޑު ފެންނަ، ކަރުވަޅުފެންނަ، ތުނި، އެތެރެ ފެންނަ ހެދުން ލަންޏާ، .\nސެޕްޓެމްބަރު 3, 2019 14:46\nއެެެންވެ މަހުރަމަކާއެކީ ނޫނީ ދަތުރުނުކުރަން އޮންނަނީ\nސެޕްޓެމްބަރު 4, 2019 21:42\nތަނާއިގުޅޭނެ ނަމްބަރުތައް ބަސް ސްޓޮޕް ތަކުގައި ހުންނަ ޕޯސްޓަރުތަކުންވެސް ލިބެން ހުންނާނެ އަދި ފޭސްބުކް ޕޭޖްގައިިވެސް ހުންނާނެ\nސެޕްޓެމްބަރު 3, 2019 16:09\nކޮބައިތޯހެކި ހަމަބުންޏޭ ބުންޏޭ ކިޔާފަވެސް ވާހަކަ ދެއްކިދާނެ\nބަހުގެ ސްޓާފުން ހިޔާލު\nސެޕްޓެމްބަރު 4, 2019 12:41\nފުލުހުން މެދުވެރި ކޮށް ނުވަތަ ނުކޮށް ވެސް ހާދިސާގެ ހަގީގަތް ޔަގީން ކަމާއެކު އަދި ހެއްކާއި އެކު ހޯދުން ވަރަށް މުހިއްމު،އަދި މިހިދުމަތް ރަނގަޅު ގޮތު ގައި ، ހިމާޔަތާއި ރައްކާ ތެރިކަން ކަށަވަރު ކުރުމު ގެ ގޮތުން ބަހު ގައި ދަތުރުކު ރާ އެއްމެހާ ފަރާތްތަކު ގެ އެއްބާރު ލުން އަޅުގަނޑުމެން ޓީމަށް އަށް ބޭނުންވޭ؛؛؛\nމިފަދަ އަމަލު ތައް ފުލުހުން މެދުވެރި ކޮށް ކުރި އަށް ގެން ދިއުމަށް ތި އެއްމެހާ ފަރާތުން ވަގުތުން އެބަހެއް ގައި ހުންނަ މުއައްޒްފުން ގެ އެހީ ގައި ގޯސް އަމަލު ހިންގި ފަރާތް އައަޑެންޓިފައި ކޮށްދިނުމު ގައި އެހީ ތެރިކަމެއް ދެއްވަވާ.\nސެޕްޓެމްބަރު 21, 2019 17:08\nސެޕްޓެމްބަރު 27, 2019 06:32\nއަންހެން ދަރީންނަށް ދަސްކޮށްދޭންޖެހޭ އެގޮތަށް މީހަކު ބެހެފިއްޔާ ހުށިޔާރު ވާން\nއަބަދަކު މައިންބަފައިން ކައިރިއަކު ނުތިބޭނެ\nދައްކާނީ ޕާޓޭންގެ ނުބައިވާހަކަ ބައެއް މުސްކުޅިންގެ ކަންތައް ވަރަށް ބޮޑު\nރާއްޖޭގައިވެސް އޮފީސްތަކުގައި އަދު ބަސް ފަދަ އިށީދެގެން މަޑުކުރަންޖެހޭ ތަންތަނުގައި އަންހެނުންނާއި ފިރިހެނުންނަށް ވަކީން އިށީދެވޭގޮތަށް ހަމަޖެއްސުން މުހިންމު


އިލެކްޝަންސް ކޮމިޝަންގެ މުވައްޒަފުންނަށް ކުރިއަށް ގެންދިޔަ މަސައްކަތު ބައްދަލުވުން\n07 ނޮވެމްބަރު 2015, 06:00 ޚަބަރު\nއިލެކްޝަންސް ކޮމިޝަންގެ މުވައްޒަފުންނަށް އޮފީސް ދިވެހީގެ ނަމުގައި މަސައްކަތު ބައްދަލުވުމެއް ކުރިއަށް ގެންގޮސްފިއެވެ.\nއިލެކްޝަންސް ކޮމިޝަންގެ މުވައްޒަފުންނަށް އޮފީސް ދިވެހީގެ ނަމުގައި މަސައްކަތު ބައްދަލުވުމެއް ކުރިއަށް ގެންގޮސްފިއެވެ. މި މަސައްކަތު ބައްދަލުވުމުގެ ދަންފަޅިތައް ނަންގަވާދެއްވީ ދިވެހި ބަހުގެ މާހިރެއް ކަމުގައިވާ އާދަމް ޒާހިރެވެ. މި މަސައްކަތު ބައްދަލުވުން ކުރިއަށް ގެންދެވުނީ2ދަންފަޅިއަށް ބަހާލައިގެން5ގަޑިއިރަށެވެ.\nމި މަސައްކަތު ބައްދަލުވުމުގައި ބަލާލެވުނު މައިގަނޑު ބައިތަކުގެ ތެރޭގައި، ކުށް އިބާރާތް ދެނެގަންނާނެ ގޮތާއި، އިތުރު، ނަންއިތުރު، ކަންއިތުރު، ނަން، ކަން، ބަހުގެ ބަލާޣާތްތެރިކަމާއި، މުނާސަބު ނޫން ބުނުމާއި ޖުމްލަތަކާއި، ހާލަތު ނުބައިކުރުވާ ލަފްޒާއި ރާގު، ޒަމާން ބަދަލްކުރުން، ވާހަކަދެއްކުމުގައި ރާގުގެ މުހިއްމުކަމާއި ވާހަކަ ދެއްކުމުގައި ގެންގުޅޭ ދަރަޖަތައް ހިމެނެއެވެ.\nމި މަސައްކަތު ބައްދަލުވުން ނިންމެވުމުގެ ގޮތުން ކޮމިޝަންގެ ނައިބު ރައީސް އަމްޖަދު މުސްޠަފާ މުވައްޒަފުންނާ މުޙާތަބުކުރެއްވިއެވެ. ނައިބު ރައީސްގެ ވާހަކަފުޅުގައި، މިވޯކްޝޮޕް ކުރިއަށް ގެންދިއުމަށް އެންމެހާ މުވައްޒަފުން ދެއްވި އެހީތެރިކަމާއި އެއްބާރުލުމަށް ޝުކުރު އަދާކުރެއްވިއެވެ. އަދި މުސްތަގްބަލްގައި މިފަދަ ޕްރޮގްރާމްތައް ހިންގާނޭ ކަމުގެ ވާހަކަ ދެންނެވިއެވެ. ހަމައެހެންމެ މި ވޯކްޝޮޕް ހިންގަވާދެއްވި ފަރާތައްވަނީ ވަރަށް އިޙްލާސްތެރިކަމާއެކު ޝުކުރު އަދާކޮށްފައެވެ.


(11 މެއި 2017 އާ ގުޅޭ)\n"އެއީ ރާއްޖޭގެ މަހުޖަނުން... މަޝްހޫރު ޤައިސް އެކަކަށް ހުރީ. މިގޭ ތެރޭގައި ވެސް އުޅުނު އޭނާގެ ފޮޓޯ ޖަހާފައި އޮތް މަޖައްލާއެއް... އެކަމަކު އޭނާ ރުބީނާގެ ބަޔަށް އަންނަން ޖެހުނު ގޮތެއް ނޭނގެނީ... މިފަހަރު ކޮންކަހަލަ ކުޅިވަރެއް ކުޅޭންކަމެއް ނޭނގޭ އޭނާ އެ އުޅެނީ" އަމީރުގެ މޫނުމަތިން ފޫހިކަން ފާޅުވޭވޭ ހުއްޓެވެ.\nއަމީރު މާބޮޑަށް ހިތްހަމަޖެހުނުހެން ހީވުމުން ޝިމްލާ ދައްކަމުންދިޔަ ވާހަކައިގެ މިސްރާބު ބަދަލުކޮށްލިއެވެ. އޭނާ ދެން ދެއްކީ އައިރާގެ މުސްތަޤުބަލާ މެދު ވިސްނަންވެއްޖެ ކަމުގައެވެ. އައިރާ އިނީ ބަލިވެކަމަށްވާއިރު އޭނާއަށް ބޭނުންވާ ހުރިހާކަމެއް ކޮށްދިނުމުގެ ޒިންމާވަނީ އަމީރުގެ ދެމަފިރިންގެ އަތްމަތީގައެވެ.\n"ނަސީބެއް އަހަރުމެންނަށް އައިރާ ގެނެވުނުކަން. އަހަންނަށްވުރެ ޝިމް ރަނގަޅުވާނީ އައިރާގެ ހާލު އެހުން. އޭނާ ޑަކްޓަރަށް ދައްކަން ޖެހޭތޯ ވެސް ޝިމް އަހާ އޮޅުންފިލުވާ. އަހަރުމެންނަށް ފަރުވާ ކުޑަކޮށްލެވިގެން އައިރާއަށް ލިބެން އުޅޭ ދަރިފުޅަށް އެއްވެސް ކަމެއް ވާކަށް އަހަރެން ނޭދެން... އަދި ބުނަން... އައިރާ ގޮވައިގެން ޝިމްގެ މަސައްކަތްތަކުގައި އެކުއްޖާ ވެސް ބައިވެރިކޮށްގެން އުޅޭން އަހަންނަށް ފެނޭ... އަބަދު ކޮޓަރިތެރޭގައި އޮންނަންވެއްޖެނަމަ ބޭކާރު ފިކުރު ކުރެވޭނީ. އަހަރުމެން ނުވާނެ އެކަހަލަ ފިކުރުތައް ކުރާން އައިރާއަށް ފުރުޞަތު ދީގެން. އަދި އަހަރެންނަށް ނޭނގި ރުބީނާ އުޅޭ ބަޔަށް އައިރާ ނުފޮނުވާތި. އެހެންނޫނަސް މިހާރު އެ ކުއްޖާ އެނބުރި އެ އެޕާޓްމެންޓަށް ދިއުމުގެ ބޭނުމެއް ވެސް ނޯންނާނެ... ރުބީނާ ވަނީ ނިޔާނުގެ ހުރިހާ އެއްޗެއް އެ ކޮޓަރިން ބޭރުކޮށްފައި. އެތަކެތި ގެންގޮސްލީ ކޮންތާކަށް ކަމެއް ވެސް އެނގެނީއެއްނޫން" އެނދުގައި އިށީނދެ އަމީރު ފުންނޭވާއެއް ލިއެވެ.\n"އައިރާ އައީމަ އިޝްވާ ވެސް ފޫހިވެގެން ނޫޅޭނެ" ޝިމްލާ މިހެން ބުނެލިއިރު އޭނާގެ ތުންފަތުގައި ލުއި ހިނިތުންވުމެއް ވެއެވެ. މަޑުމަޑުން އައިސް އަމީރުގެ ގާތުގައި އެނދުގައި އިށީނެވެ. އައިރާއަށް ރަނގަޅުވާނޭ ގޮތާމެދު ޚިޔާލު ބަދަލުކުރަން އެ ދެމަފިރިން އެތައް އިރަކު ތިއްބެވެ.\nއެކުވެރިންނާއެކު ވާހަކައިގައި އިނދެފައި ރުބީނާ އަތުކުރީ އޮތް ގަޑިއަށް ބަލާލިއެވެ. އެހިނދު އޭނާއަށް ކަމެއް ހަނދާންވިއެވެ. އިރުއޮއްސި ހަތެއް ޖަހަންވާއިރަށް ޤިއިސްއާ ބައްދަލުކުރަން އެގެއަށް ދާންޖެހޭ ކަމެވެ. ޤައިސްވަނީ އޭނާއަށާއި މައުރީނަށް ރޭގަނޑުގެ ކެއުމުގައި އޭނާއާއެކު ބައިވެރިވުމަށް ދަޢުވަތު ދީފައެވެ. އެހެންވެ އަވަސް އަރުވާލާފައި ރުބީނާ ތެދުވިއެވެ.\n"ޤައިސްގެ މަތީން ހަނދާންނެތި މި އިނދެވުނީ" ކޮޅަށް ތެދުވެ ހުރެ އަތްދަބަސް ކޮނޑުގައި އަޅުވާލަމުން ރުބީނާ ބުންޏެވެ.\n"ކިހިނެއްވީ ޤައިސްއަށް" ހިދާ އިނދެފައި އަހާލިއެވެ.\n"ސާބަސް! އަހަރެން ބުނީމެއްނު މިރޭ ޑިނާއަކަށް ކިޔާފަ އޮތް ވާހަކަ. އަދި ނޭނގެ މައު ތައްޔާރުވިކަމެއް ވެސް. އޭތް! އަހަރެން ދެން ގޮސްލީ" ސަލްމާއާއި ހިދާ ބޯޖަހާލުމާއެކު ޓެރެސްއިން ފައިބަން ރުބީނާ ހިނގައިގަތެވެ.\nސަލްމާމެން ގެއާއި ރުބީނާ އުޅޭ ގެއާ އެހާ ކައިރިއެއް ވެސް ނޫނެވެ. "ގުލްފާމު" ގޭގެ ދޮރޯށި ދޮށުގައި ހުރެ ޓެކްސީއެއް ލިބޭތޯ ރުބީނާ މަސައްކަތްކުރިއެވެ. ޓެކްސީ ނަންބަރުތަކަށް ފޯނުން ގުޅައިގެން ޓެކްސީއެއް ލިބޭގޮތް ނުވުމުން މަގުމަތިން ދާ ޓެކްސީތަކަށް ވެސް އަތް ނަގަމުންދިޔައެވެ. ވަގުތު ކުޑަތަން ވަމުންދާތީ އެންމެ ފަހުން ޓެކްސީއެއް ނުލިބުނަސް ހެޔޮކަމަށް ރުބީނާ ހިނގައިގަތެވެ. އޭރު ގަޑިން ހަގަޑި ފަނަރަ ހިނގައިފިއެވެ.\n"މައުރީން!" އެޕާޓްމެންޓަށް ވަދެގެން އައި ރުބީނާ އަޑު ހަރުކޮށް ދަރިފުޅަށް ގޮވާލީ ފެންނަން ނެތުމުންނެވެ. އެއާއެކު ރުބީނާއަށް އޭނާގެ ކޮޓަރިއަށް ނުވަދެވެނީސް މައުރީންގެ ކޮޓަރީގެ ދޮރު ހުޅުވާލިތަން ފެނުނެވެ.\n"ކީކޭ މަންމާ؟" ކޮޓަރިން ބޭރަށް ނުކުން މައުރީން ފެނި ރުބީނާ ހިނިތުންވެލިއެވެ.\n"ރެޑީވެގެން ދޯ ތި އިނީ... އަންނާނަން މަންމަ ފްރެޝްވެލައިގެން" ރުބީނާ ބުންޏެވެ. އަދި އޭނާގެ ކޮޓަރިއަށް އައިސް ވަދެއްޖެއެވެ.\nމަޑު އޮރެންޖު ކުލައިގެ އަލިން ގޭތެރެ ދިއްލާލާފައި އޮތްއިރު ބޮޑުކޮޓަރީގެ ސޯފާއެއްގައި ޤައިސް އިނެވެ. ހުޅުވާފައި ހުރި ބޮޑު ފަތި ޓީވީއިން ރާއްޖޭން ބޭރުގެ ޗެނަލަކުން އިނގިރޭސި ޚަބަރު ކިޔަމުންދިޔައެވެ. ނަމަވެސް ޤައިސް ބަލަމުން ދިޔައީ ގޭގެ އެކި ދިމާއަށެވެ. އެތައް ޚާދިމުންނެއް އުޅުނެއްކަމަކު އެ ގޭތެރެއިން ޤައިސްއަށް އިހުސާސްވަނީ ފަޅުކަމެވެ. އޭނާ ވިސްނަމުންދިޔައީ އެކަމާއެވެ.\n"ރޫބީއާއި މައު މިގެއަށް ބަދަލުވީމަ ހުރިހާ ކަމެއް ރަނގަޅުވެދާނެ" ޤައިސްގެ ޟަމީރު އޭނާގެ ގާތުގައި ބުނެލިއެވެ. އެހިނދު އެ ތުންފަތަށް ލުއި ހިނިތުންވުމެއް ވެރިވެގެންދިޔައެވެ. ގޭތެރެއަށް ގިނަ ވަގުތު ވެރިވެފައި އޮންނަ މަރުފަދަ ހިމޭންކަމަކީ ޤައިސްގެ ދިރިއުޅުމުގެ އެކަނިވެރިކަމެވެ. ހަޔާތުގެ ކުލަ ފަނޑުވެފައިވާ ކަމެވެ. ގާތުގައި ދަރިފުޅު ނުބަހައްޓާ މާ ދުރަށް ފޮނުވާލީ ވެސް އެހެންވެއެވެ. އޭނާގެ އަނދިރިވެފައިވާ ހަޔާތުގެ ހިޔަނި ހުރި ހަމައެކަނި ދަރިފުޅުގެ މުސްތަޤުބަލަށް އެޅިދާނޭ ހީވާވަރުންނެވެ. ޚިޔާލުތަކުގެ ތެރެއަށް ފީނަމުން ދިޔަ ސިކުނޑި ހޭލައްވާލީ ފަޓުލޫނު ޖީބުގައި އޮތް ފޯނު ވައިބްރޭޓްވާން ފެށުމުންނެވެ. އެހިނދު ފަޓުލޫނު ޖީބުގައި ޤައިސް އަތްޖައްސާލީ ޔަގީންކޮށްލުމަށެވެ. އަދި ކުޑަކޮށް ތެދުވެލާފައި ޖީބުން ފޯނު ނަގާ ބަލާލިއެވެ. ދިއްލެމުންދިޔަ ފޯނުގެ އިސްކުރީނުން ފެންނަމުންދިޔައީ ޤައިސްގެ ދަރިފުޅުގެ ނަމެވެ.\n"ހެލޯ..." ޤައިސް ކޯލަށް ޖަވާބުދެމުން ބުނެލިއެވެ.\n"ޑޭޑް! އިޓްސް ސްޓިލް އާލީ ހިއަރ... އިފް އިޓް ކޭން ވެއިޓް، އިޒް އިޓް އޯކޭ އިފް އައި ކޯލް ޔޫ ލޭޓަރ" ދަރިފުޅުގެ އަޑުގައި ހުރި އަވަސްކަން ޤައިސް ދެނެގަތެވެ. ސާފު އިނގިރޭސި ބަހުން ވާހަކަދައްކަމުން ދިޔަ ދަރިފުޅަށް މުހިންމު ކަމެއް ޖެހުނީކަން ޤައިސްއަށް ދެނެގަންނާކަށް އުނދަގުލެއްނުވިއެވެ. އަވަސް އަވަހަށް އެންމެ ރަނގަޅު ކަމުގައި ބުނެ ފޯނުކޯލު ކަނޑާލީ އެހެންވެއެވެ. ރާއްޖެއާ އެތަކެއް މޭލެއް ދުރުގައި އެ ދަރިފުޅު ހުރިއިރު އެ ދަރިފުޅުގެ ވަގުތަކީ ކިހާ އަގުހުރި އެއްޗެއްކަން ޤައިސްއަށް އެނގެއެވެ. އެފަދަ ޒިންމާދާރު ޤާބިލު މީހަކަށް އަމިއްލަ ދަރިފުޅު ހެދުމަށް ޓަކައި ޤައިސް ނުހަނު މަސައްކަތްކުރިއެވެ. ރާއްޖެއަށް އިރުއޮއްސުނު އިރު އެމެރިކާގައި ހުރި އެ ދަރިފުޅަށް މި ވަގުތަކީ ހެނދުނުގެ ވަގުތެވެ. މަސައްކަތަށް މުވައްޒަފުން ފަށައިގަންނަ ވަގުތެވެ. ވާހަކަދެއްކެން ނެތް ނަމަވެސް އެ ދަރިފުޅު ޤައިސްއަށް އެކަން އަންގާނުލާ ނުހުންނާނެއެވެ. ދުރުގައި ހުންނައިރު ވެސް އެ ދުރުމިން ޤައިސްއަށް އިހުސާސް ނުވަނީ އެހެންވެއެވެ.\nހާސްވެފައި ހުރެ މައުރީން ގޮވައިގެން އައި ރުބީނާ "އަލިމަސްވާދީ" ގޭގެ ގޭޓު ކައިރީ މަޑުކޮށްލިއެވެ. އެހިނދު ގޭޓުގައި ހުރި ދޮރުވާނު އަވަސް އަވަހަށް ދޮރު ހުޅުވާލުމާއެކު ރުބީނާމެން އެތެރެއަށް ވައްދައިފިއެވެ. މީހެއްގެ އެހީއަކާއި ނުލާ ފަރިކޮށް ހިނގާލާފައި ރުބީނާ އެތެރެއަށް ވަދެގެން ދިޔައިރު އެ ގޭގެ ހުރިހާ ކަމެއް އޭނާ ހިތުދަސް ކަހަލައެވެ. ހަތެއް ޖަހާއިރަށް އަންނަން އޮތް އިރު ރުބީނާމެންނަށް އާދެވުނީ ބައިގަޑިއެއްހާއިރު ފަހުންނެވެ. އަވަސް ހިނގަމުގައި ވަދެގެން އައީ އެހެންވެއެވެ.\nބޮޑުކޮޓަރިއަށް ރުބީނާއާއި މައުރީން އައިސް ވަން ވަގުތު ގޭގެ ކެއުމުގެ ކަންތައްތައް ބަލަހައްޓަން އުޅޭ އިސް ޚާދިމު މަރިޔަންދީ ފެނުނެވެ. އޭނާ ހުރީ އެމީހުންގެ އިންތިޒާރުގައި ކަހަލައެވެ.\n"ޤައިސް އެބައިންނެވި ކާކޮޓަރީގައި" މަރިޔަންދީ މިހެން ބުނުމާއެކު ރުބީނާއާއި މައުރީނަށް އަތުން އިޝާރާތްކޮށްލީ އޭނާއާއެކު އައުމަށެވެ.\nރޭގަނޑުގެ ކެއުން ކުރިއަށް ދިޔައިރު މައުރީންއާ ގުޅުން ބަދަހި ކުރަން ޤައިސް ބޭނުންވެފައި ވާކަން އޭނާ ދައްކަމުން ދިޔަ ވާހަކަތަކުން ރުބީނާއަށް އެނގުނެވެ. ރުބީނާއާ ކައިވެނިކުރުމަށްފަހު އޭގެ ދެމައިން އުޅޭނީ ޤައިސްމެން ގޭގައި ކަން ވެސް އޭނާ އިއުލާން ކުރިއެވެ. އަދި އެގޭގައި މައުރީންއަށް ޓަކައި ކޮޓަރިއަށް ޚާއްޞަވެފައި ހުންނާނެކަމާއި އެ ކޮޓަރި މައުރީން އެދޭ ގޮތަށް ފަރުމާކޮށްދޭނެކަމުގައި ވެސް ޤައިސް ބުންޏެވެ. ރުބީނާގެ ފަރާތުން އެނގިފައި އޮތް ގޮތުގައި އެ ދެމައިންގެ ހުރިހާ ކަމެއް ބަލަހައްޓަމުން އައީ ނިޔާނެވެ. ވީއިރު ނިޔާނު ނެތް ދުނިޔެއްގައި އެ ދެމައިން އެކަނިވާނެ ވަރު ޤައިސްއަށް އިހުސާސް ކުރެވޭތީ އޭނާ ބޭނުންވީ ވީހާ ވެސް އަވަހަކަށް އެ ދެމައިންނަށް އެހީވާށެވެ. ގިނަ ދުވަސް ނުކޮށް ކައިވެނީގެ ކަންތައް ނިންމަން ޤައިސް ބޭނުންވީ ވެސް އެހެންވެއެވެ.\n"ދިޔެ! ކެތްލީން ގާތުގައި ބުނޭ މައުރީނަށް އޭނާގެ ކޮޓަރި ދައްކާލަން ގެންދާށޭ. އަދި މޭވާ ކޮޅެއް ކޮށާލައިގެން ހާމަފެންޑާއަށް ގެނެސްދީ... އަޅުގަނޑާއި ރޫބީ ކެއުން ނިންމާލާނީ އެ ތަނުގައި" ރުބީނާއަށް ބަލާލަމުން ޤައިސް ހިނިތުންވެލިއެވެ. އޭރު އެ ތަނުގައި އެމީހުން ގޮވާލީމާ އިވޭނޭ ހިސާބުގައި ހުރި މަރިޔަންދީ ބަދިގެ ފަރާތަށް ހިނގައްޖެއެވެ. އޭނާ އެނބުރި ނާންނަނީސް ކާކޮޓަރިތެރެއަށް ވަދެގެން އައި ޕިލިޕިންސް އަންހެންމީހާ ޤައިސްއަށް ކުރުނީސް ކުރިއެވެ.\n"މައު! ދޭ ކެތްލީންއާއެކު ރޫމް ބަލާލަން" މައުރީން ހިނިއައިސްފައި ތެދުވިއިރު ހީވީ އޭނާގެ ގާތުގައި ޤައިސް އެހެން ނުބުނެގެން އިންހެނެވެ.\nހާމަފެންޑާގައި ހުރި ލަކުޑި ގޮނޑިތަކުން ގޮނޑިއެއްގައި ރުބީނާއާއި ޤައިސް އިށީނދެގެން ތިއްބެވެ. ދެގޮނޑި ދޭތެރޭގައި ތިރިކޮށް ވަށްކޮށް ހަދާފައި ހުރި ލަކުޑި މޭޒެއް ހުއްޓެވެ. އެ މޭޒުމަތީގައި ޤައިސް އެދުނު ފަދައިން މޭވާކޮށާފައި އަޅާފައި ހުރި ދެތަށްޓެއް ހުރުމާއެކު ފެންޖަގަކާއި ބިއްލޫރި ތަށި ވެސް ބަހައްޓާފައި ހުއްޓެވެ. ދެ މީހުން އެކަނިވުމުން ޤައިސް ވެސް ރުބީނާއާ ދައްކަން ބޭނުންވެފައި ހުރި ވާހަކަތަކަށް ފެށިއެވެ.\n"އަޅުގަނޑުގެ ދަރިއަކު ހުންނަ ވާހަކަ މައުރީންގެ ގާތުގައި ބުނެފިންތަ؟ އެ ދެމީހުން ބައްދަލުވުމުގެ ކުރީން އެކަކު އަނެކަކާ ބެހޭގޮތުން އެނގިފައި އޮތުން ވަރަށް މުހިންމު. ރޫބީ! ދަރިން ބޮޑެތި ވިޔަސް މައިންބަފައިން އަބަދުވެސް ދަރީންނަށް ރަނގަޅު ގޮތް ބުނެދޭން ޖެހޭނެ. ކައިވެންޏަށް ފަހު ރޫބީ ވާނީ އަޅުގަނޑުގެ އަނބިމީހާއަށް އަދި އަޅުގަނޑުގެ ދަރިއަކު ހުރި އިރު އެ ދަރިފުޅާ މެދު ރޫބީ ކަންތައް ކުރާން އެދެނީ މަޔަކު ދަރިއަކާމެދު ކަންތައް ކުރާނޭ ފަދައިން. އަޅުގަނޑުމެންގެ ކައިވެންޏަށް ފަހު އަޅުގަނޑުމެންގެ ދަރީން ވެސް ގުޅިގެން އުޅޭތަން ދުށުން ބޭނުމީ. އެއީ ދެބެންނަށް ނުވިނަމަވެސް ދެބެން ފަދައިން އުޅުމަށް ރޫބީ ވެސް ވާނެ ބާރު އަޅާދޭން"\n"މައުއަކީ މީހުންނާ ގުޅޭ މިޒާޖެއްގެ ކުއްޖެއް. ޤައިސް ހާސްވާވަރުކަމެއް އިރާދަކުރެއްވިއްޔާ ނުވާނެ. އަޅުގަނޑުގެ އެއްބާރުލުން އަބަދުވެސް ޤައިސްއަށް ލިބޭނެކަން ޔަގީންކުރޭ"\n"އަޅުގަނޑު ލޫކަން ގާތުގައި ބުނިން ކުއްލިއަކަށް ކައިވެނި އަވަސްކުރި ވާހަކަ. އަދި ކީއްވެކަން ވެސް ބުނިން. އަޅުގަނޑަށް ފެންނަ ގޮތަކަށް ކަންތައް ކުރުމަށް ބުނެފައިވަނީ. އެހެންވިޔަސް އަޅުގަނޑު ލޫކަން ގާތުގައި އެދުނީ މި ކައިވެނި ކުރެވޭއިރު އޭނާ ވެސް އަޅުގަނޑުމެންނާ ބައިވެރިވާން.... އެކުއްޖާގެ ފަރާތުން އަދި ވަކިޖަވާބެއް ނުލިބޭ..."\n"ލޫކަންއަށް އަޅުގަނޑު ކަމުނުގޮސްފިއްޔާ ވެދާނެ ގޮތަކާމެދު އަޅުގަނޑަށް ވިސްނޭ" ޤައިސްއަށް ނަޒަރު ސީދާކޮށްލައިގެން ރުބީނާ އިނެވެ.\n"އަޅުގަނޑަށް ރޫބީ ކަމުގޮސްފިނަމަ އެކަމުގައި ލޫކަން އެއްޗެއް ބުނާކަށް ބޭނުމެއްނުވޭ... ރޫބީ އަޖައިބުވާނެ އަޅުގަނޑުގެ ދަރިފުޅާ ބައްދަލުވުމުން. އަޅުގަނޑު ފަދައިން ދިގު އިސްކޮޅެއް ލިބިފައި ހުއްޓެއްކަމަކު ވަރަށް ތަފާތުވާނެ. ކުޑައިރުގައި ވެސް ހިތްހަމަނުޖެހޭކަމެއްވެއްޖެނަމަ އެކަން އެހެން މީހުންނަށް އެނގޭވަރުކޮށްލާނެ... އެކަމަކު މިހާރު އެއީ ފުރިހަމަ ޒުވާނެއް. އެކުގައި ނޫޅެވޭތީއާއެކު ދަރިފުޅު ޚިޔާލު ހުންނަ ގޮތް ސީދާ ބުނަން އަޅުގަނޑަށް ވެސް އުނދަގޫ... އެހެންވިޔަސް ލޫކަންއަކީ ހިތްހެޔޮ ކުއްޖެއް" ވާހަކަ ނިންމާލާފައި ޤައިސް ހީނލިއެވެ. އޭނާއަށް އަމިއްލަ ދަރިފުޅު ކިޔައިދޭކަށް ހަޤީޤަތުގައި ނޭނގެއެވެ. ޗުއްޓީ ހޭދަކުރާ އުސޫލުން ދަރިފުޅާއެކު ވަގުތުކޮޅެއް ހޭދަކުރިޔަސް އެ ދަރިފުޅުގެ ޠަބީޢަތް ދެނެގަތުން ފަސޭހައެއްނުވިއެވެ. އެހެންވެ އެހެން މީހަކަށް އެ ދަރިފުޅުގެ ގޮތް ކިޔާދޭން އެނގޭނީ ކިހިނެއްހެއްޔެވެ.\nދަންވަރު އެކެއް ޖެހި ފަހުން ޤައިސްގެ ފޯނު ރިންގުވާންފެށިއެވެ. ނިދިފައި އޮތް ޤައިސްއަށް ލޯހުޅުވާލެވުމާއެކު އަވަސް އަވަހަށް ފޯނުނަގާ ބަލާލިއެވެ. ދަރިފުޅުގެ ކޯލެއްކަށް ނޫނީ އެވަގުތު ނުވާނޭކަން އެނގި ހުރެ އެ ކޯލަށް ޤައިސް ޖަވާބުދިނެވެ.\n"ޑޭޑް! އަޅުގަނޑަށް އާދެވޭކަށްނެތް... ޗުއްޓީއެއް ނުލިބުނު..." އިނގިރޭސި ބަހުން ބުނެލިއެވެ. ނުބައި ޚަބަރެއް ދޭންޖެހޭތީ ލޫކަން ހިސާބަކަށް ކަންބޮޑުވެފައި ހުރިކަން އޭނާގެ އަޑުގައި އެކުލެވިފައިވިއެވެ. އެކަން ޤައިސްއަށް ފާހަގަކުރެވުނެވެ. ދަރިފުޅު އުޒުރު ދައްކަނީކީނޫންކަން ޤައިސްއަށް އެނގެއެވެ.\n"އިޓްސް އޯކޭ... ޖަސްޓް ޕްރޮމިސްމީ ވަންތިންގ... ޔޫ ވިލް ކަމް އެންޑް ވިސިޓްމީ ދިސް ޓައިމް" ޤައިސް ވެސް ލޫކަންއާ ވާހަކަދެއްކީ އިނގިރޭސި ބަހުންނެވެ.\nޗުއްޓީ ލިބުމުން ލޫކަން އޭނާގެ ބައްޕަ ޤައިސްގެ ގާތަށް އަންނާނަން ކަމުގައި ޤައިސްއަށް ވަޢުދުވިއެވެ. ބަހުގެ އިތުބާރު ފިޔަވައި މިވަގުތަށް ކުރެވޭނެ އިތުރުކަމެއް ވެސް ޤައިސްއަކަށް ނެތެވެ. ދަރިފުޅު އަންނާނެކަމުގެ އުންމީދުގައި ޤައިސް ހުންނާނެއެވެ. ހަޔާތުގެ ދެވަނަ ކައިވެނި ކުރެވޭއިރު އެ ހަފްލާގައި ލޫކަން ނެތުމީ ފަޅުކަމެއް އަންނާނޭކަމެއްކަން ޔަގީނެވެ.\nރުބީނާގެ ސިކުނޑީގައި އުދަބާންޏެއް އުފެދިގެން އުޅޭ ފަދަ އެވެ. ފަތިހު ދުނިޔެ މައްޗަށް އަލިވުމުގެ ކުރިން ރޫބީނާ ތެދުވެއްޖެއެވެ. އޭނާއަށް ރޭގައި ނިންޖަކަށް ވާކަހަލަ ނިންޖެއް ނުނިދުނެވެ. ތެދުވެގެން އައިސް ގުރީންޓީ ސައިތަށްޓެއް ހަދައިގެން ސޯފާގައި ރުބީނާ އިނެވެ. އިރުއަރާ ދުނިޔެ މައްޗަށް އަލިވި އިރު ވެސް އޭނާ އިނީ ހަމަ އެގޮތަށެވެ. ސޯފާއަށް ދެފައި އަރުވައިގެން ސޯފާގައި ހުރި ކުޑަ ބާލީސްތަކުން ބާލީހެއް އުނގަށް ލައިގެން ހުއްޓުން އަރާފައި އިން މީހަކު ފަދައިންނެވެ. އެހެން އިނދެފައި އޭނާ ގެނެސް ސޯފާގެ މެދަކަށްވާގޮތަށް ބަހައްޓާފައި ހުރި ކަޅު ބިއްލޫރި މޭޒުމަތީ ބޭއްވި ފޯނު ނެގިއެވެ. އިރުއިރުކޮޅާ ގަޑިއަށް ބަލަބަލާފައި ހެނދުނު ނުވައެއް ޖެހުމާއެކު ހީވީ ރުބީނާގެ ޠަބީޢަތް ވެސް ބަދަލުވެގެން ދިޔަ ހެނެވެ. ފުންމައިގެން ތެދުވާ ފަދަ ގޮތަކަށް ސޯފާއިން ފައިބައިގެން އޭނާ ކޮޓަރިއަށް ވަދެ ލައިގެން ހުރި ކުރު ސޯޓުކޮޅު ބާލާ ދިގު ހަރުވާޅެއް ލިއެވެ. ދެން ފެނުނީ ލޯގަނޑުން އަމިއްލަ ސިފަ ބަލާލާފައި ހަލުވިކޮށް ކޮޓަރިން ނުކުމެގެންދިޔަ ތަނެވެ.\nއެޕާޓްމެންޓުގެ ބެލްއަޅާލި އަޑު އިވުމާއެކު ސައިބޯން ކާމޭޒު ދޮށުގައި އިނދެފައި ޝިމްލާ ތެދުވިއެވެ. އަދި ނިކަން އަވަހަށް އަތް ދޮވެލައިގެން އައިސް ދޮރުހުޅުވާލިއެވެ. އެހިނދު ޝިމްލާއަށް ވެސް ލިބުނީ ސިހުމެކެވެ. ދޮރުމަތީ ހުރީ ރުބީނާއެވެ. ދެ މީހުން ވެސް އެކަކު އަނެކަކަށް ބަލަހައްޓައިގެން ތިބީއެވެ. ރުބީނާގެ ބޭނުމަކީ ކޮބާކަން ނޭނގޭއިރު އިސްވެ އަނގައިން ބުނަން ޝިމްލާ ބޭނުންނުވީއެވެ.\n"އަހަރެން... އައިރާ އެބައުޅޭތަ؟ އޭނާއަށް ގޮވާބަލަ" ރުބީނާ އައިކަންތައް ވާނީ އަނގައިން ބުނެގެންކަމަށްވާތީ އޭނާ ޝިމްލާއާ ވާހަކަދެއްކިއެވެ. ފުރަތަމަ މަޑުމައިތިރިކަމާއެކު ވާހަކަ ފަށާފައި ވެސް ޝިމްލާގެ ދަށުވެދާނޭ ހީވުމާއެކު ރާގުގަނޑު ބަދަލުކޮށްލާ ހަރުކަށިކަން ރުބީނާ ދައްކާލިއެވެ.\n"އެ ކީއްކުރަން އޭނާއަށް ގޮވަންވީ؟" ޝިމްލާ ސުވާލު އުފެދުނެވެ. އަނެއްކޮޅުން އަމީރު ވަނީ ރުބީނާ ކަމެއް ކުރަން އުޅޭހެން ކިރިޔާ ޝައްކުވެލިޔަސް އޭނާއަށް ގުޅުމަށް ޝިމްލާގެ ގާތުގައި ބުނެފައެވެ.\n"އަހަރެންގެ ދަރިފުޅުގެ އަންހެނުން އެއީ. ކީއްވެ އަހަންނާ ވާހަކަނުދެއްކެންވީ... އޭނާއަށް ގޮވާބަލަ... އައިރާ! އައިރާ!" ރުބީނާގެ އަޑު ކާން އިން އައިރާއަށް ސާފުކޮށް އިވިގެންދިޔައެވެ. އޭނާ ވެސް ހައިރާންވީ ވަރުން ފުރަތަމަ އިނދެވުނީއެވެ. އެހެންނަމަވެސް ރުބީނާ އަޑުގަދަ ކުރާން ފެށުމުން ކާމޭޒުދޮށުން ތެދުވެގެން އައިސް ދޮރު ކައިރީ މަޑުކޮށްލިއެވެ.\n"އައިރާ... މަންމަ... މަންމަ މި އައީ އައިރާ ބަލާ" އައިރާ ފެނުމާއެކު ރުބީނާގެ އަޑާއި ހަރަކާތައް ވެސް ބަދަލު އައިތަން އައިރާއާއި އެތަނުގައި އޭރު ވެސް ހުރި ޝިމްލާއާ ދެ މީހުންނަށް ފާހަގަވެގެން ދިޔައެވެ. (ނުނިމޭ)\nޢައިރާ އެގެއަށް ނުފޮނުވައްޗޭ.\nއައިރާ ހެޔޮ ނުވާނެ ގޮސްގެން ނުވާނެ.އެ ރޫބީ ގަނޑު އެއުޅެނީ ރަންގަޅު ނިޔަތެއްގަ އެއް ނޫން\nއަމައްޔާއި! ކޮން މަންމަ އެއް.. އައިރާ ނުވާނެ އެ ރުބީނާ ގަނޑާ އެކީ ގޮސްގެން..\nވ.ސަޅިވާން އުޅޭހެން ހީވޭ އެބަ. ދެން ލޫކަން އެންޑް އައިރާގެ ލަވް ސްޓޯރީ ސްޓާރޓް ވާނީ ކަން ނޭނގެ\nއައިރާ ދެން އިންނާނީ ލޫކަން އާ ދޯ :ޕ\nއައިރާ ނުދާތި ރުބީނާ އާއި އެކު... ޤައިސް ގެ ދަރި ހީވޭ އަޚްލާޤް ރަނގަޅު ކުއްޖަކަށް ވާނެހެން..\nވަޓް...ނޫން..އައިރާ ނުދާތި...ރުބީނާ އެއައީ ރަނގަޅު ނިޔަތެއްގައެއްނޫން..\nއައި. ޕްލީޒް ޕްލީޒް ނުދާތި ތި ރުބީނާގަނޑު ކައިރިއަށް. އަހަރެން އައިމަތިން މުޅިން ފޫހިވެދާނެ އެރުބީނާގަނޑު ބުނާގޮތަށް ކަންތައް ކޮއްފިއްޔާ. މިހާރު އައިގެ މަމްއަކީ ޝިމްލާއްތަ. މީގެ ފަހުން ނިޔާނުގެ މަންމަގޮތުގަ ބަލަންވާނީ ޝިމްލާއްތަ. އަދި އެއީ އައިގެވެސް މަމް އިނގޭ. އައިބުނެބަލަ. ކޮންތާކުންތަ ޝިމްލާއްތަހާ ހެޔޮ އިންސާނިއްޔަތުކަންހުރި މަންމައެއް ހޯދާނީ. ނިޔާނުގެ ބައްޕައަށް ތި ރުބިއްޓެ ކައިރިން ސަލާމަތްވެ ޝިމްލާއްތަ އާއި ދިމާވިކަން އެއީ ހަމަ ނަސީބު. އަލްޙަމްދުލިﷲ.\nލާރާ!!! އައިރާ ނުފޮނުވާތި އެ ނުލަފާ ރުބީނާއާ އެކު...ނޭނގޭ އެ ފަކީރަށް ހަދާނެ ގޮތެއްވެސް...


Congress party ge leader kamun Rahul Gandhi isthiufaa dhehvaifi\nއިންޑިއާގެ ކޮންގްރެސް ޕާޓީގެ ލީޑަރުކަމުން ރާހުލް ގަންދީ ވަނީ އިސްތިއުފާ ދެއްވާފައި-- ފޮޓޯ: ރޮއިޓާސް\nނިއުދިއްލީ (ޖުލައި 3) - އިންޑިއާގެ މައި އިދިކޮޅު ކޮންގްރެސް ޕާޓީގެ ލީޑަރުކަމުން ރާހުލް ގާންދީ އިސްތިއުފާ ދެއްވައިފި އެވެ.\nމިދިއަ މެއި މަހު އިންޑިއާގެ އާންމު އިންތިހާބުގައި ބޮޑުތަނުން ނާކާމިޔާބުވުމުން، ރާހުލް ގާންދީ އިސްތިއުފާ ދެއްވަން ބޭނުންފުޅުވާކަމަށް ހާމަކުރެއްވި އެވެ. ނަމަވެސް، އެ ޕާޓީން އޭނާގެ އިސްތިއުފާ ގަބޫލުނުކުރަން އޭރު ވަނީ ނިންމައިފަ އެވެ. އޭނާއަކީ ކޮންގްރެސް ޕާޓީގެ ލީޑަރު ނޫންކަމަށް ވިދާޅުވުމަށްފަހު، ޓްވިޓާގައި އާންމު ކުރެއްވި ޓްވީޓެއްގައި ރާހުލް ވިދާޅުވީ އެ ޕާޓީގެ ލީޑަރުގެ މަގާމު އަދާކުރަން ލިބުމަކީ ވަރަށް ބޮޑު ޝަރަފެއް ކަމަށެވެ.\nއަދި އާ ލީޑަރަކު ނެގުމުގެ މަސައްކަތް ވީހާވެސް ކުރަންޖެހޭކަމަށް ރާހުލް ވަނީ ވިދާޅުވެފަ އެވެ. ރާހުލްގެ އިސްތިއުފާ ގަބޫލުކޮށް، ކޮންގްރެސް ޕާޓީން ބުނީ އާ ލީޑަރަކު ހަފްތާއެއްގެ ތެރޭގައި އައްޔަނުކުރާނެ ކަމަށެވެ.\nއާންމު އިންތިހާބުގައި އިންޑިއާ ޕާލިމަންޓުގެ ތިރިގެ "ލޯކް ސަބާ" އަށް 543 މެމްބަރުން އިންތިހާބުކޮށްފައިވާއިރު، ކޮންގްރެސް ޕާޓީއަށް ލިބިފައިވަނީ އެންމެ 52 ގޮނޑި އެވެ. ވިދިވިދިގެން ތިން އިންތިހާބުގައި ބޮޑު ވަޒީރު ނަރެންދުރަ މޯދީގެ ބީޖޭޕީން ވަނީ ރާހުލް ގާންދީގެ ކޮންގްރެސް ޕާޓީ ލަދުގަންނަވާލައިފަ އެވެ.\nއެ ނާކާމިޔާބީގެ ފުރިހަމަ ޒިންމާ ނަންގަވައި، ލީޑަރުކަމުން ދުރަށް ވަޑައިގަންނަވަން ރާހުލް ނިންމެވި އެވެ. އަދި ޕާޓީގެ ލީޑަރުކަމަށް ގެންނަންވާނީ ގާންދީ އާއިލާއަށް ނިސްބަތްނުވާ ބޭފުޅެއްކަމަށްވެސް ރާހުލް އޭރު ވަނީ ވިދާޅުވެފަ އެވެ.\nއިންޑިއާ އިންޑިޔާގެ ބޮޑުވަޒީރު މޯދީ ޕްރިޔާންކާ ގާންދީ + އިންޑިއާގެ އިންތިހާބު 2019


"Huvaa" season2ge shooting fashan Azza keiymadhu vefai\nލުއި ޚަބަރު - އައްޒަ\n"ހުވާ" ސީޒަން ދޭއްގެ ޝޫޓިން ފަށަން އައްޒަ ކެތްމަދުވެފައި\nއައްޒަ ބުނީ، ހުވާ ދޭއްވެސް ވާނީ ނަހޫގެ މާސްޓާޕީސްއެއް ކަމަށް\nއައްޒަ ވަނީ ނަޙޫއަށް ތައުރީފްކޮށް ޝުކުރުއަދާ ކޮށްފަ\nކ. މާލެ 27 އޮކްޓޯބަރ 2019 | އާދީއްތަ 19:15 13,497\nއައްޒަ - ފޭސްބުކް\nމަޝްހޫރު ވާހަކަ ލިޔުންތެރިޔާ އަދި ކުޅަދާނަ ޑައިރެކްޓަރ ފާތިމަތު ނަހުލާ (ނަހޫ) ގެ "ހުވާ" ސީޒަން ދޭއް ފަށަން ތައްޔާރުވެފައިވާއިރު ޝޫޓިން ފަށާނެ އިރަކަށް ކެތްމަދުވެފައި ހުރި ކަމަށް އެ ސީޒަންގެ ވެސް މުހިއްމު ރޯލެއް ކުޅޭ މަރިޔަމް އައްޒަ ބުނެފިއެވެ.\n"ހުވާ" ސީޒަން އެކެއްގައި އައްޒަ ކުޅެފައިވަނީ "މިންހާ"ގެ ކެރެކްޓާއެވެ. އޭނާގެ އެ ކެރެކްޓަރ އަކީ ގިނަ ބަޔަކަށް ކަމުދިޔަ އަދި ތައުރީފް ލިބިގެންދިޔަ ކެރެކްޓަރ އެއްކަން ފާހަގަކޮށްލެވެއެވެ.\nއައްޒަގެ ރަސްމީ ފޭސްބުކް އެކައުންޓްގައި ކޮށްފައިވާ ޕޯސްޓެއްގައި ބުނެފައިވަނީ "ހުވާ" ސީޒަން ދޭއްގެ ސްކްރިޕްޓް ކިޔައި ނިމުން އިރު އަނގައިން ބަސްހުސްވެ ކޮސްވެ އަންތަރީސް ވެގެން ދިޔަ ކަމަށެވެ. އެ ސްކްރިޕްޓާ ދޭތެރޭ ހިތްހަމަ ޖެހިފައި ހުރި އައްޒަ ބުނެފައިވަނީ ޝޫޓިން ފަށަން ކެތްމަދުވެފައި ހުރި ކަމަށެވެ. އަދި އެހާމެ ބޮޑަށް ހިތް އަވަސްވެފައިވާ ކަމަށް ވެސް އޭނާގެ ޕޯސްޓުގައި ބުނެފައިވެއެވެ.\nއައްޒަ ކޮށްފައިވާ ޕޯސްޓު\nއިތުރަށް އެ ޕޯސްޓުގައި ބުނެފައިވަނީ "ހުވާ" ސީޒަން ދޭއްގެ ސްކްރިޕްޓަކީ މި ދުނިޔެއިން ބޭރުގެ އެއްޗެއް ކަމަށާއި ހުވާގެ ފުރަތަަމަ ސީޒަން އެފަދަ ގޮތަކަށް މުޅިން އަނބުރާލާނެ ކަމެއް އަކަކުވެސް ހިތަކަށް ނާރާނެ ކަމަށެވެ. ސްކްރިޕްޓްގައިވާ ޓްވިސްޓްތަކާއި ސަސްޕެންސްތައް އަސްލަށް ވެސް ގަބޫލުކުރަން ދަތިކަމަށް ބުނާއިރު އައްޒަ ބުނީ ހުވާގެ ދެވަނަ ސީޒަން ވެސް ވަރަށް ކާމިޔާބު ވާނެ ކަމަށެވެ.\nއެ ޕޯސްޓުގައި އޭނާ ވަނީ "ހުވ" ގެ ދެވަނަ ސީޒަން އަކީ ނަހޫގެ އިތުރު މާސްޓާޕީސް އަކަށް ވާނެ ކަމަށް ބުނެ ނަހޫ އަށް ތައުރީފްކޮށްފައެވެ. އަދި ހުވާ އިން އޭނާ އަށް އެކްޓްކުރުމުގެ ފުރުސަތުދިނީތީ ނަހޫއަށް އައްޒަ ވަނީ ހިތުގެ ފުންމިނުން ޝުކުރު އަދާކޮށްފައެވެ.\nއައްޒަ ހުވާގެ މަންޒަރެއްގައި\n"ހުވާ" ސީޒަން އެކެއްގައި އައްޒަ ކުޅުނު މިންހާގެ ކެރެކްޓަރ އަށް ގިނަ ބައެއްގެ ހަމްދަރުދީ ލިބިގެންދިޔައިރު އޭނާގެ އަނިޔާވެރި ފިރިމީހާގެ ރޯލުން ފެނުނީ އާނަންދު (މައުރޫފް) އެވެ. އަދި ފަހުން ބޮޑު ރޭވުމެއްގެ ތެރެއިން ރަވީީ (އާޒިމް) އަށް މިންހާ ކައިވެނިކުރާތަން ސީރީޒުން ފެނިގެންދިޔައެވެ. ސީރީޒް ނިމެން ގާތްވެފައި ވަނިކޮށް އާޒިމް އާއި މިންހާގެ ކައިވެނި ބޮޑު ކަންތައް ގަނޑަކަށްވެ މިންހާ ގެއްލެންވެސް ގެއްލުނެވެ.\nއައްޒަ އަކީ ނަހޫގެ "ފެވަރިޓް އެކްޓްރެސް" އެކެވެ، އަދި ނަހޫ އަކީ ވެސް އައްޒަގެ "ފެވަރިޓް" އެކޭ އައްޒަ އަބަދުވެސް ބުނެއެވެ.\nއައްޒަ އާއި ނަހޫ\nއައްޒަ ވަނީ ނަހޫގެ "އުމުރަށް ސަލާމް" އަދި "ވަކިވުމުގެ ކުރިން" ފަދަ ޑްރާމާ ތަކުގެ މުހިއްމު ރޯލެއް ކުޅެފައެވެ. އަދި ނަހޫގެ "ބޮސް" އާއި މޮޅު ފިލްމު "4426" ގެ ލީޑު ރޯލުވެސް ކުޅުނީ އައްޒަ އެވެ. ހުވާ ސީޒަން2ގެ ޝޫޓިން އަންގާރަ ދުވަހު ފަށާނެއެވެ.


Islamee Shariathaa Valuee Qaanoon | #Dhiislam\nއިސްލާމީ ޝަރީޢަތާއި ވަޟަޢީ ޤާނޫނު\n4 years ago |0comment| October 28, 2013\nއިސްލާމީ ޝަރީއަތަކީ މުޅިކާއިނާތުގެ ވެރި މާތްﷲ މިބިންމަތީގައި އަދުލު އިންސާފުޤާއިމު ކުރުމަށް ބާވައިލެއްވުނު ހަމައެކަނި ސަމާވީ ޝަރީއަތެވެ. މީސްތަކުންނަށް އޮތް އެންމެ ރަގަޅުގޮތަކީ ކޮބައިކަން ދެނެވޮޑިގެންވާ އިލާހުގެ ހުކުމްތަކެވެ. އެއަށް ބަދެލެއް ގެނެއުމަކީ އެއްވެސް އިންސާނަކަށް ހުއްދަކަމެއްނޫނެވެ. އެޝަރީޢަތަކީ އިންސާނާއަށް ދެދުނިޔޭގެ ފަލާޙާއި ކާމިޔާބު ލިބެނިވި ޝަރީޢަތެވެ. އިސްލާމީ ޝަރީޢަތަކީ އެއްވެސް ބަޔަކާއި ހަނގުރާމަ ކުރުމަށް ، ނުވަތަ މީސްތަކުންގެ ތެރޭގައި ފިތުނަ ފަސާދަ އުފެއްދުމަށް ބާވައިލެއްވި ޝަރީޢަތެއްނޫނެވެ. އަދި ކިއެއްތަ އިސްލާމީ ޝަރީޢަތަކީ އެއަށްވުރެ ހައިބަތު ބޮޑުވެގެންވާ މާތް މަތިވެރި އެއްޗެކެވެ. ރިވެތި އަޚުލާގެއްގެ މަތީގައި ބިނާވެގެންވާ ޝަރީޢަތެކެވެ. ކީރިތި ރަސޫލާ ދުނިޔެއަށް ފޮނުއްވުނު މަޤުސަދުގެ ތެރެއިން މަޤްސަދެއް ކަމުގައި އެކަލޭގެ ފާނު ހަދީސްފުޅު ކުރައްވަނީ إِنَّماَ بُعِثْتُ لأٌتَمِّمَ مَكاَرِمَ الأَخْلاَقِ މާނައީ: [ތިމަންކަލޭގެފާނު ފޮނުއްވިގެން ވާކަންކަށަވަރީ ރިވެތިއަޚްލާޤު ފުރިހަމަކުރެއްވުމައްޓަކައެވެ .އިސްލާމީ ޝަރީޢަތަކީ ރިވެތި ގޮތްތަކަށް ލޯބިކުރާ ޝަރީއަތެކެވެ.\nއަޅުގަނޑުމެންގެ ވަށައިގެންވާ ދުނިޔެއަށް ނަޟަރު ހިންގާލިނަމަވެސް އަޅުގަނޑުމެންނަށް ފެންނަމުންދަނީ އިސްލާމްދީނުގެ އަދާވާތް ތެރިން އަޑީގައި ތިބެގެން އެމީހުންގެ އުސޫލުތަކަށް ތަބާވުމަށް ތަފާތު ނަންނަމުގައި މަސައްކަތް ކުރަމުން ހަންފަތުރަމުންދާ މަންޟަރެވެ.\nހިތާއި ހަށިގަނޑުން ، ދުލާއި ޤަލަމުން އިންސާނިއްޔަތަށް ޚިދުމަތް ކުރުމުގެ ނަމުގައި އަމިއްލަ ފައިދާއަށް ޓަކައި މަސައްކަތް ކުރާ ޖަމާޢަތްތަކާއި ކުންފުނިތަކެވެ. މިފަދަ ބަޔަކަށް އިންސާނިއްޔަތަށް ޚިދުމަތް ކޮށްދެވޭނެ ކަމީ ހަމަބުއްދީގެ އަހުލުވެރިން ޤަބޫލުކުރުން ހެޔޮވެގެންވާ ވަރުގެކަމެއްނޫނެވެ. އެހެނީ އިންސާނިއްޔަތަށް އެންމެ ބޮޑު ޚިދުމަތެއް ކޮށްދެވޭނީ އިސްލާމީ ޝަރީޢަތުގެ މަންހަޖާއި އުސޫލުތަކަށް ރިޢާޔަތް ކުރުމާއި އެކުގައެވެ.\nމުޅި އިންސާނިއްޔަތަށް ފާއުކުރެއްވި މުސީބާތެއްގެ ގޮތުގައި މުއައްރިޚުން ސިފަކުރައްވާ ފައިވާ ޔަހޫދީންނާއި ނަސާރާއިންނަކީ އިސްލާމްދީނުގެ އެންމެ ބޮޑު ޢަދާވާތް ތެރިންކަން ހަނދާނުން ނައްތައިލައިގެން ނުވާނެއެވެ. މާތް ﷲ ކީރިތި ޤުރުއާނުގެ މޫރިތި އާޔަތުގައި ވަޙީކުރައްވާފައިވަނީ ولَن تَرْضَى عَنكَ الْيَهُودُ وَلاَ النَّصَارَى حَتَّى تَتَّبِعَ مِلَّتَهُمْ މާނައީ: ” އަދި يهودىންވެސް نصارىއިންވެސް އެއުރެންގެ دينއަށް ކަލޭގެފާނު تبعވެވަޑައިގެންފުމަށް ދާނދެން ކަލޭގެފާނަކާ ނުރުހޭނެތެވެ.” މުސްލިމުން އެބައިމީހުންނާއި ކުރާ ކޮންމެ މުޢާމަލާތެއް ގައި އެބައިމީހުންނަކީ މުސްލިމުންގެ ޢަދުއްވުން ކަމުގައި ދަންނަންޖެހެއެވެ. ވަޟަޢީ ޤާނޫނުގެ ފުރިހަމަކަން ބަޔާންކޮށްދެއްވާ ސިޔާސީ މާހިރުންނަކީ އިސްލާމިއްޔަތަށް އަދި ކިއެއްތަ އިންސާނިއްޔަތަށްވެސް ހުރިބިރެކެވެ. މިފަދަ މީހުންނަކީ އިސްލާމީ ޝަރީއަތާއި އެއިގެ ވަސްފޮހެލަން ދުރާލާ ތައްޔާރުވަމުން އަންނަ ބަޔެއްކަން ކަށަވަރެވެ. މިފަދަ މީހުންނަކީ އެބައިމީހުންގެ ގާތަށް ފޮނުވުނު ރަސޫލުންނަށް ބަސްބުނެ ބޮޑާވެގަތް މީހުންނެވެ. މާތްﷲ ވަހީކުރައްވާފައިވަނީ اذْهَبْ أَنتَ وَرَبُّكَ فَقَاتِلَا إِنَّا هَاهُنَا قَاعِدُونَ މާނައީ: ކަލޭގެފާނުގެ ވެރިރަސްކަލާނގެއާއި، ކަލޭގެފާނު ވަޑައިގެން އެއުރެންނާ ހަނގުރާމަ ކުރައްވާށެވެ! ތިމަންމެން މިތާނގައި ތިބޭނޫއެވެ.”\nއިސްލާމީ ދައުލަތެއްގެ ޝަރަފު ލިބިފައިވާ މުސްލިމުން ޤައުމުގެ އަލުވެރިންނަށް އަނިޔާ ނުދީ އެމީހުންގެ ވިހަގަދަ ވަކިން ވަކިހިއްޕާ ނުލެވޭނަމަ އެމީހުންނަށް ހަމަނިދިން ނިދާ ނުލެވޭނެއެވެ. އިސްލާމީ އުންމަތުގެ ވަހުދަތު ނަގައިލާ އިސްލާމީ އުންމަތުގެ އެކުވެރިކަމުގެ ފޭރާން ކުދިކުދިކޮށް ކޮށާލުމަށް ފަހުގައި ނޫނީ އެމީހުން ހުއްޓައެއް ނުލާނެއެވެ. އެމީހުންގެ ނުބައިކަން ހާމަވެގެންދާ މިސާލަކީ ވަޟަޢީ ޤާނޫނުގެ ނަމުގައި މުސްލިމުން ނަސާރާދީނަށް ވެއްދުމެއް ނޫނެވެ. އެމީހުންގެ ފޮތްތަކުގައި ބަޔާންކޮށްފައި ވަނީ މުސްލިމުން ނަސާރާއިން އަދި ޔަހޫދީންނަށްވެސް ހަދަން ބޭނުންނޫން ކަމުގައެވެ. އެހެނީ އެމީހުންގެ ދީން ގަބޫލުކޮށްފިނަމަ އެމީހުންނަށް ލިބިގެންވާ ހައްޤުތަކެއް އިސްލާމްދީން ދޫކޮށް ކުފުރުގެ މަގުއިޚްތިޔާރު ކުރިމީހާއަށް ދެވޭނެއެވެ. ނަމަވެސް މުސްލިމަކަށްނުވެ ޔަހޫދީއަކަށްނުވެ ނަސާރާއަކަށްނުވެ މުސްލިމުނަމެއްގައި ތިބުމަކީ ޢަދާވާތްތެރިންގެ މަޤްޞަދެވެ. މުސްލިމުންނަށް މަސްލަޙަތު ހޯދައި ދިނުމަކީ އެފަދަމީހުންގެ މައްޗަށް ލާޒިމްކުރާކަމެއް ކަމުގައިދެކެ ތަފާތު ޖަމާއަތްތަކާއި ، ދައުލަތްތަކާއި އަފްރާދުންގެ ނަމުގައި މަކަރާއި ޙީލަތް ހަދަމުން ގެންދާ ބަޔެއްގެ ޤާނޫނުތަށް ތަންފީޛުކުރުމަކީ އެނގި ހުރެ ހަލާކުގެ ތެރެޔަށް ވެއްޓިގެންދިޔުމެވެ.\nއަދާވާތްތެރިންގެ އަނެއް މަޤުސަދަކީ އިސްލާމީ ޤައުމުތަކުގެ ހަމަޖެހުން ނަގާލާ މުސްލިމުންގެ އިޤްތިސާދު ފުނޑު ފުނޑުކޮށް ލުމެވެ. އެބައިމީހުންގެ މަޤްޞަދު ޙާސިލުކުރުމަށް އޮތް އެންމެ ބޮޑު އެއްވަސީލަތަކީ މިއުންމަތުގެ އަހުލުވެރިން ބައިބައި ކޮށްލުމެވެ. މުސްލިމުންގެ އެކުވެރިކަން ޢަދާވާތްތެރިކަމަށް ބަދަލުކުރުމެވެ. އިންސާފުޤާއިމުކޮށް އިސްލާޙު ކުރުމުގެ ނަމުގައި ނުވަތަ އެނޫންވެސް ނަމެއްގައި އަޅުގަނޑުމެންގެ ވަޠަނަށް އަތްގަދަ ކުރުމެވެ. އެއީ އެމީހުންގެ އަމިއްލަ ވަޟަޢީ ޤާނޫނު ތަންފީޒުކުރުމުގެ މަޤުޞަދުގައެވެ. އެހިނދު ދިމާވާ ކޮންމެ މައްސަލައެއްގެ ހައްލަކީ ވަޟަޢީޤާނޫނެވެ. އިސްލާމީ ޝަރީޢަތެއްނޫނެވެ. އަދި އަޅުގަނޑުމެންގެ މައްޗައް އެންމެ ފަހުބަސް ބުނާބަޔަކީވެސް ވަޟަޢީޤާނޫނެވެ. މިނިވަންކަމުގެ އުފަލުގައި އުޅޭ ބަޔަކަށް އަޅުވެތިކަމުގެ ތަޞައްވުރެއް ނުކުރެވޭނެއެވެ. ހަޤީގީ މިނިވަންކަމަކީ އިސްލާމީ ޝަރީޢަތް ހޯދައިދެއްވި މިނިވަންކަމެވެ.\nދުނިޔޭގެ ކަންކޮޅުތަކުގައި ވަޟަޢީ ޤާނޫނުގެ ދަޢުވާ ކުރާ ޤައުމުތަކުގައި އިންސާނިއްޔަތަށް ޚިދުމަތް ކޮށްދިނުމަށް ކުރެވިފައިވަނީ ކޮންކަމެއްތޯއެވެ.\nދުނިޔޭގެ ތާރީޚަށް ބަލާއިރު މަޣްރިބް ކަރައިން ނުވަދިހައިން ސައްތައިގެ އަޑަކީ އިސްލާމީ ޝަރީޢަތާއި ޚިލާފު ޤާނޫނަށް ތާއިދު ކޮށް ވަޟަޢީ ޤާނޫނުގައި އާނބަސްބުނި އަޑެވެ. އެއިގެ ދިރިހުރި މިސާލުތަށް މިސްރު ، ތޫނިސް ، ޔަމަން އިންވެސް ފެންނަމުން އެބަދެއެވެ، އެއިގެ ނަތީޖާ ހިތިޒަހަރަށް ވުރެވެސް ހިތިއެވެ، ލޭއޮހޮރުން ގިނަވެ ކޮރަޕްޝަނާއި ނޭއްގާނީ އަމަލުތަކުގެ ސަބަބުން މުޖުތަމަޢުގެ ހަމަޖެހުންވަނީ ހަލާކުވެގެއްލިފައެވެ.\nވަޟަޢީ ޤާނޫނުއަކީ އިންސާނުން އަމިއްލަޔަށް އެމީހުންގެ މަސަލަހަތު ނެގެހެއްޓުމެވެ. އެފަދަމީހުން އަމިއްލަ ވަޟަޢީ ޙުކުމް ދަމަހައްޓާނެއެވެ. ނުވަތަ އަމިއްލަޔަށް ފެންނަ ރަގަޅުގޮތެއް ނިންމާނެއެވެ.\nއެއިގެ ނަތީޖާއަކީ ސަރުކާރުން ބޮޑެތި ޚަރަދުތަށް ކޮށްގެން ރައްޔިތުންގެ މަސްލަޙަތު ހިމާޔަތް ކުރުމަށް ބާއްވާ ޖަލްސަތަކުން ފާސްވާ ގަރާރުތަކާއި ޤާނޫނާއި ޤަވާއިދުތަށް ތާއަބަދު ބަދަލުކުރުންމަތީ ދެމިތިބެން ޖެހުމެވެ. އެހެނީ ނިކަމެތި ފަޤީރު ޤައުމުތަކުގައި ، ވެރިކަމަށް އަންނަ ބަދަލުތަކާއި ގުޅިގެން ކޮންމެ ފަސް އަހަރަކުން އެއްފަހަރު ވެރިކަމުގައި ހުންނަވާ ވަލިއްޔުލް އަމުރުގެ މަސްލަހަތު ހިމާޔަތް ކުރުމުގެ ގޮތުން ހަދާލެވޭ ކޮންމެ ޤާނޫނާއި ޤަވާޢިދަކީ މާދަމާ މާތްﷲގެ ޙަޟުރަތުގައި ތިބާ ޖަވާބުދާރީ ވާންޖެހޭނެ ކަމެކެވެ. ތިބާފަދަ އިންސާނަކު މަސްލަޙަތު ހިމާޔަތް ކުރުމުގެ ނަމުގައި ނުވަތަ ގިނަމީހުންގެ ނިންމުމެއް ކަމުގައި ކަނޑައަޅައި އިސްލާމީ ޝަރީޢަތުގެ ހަމަތަކާއި ޚިލާފަށް ނިންމާ ނިންމުމަކީ އެއްބަޔަކަށް އެއިން ފައިދާތަކެއް ކުރިކަމުގައިވިޔަސް އަނެއްބައި މީހުންގެ ހައްޤުގައި އިހުމާލުވުން ކަމުގައި ހަނދާނުގައި ބަހައްޓާށެވެ. މާދަމާ އެފަދަ މީހުން ތިބާއާއި ދެކޮޅަށް ތެދުވެ ހަމަނުޖެހުން އުފައްދާ އަޑު އުފުލުމަކީ ވަޟަޢީ ޤާނޫނުގެ ދަސްތޫރެވެ. ވަޟަޢީ ހުކުމްތަކަކީ މާތްﷲގެ ހަޟުރަތުގައި ޤަބޫލުކުރެވިގެންވާ ޙުކުމްތަކެއް ނޫނެވެ. މާތްﷲ ވަހީކުރައްވާފައިވަނީ إِنِ الْحُكْمُ إِلَّا لِلَّهِ މާނައީ : “اللَّه އަށް މެނުވީ حكم ކުރެއްވުމެއްނެތެވެ.”\nއާދެ ! ޖާހިލިއްޔަ ޒަމާނުގައި ކާންގެންގުޅޭ ކަދުރުން ބުދު ހަދައިގެން ބަނޑުހައި ވުމުން އެކަދުރުތަށް ކައި ހަދާ ބީދައިން ތިބާ ބޭނުން ވާހިދަކު އަމިއްލަ މަސްލަހަތު އިސްކޮށް ތިބާއަށް ފެންނަގޮތަކަށް ޤާނޫނު ބަދަލުކުރުމަކީ މަސްލަޙަތެއްނޫނެވެ.\nވިސްނާ ފިކުރުކުރުމަށް ސިކުނޑި ދެއްވި އިންސާނާއެވެ ! ތިބާ ތަބާ ވާންވީ އިންސާނުންގެ މަސްލަޙަތު އެކުލެވިގެން ވާގޮތަށް ރައްބުލް ކާއިނާތު ބާވާލެއްވި ޝަރީއަތަށްކަން ދަންނާށެވެ! ޤައުމެއް އާރާސްތުކުރަން ބޭނުންވާ ހުރިހައި ރިވެތި އުސޫލެއް އިސްލާމީ ޝަރީ ޢަތުން ފެންނަން ހުރިކަން ދަންނާށެވެ.\nއިސްލާމީ ޝަރީއަތަކީ އޯގާތެރި ، މަތިވެރި، މުޖުތަމަޢަށް ގެއްލުން ކުރަނިވި ނޭއްގާނީ ޢަމަލުތަކުން މީސްތަކުން އެއްކިބާކުރުމުގެ ހިއްސީ ، މަޢުނަވީ ބާރު އެކުލެވިގެންވާ ތާއަބަދަށް ހުރިހައި ޒަމާނަކަށް އެކަށޭނެގޮތަށް އެކުލެވިގެންވާ ދިރިހުރި އަޚުލާޤީ ލާމަޘީލު ނަމޫނާ ޝަރީޢަތެކެވެ.\nދޭދެ ފަރުދުންގެ މަސްލަޙަތާއި މުޖުތަމަޢުގެ މަސްލަހަތާއި ފަލާޙާއި ކާމިޔާބަށް ވާސިލުވުމުގެ ހުރިހައި މަގެއް ކޮށާލެވިފައިވާ ރިވެތި ލާމަސީލު ނަމޫނާ ޝަރީޢަތެކެވެ.\nދައުލަތެއްގެ އަސާސީވާޖިބުތަކުގެ ތެރެއިން އެއްވާޖިބަކީ ރައްޔިތުންނަކީ ފުއްދުން ތެރި ވިސްނުންތެރި ބަޔަކަށް ހެދުމެވެ. އިސްލާމީ ޝަރީއަތަކީ ވަޒީފާގެ ފުރުސަތުތަކާއި އިޤްތިޞާދީ ހީނަރުކަމުން މުޖްތަމަޢު ސަލާމަތް ކުރުމުގެ ލާމަޘީލު ނަމޫނާ ދައްކާފައިވާ ޝަރީއަތެކެވެ. އެއިގެ ތާރީޚީ ހެކިތަށް އުމަރު ބިން ޢަބްދުލް ޢަޒީޒުގެ ޚިލާފަތުން ފެންނަން އެބަހުއްޓެވެ. ވަޟަޢީ ޤާނޫނުގެ މުއައްރިޚުންނަށް މިއަދާ ހަމަޔަށްވެސް އެކަމުގެ ފައިދާތަށް ޢަމަލީ ސިފައެއްގައި ދެއްކިފައެއްނެތެވެ. ވަޟަޢީ ޤާނޫނު އަށަގެންފައިވާ ގައުމުތަކުގައި ފިތުނަ ފަސާދަ އުފެދި އެއިގެ ހައްލު ހޯދުމަށް އިސްލާމީ ޝަރީޢަތުގެ ހުކުމްތަށް މިއަދު ތަންފީޛު ކުރެވެމުން ދެއެވެ. އިސްލާމީ ޝަރީޢަތަކީ ވަޟަޢީ ޤާނޫނުއާއި ޚިލާފަށް އިންސާނިއްޔަތަށް ޚިދުމަތް ކޮށްދިނުމުގެ އިތުރުން މުސްލިމުނަށް ފާގަތި މުސްތަޤުބަލަކަށް އެދޭނަމަ ތަބާވާންޖެހޭ އެންމެ ފުރިހަމަ ދުސްތޫރީ ނިޟާމެވެ.\nއިންސާނުންގެ މަސްލަޙަތު ދެނެވޮޑިގެންވާ ފަރާތުގެ ހުކުމްތަކަށް ބޯލަބައި ކިޔަމަންވުމަކީ ދުނިޔޭގައި ހިންހަމަޖެހުމާއި އުފާ ލިއްބައިދޭ ކަމެކެވެ.\nދެދުނިޔޭގެ ބާއްޖަވެރިކަމަށް އެދޭނަމަ މާތްﷲ ބާވައިލެއްވި އެކަލާނގެ ޝަރީއަތުގައި އަންގަވާފައިވާ ގޮތަށް މައްސަލަތަކުގެ ހައްލު ހޯދަން މަސައްކަތްކުރާށެވެ! އެހެނީ އެނޫން އެހެން ހުރިހައި ޤާނޫނުތަކަކީ އިންސާނުގެ އަމިއްލަ އަތުން ހަދާފައިވާ އެއްޗެކެވެ. އެފަދަ ޤާނޫނު ތަކަކީ ތާއަބަދު ބަދަލުވެގެން ދާނޭ އެއްޗެއް ކަންދަންނާށެވެ!\nއިލާހީ ގާނޫނަށް ތަބާވުމަކީ ތަރަށްޤީ އާއި ކުރިއެރުމަށް އެޅޭ ހުރަހެއް ނޫނެވެ. ޝަރުޢީ އުސޫލުތަކަށް ތަބާވުމަކީ ހެއްދެވިފަރާތާއި ގުޅިފައިވާ ކަމެކެވެ. ނަޞްރު ދެއްވާނީ މާތްﷲއެވެ. ދިރިއުޅުމުގެ ނިޟާމުގައި ކީރިތި ރަސޫލާގެ ސުންނަތުން ދަރުސްތައް ލިބިގަނެ ޝަރުޢީ ހުކުމްތަކަށް ބޯލަބައި ކިޔަމަން ވުމީ އިންސާނާގެ ޤަދަރު އުފުލި ކާމިޔާބުވެގެން ދިޔުމާއި އެކު ކީރިތިރަސޫލާ  ގެ ސުންނަތުން ސާބިތުވާ ގޮތްވެސް މެއެވެ.\nއިސްލާމްދީނުގެ ޢަދާވާތްތެރިން އިސްލާމީ ވަޙުދަތު ގެ ފޭރާން ކުދިކުދި ކުރުމަށް ވަޟަޢީ ޤާނޫނުގެ ނަމުގައި މަސައްކަތް ކުރާމީހުން އިސްލާމީ ޝަރީޢަތުގައި ބަޔާންވެގެންވާ ޝަރުޢީ ހައްދު ތަަ ކަކީ އިންސާނިއްޔަތާއި ޚިލާފު ޢަމަލެއް ކަމުގައި ބުނެ ޝަހުވާނީ އެދުންތަކާއި ދުނިޔެވީ އެދުންތަކަށް މަގުފަހިކޮށްދޭ އުޤޫބާތަކީ މަސްލަހަތު ކަމުގައި ބުނެވޭ ފަދަ އިސްލާމް ދީނާއި ބީރައްޓެހި ފިކުރުތައް މުސްލިމުންގެ މެދުގައި ފެތުރުމަށް މަސައްކަތް ކުރަމުންދެއެވެ.\nވަޟަޢީޤާނޫނު ގައި އެންމެ ފުޅާކޮށް ވާހަކަ ދެކެވޭ އެއް “ހައްދަކީ” ވައްކަމުގެ ހައްދެކެވެ. އެއީ ލާއިންސާނީ ޖަރީމާއެއް ކަމުގައި ވަޟަޢީ ޤާނޫނުގެ އަހުލުވެރިން ނުވަތަ އިންސާނިއްޔަތަށް ޚިދުމަތް ކުރާމީހުން ފާހަގަ ކުރެއެވެ.\nއިސްލާމީ ޝަރީޢަތުގައި ވައްކަން ކުރުމުގެ “ހައްދު” އަދި ވަޟަޢީ ޤާނޫނުގައި ވައްކަން ކުރުމުގެ އަދަބު ކަނޑައެޅިފައިވާ ގޮތަށް ބަލާއިރު އިންސާނިއްޔަތަށް ޚިދުމަތް ކޮށްދެވެނީ ކޮން ފިކުރެއްގެ ބަޔަކަށްކަން ދެނެގަތުމަށް އިންސާނުންނަށް ދެއްވާފައިވާ ބުއްދި ބޭނުންކޮށްގެން ވިސްނާ ފިކުރުކޮށްފިނަމަ އިސްލާމީ ޝަރީއަތުގެ ފުރިހަމަކަން ހާމަވެގެންދާނެއެވެ.\nވައްކަން ކުރުމުން ވަޟަޢީ ޤާނޫނުން ދެވޭ އަދަބުގެ ނަތީޖާއަކީ ކޮބައިތޯ ވިސްނާލުމަކީ އިންސާނާއަށް ދެއްވާފައިވާ ބުއްދިން ރަގަޅުގޮތް ހާމަވެގެންދާނޭ ހަޤީގަތެކެވެ.\nވައްކަން ކުރިމީހާގެ މައްޗައް އެކަންސާބިތުވުމުން ކޯޓުން އޭނަގެ މައްޗައް ހުކުމް އިއްވަނީ އެންއަހަރު ދުވަހުގެ ޖަލުހުކުމެކެވެ. އެފަދަ މީހަކީ އޭނާ ބަލަހައްޓަން ޖެހޭ އަންބަކާއި ދަރީންނާއި އަދިވެސް އެތަކެއް ޒިންމާތަކެއް ވާމީހެކެވެ. މިފަދަ ހާލަތެއްގައި އަނބި ދަރީން ނިކަމެތިވެ ، އޭނާ އުފުލަންޖެހޭ ޒިންމާތަކާއި މަސްޢޫލިއްޔަތު ތަކުން އެއްކިބާކުރުމެވެ. އެއިގެ ނަތީޖާއަކީ ކޮބައިތޯއެވެ ! ވައްކަން ކުރިމީހާގެ މައްޗައް ހުކުމް ކުރެވުނީ ވަޟަޢީ ޤާނޫނުންނެވެ. އެވައްކަން ކުރިމީހާގެ އަނބިމީހާ އާއި ދަރިންނާއި ، އެޢާއިލާއަށް އަދާކުރަންޖެހޭ ޒިންމާ ތަކަށް ހައްލެއް ގެނެވުނުތޯއެވެ. ކުށްކުރިމީހާގެ އިތުރުން އެހެންމީހުން ނަށްވެސް އެއިގެ އަދަބުދެވިގެންދެއެވެ، މައުސޫމު ދަރިންނާއި ، އަންބަކަށް އަދަބުދެވިގެން ހިނގައްޖެއެވެ. އިންސާނުން އަމިއްލަޔަށް ހަދާ ވަޟަޢީ ޤާނޫނުގެ ހަޤީގަތަކީ މިއީއެވެ.\nއިސްލާމީ ޝަރީއަތް މިފަދަ މައްސަލަތަކަށްވެސް ވަރަށް ފުރިހަމަ ހައްލުގެނެސްފައިވެއެވެ. ވައްކަން ކުރިމީހާގެ އަނބިދަރީންނަށްވެސް ހައްލުހޯދައި ދެއްވައެވެ.\nވަޟަޢީ ގާނޫނު ޤަބޫލުކުރާ ގޮތުގައި އެފަދަ މީހަކަށް އެދެވުނު އަދަބަކީ އެއީ އިންސާފުވެރި ހައްޤު އަދަބެވެ. ކުށަށް އަރައިގަތް މީހާއަށް އެދެވުނީ އަދަބެއްތޯއެވެ ؟ އަދި ކިއެއްތަ އެއީ ހައްޤު އަދަބެއް ކަމުގައި ނުބެލެވޭނެ ވަރަށް ގިނަ ސަބަބުތަކެއްވެއެވެ.\nކުށްވެރިޔާއަށް އިތުރު ހިއްވަރެއް މިކަމުގައި ލިބިގެންދެއެވެ. އެއީ ކުށްވެރިޔާއަށް ކުށުގެ މާޙައުލުން ތަމްރީނު ހޯދުމަށް ދައުލަތުގެ ބައިތުލް މާލުން ޚަރަދުކޮށް އޭނާގެ ކެއިންބުއިން ބޭސްފަރުވާ ހިލޭސާބަހަށް ބަދަލެއް ނެތި އެންއަހަރު ދުވަހުގެ މުއްދަތަށް ބަލައި ހަދައެވެ. އަދި އަނބިދަރީން ބިކަވެ ނިކަމެތިވެއެވެ. އަނބިދަރިން ގެ ކެއުން ބުއިން އަންނައުނު ، ހޯދާނީ ކިހިނެއްތޯއެވެ. މުޖުތަމައަށް އިތުރު ބަލިމަޑުކަމެއް ފެތުރިގެން ދިޔުންނޫން އެހެން އިތުރު ކަމެއް ވޭތޯއެވެ. ޙުކުމް ކުރެވުނު މީހާއަށް ބަރޯސާވެ ދިރިއުޅުން ބިނާވެފައިވާ އެތައް އަފްރާދުންތަކަށް މިފަދަ އެހީތަކެއް ފޯރުކޮށް ދެނީކާކުތޯއެވެ. އެކަމުގެ ޒިންމާ ނަގަންޖެހޭނީ ކާކުތޯއެވެ. ފަހަރެެއްގައި ވައްކަން ކުރިމީހާގެ ޢާއިލާއަކީ ތަޤުވާވެރި ދީންވެރި ވަފާތެރި ޢާއިލާއެއް ކަމުގައި ވެއްޖެނަމަ އެފަދަ ޢާއިލާއަކަށް އަދަބުދިނުމަކީ ވަޟަޢީ ޤާނޫން ބުނާ އިންސާނިއްޔަތަށް ޚިދުމަތް ކުރުންތޯއެވެ.\nވަޟައީ ޤާނޫނުގެ އަދަބު ތަންފީޛު ކުރެވުނު ކުށްވެރިޔާދެވަނަ ފަހަރަށް މުޖުތަމަޢަށް އަނބުރާ އަންނައިރު ފަސޭހަ ކަމާއި އެކު ކުރީގައި އަރައިގަތް ކުށަށްވުރެ ބޮޑެތި ކުށްތަކަށް އަރައިގަންނަން ތަމްރީނު ލިބިފައިވެއެވެ. މިފަދަ ވަޟަޢީ ޤާނޫނުގެ ސަބަބުން ވައްކަންކުރާމީހާއަށް ހިތްވަރު ލިބި މުޖުތަމަޢު ފަސާދަވެގެން ދާކަމީ މިއަދު ފެންނަން އޮތް ހަޤީގަތެކެވެ.\nއެންމެ މީހެއްކުރިކަމެއްގެ ސަބަބުން މުޅި ޢާއިލާއެއް ހަލާކުގެތެރެއަށް އެއްލާލުން ފިޔަވައި އެހެން އިތުރު ކަމެއް ވަޟަޢީޤާނޫން ފެންނަން އެބައޮތްތޯއެވެ. އަދި އެވައްކަން ކުރިމީހާއަށް ދެވުނީ އަދަބެއްތޯއެވެ. ނުވަތަ އިތުރު ފުރުސަތެއްތޯ ނުވަތަ އިތުރު ތަޖުރިބާއެއް ލިބުމުގެ ފުރުސަތެއްތޯއެވެ. މިއީ ޒަމާނީ ވަޟަޢީ ވަޟަޢީ ޤާނޫނުއިން ކުށުގެ ވެއްޓަށް ކުށްވެރިޔާ ތަރުބިއްޔަތު ކޮށް އެހީވުން ފިޔަވައި އެހެން ކޮންކަމެއްތޯއެވެ. މިއީ ކުށްކުރާމީހާ އިސްލާޙުވުމުގެ އިތުރުން އެފަދަ މީހުންނަށް އެހީވުމުގެ ގޮތުން ސަރުކާރުގެ ބަޖެޓުން ބޮޑުބައެއް ހޭދަކުރުން ނޫންތޯއެވެ.އިޤްތިޞޯދީ ގޮތުން ދައުލަތަށް ލިބިގެންދާ ހީނަރުކަމެއް ނޫންތޯއެވެ. މުޖުތަމަޢުގެ އަމަން އަމާންކަން ނަގާލާފަދަ ބަޔަކު ތައްޔާރު ކުރުންނޫންތޯއެވެ. އެފަދަ މީހުންނަކީ މާދަމާ ބިރުފަހަނަޅާ ކުށަށް އަރައިގަތުމުގެ ހިތްވަރުލިބި އަނބުރާ މުޖުތަމައަށް ރުޖޫޢަވާހިދު މުޖުތަމައުގެ އަފްރާދުންގެ މުދަލަށް ނުރައްކަލެއްގެ ގޮތުގައި ވެގެންދާނޭ ބައެއްނޫންތޯއެވެ. މިފަދަ ވަޟަޢީ ޤާނޫނުއެއްގެ ސަބަބުން ކުށްވެރިޔާނޫން އެހެން މައުސޫމު ބަޔަކަށް އަދަބު ދެވެނީނޫންތޯއެވެ. ކުށްވެރިޔެއްގެ އަނބިދަރީން ނިކަމެތި ވުމާއި ، އަންނަން އޮތް ޖީލަށް އެފަދަ ޢާއިލާތަކުން ކުށްވެރިން އުފެދި ބޮޑުވުމާއި ، ފާޙިޝް އަމަލުތަކަށް އެފަދަ ޢާއިލާތަކުގެ މައިންނަށް އަރައިގަތުމަށް މަގުފަހިވުމާއި ، ކުށުގެ ވެއްޓަށް އާދަވެ އެކަންތައް ތަކުން ދުރުވުމަކީ ހަށިގަނޑުގައި އަޅާވޭނެއްފަދަ ގޮތަކަށް ވެގެންދިޔުންނޫންތޯއެވެ.\nމިފަދަ ބޭކާރު ޚަރަދު ތަކުގެ ސަބަބުން ވަޟަޢީ ޤާނޫނުގެ ސަބަބުން ދަރަނިވެރިވެ އަތްނުފޯރާފަށަށް އެދަރަނިތަށް ދިޔުމުން އެކަމުގެ ހައްލެއް ހޯދުމަށް އަގުބޮޑު ރައުސުލް މާލު އިސްލާމްދީނުގެ އަދާވާތް ތެރިންގެ އަތްމައްޗަށް ދޫކުރެވި ކުޑަކުއްޖަކަށް ބޯޅައެއް ލިބުމުން ކުޅޭފަދައިން އިސްލާމީ ދައުލަތުގެ ވަހުދަތާއި އިސްތިޤުލާލު ގެއްލި އެއްކައުވަންތަ އިލާހަށް ތަބާވާ މުސްލިމުން އަޅުވެތިވެ މުސްލިމުންގެ ގަދަރާއި ޝާނާއި ޝައުކަތު ގެއްލި ނިކަމެތިވެ ވިއްސިވިހާލެވި ވެއްޔާއި މޮޑެވި މުސްލިމުންގެ ޢަދާވާތްތެރިންނަށް މުސްލިމުންނާއި ކުޅުމަށް ފުރުސަތުދެވެއެވެ. ނަތީޖާއަކީ ވަޟަޢީ ޤާނޫނުގެ ބާނީންގެ ގޮތުގައި ދަޢުވާ ކުރާމީހުންގެ ލާދީނީ އުސޫލުތަކަށް ތަބާވާން މަޖުބޫރުވުމެވެ.\nއިސްމީ ޝަރީޢަތަކީ ހުރިހައި ކަމެއްގެ ހައްލެވެ. ވައްކަން ކުރާމީހާގެ މައްޗައް ހައްދު ޤާއިމު ކުރުމުގެ ޝަރުޠު ފުރިހަމަވުމުން ، ޖަމާއަތެއްގެ މީހުންނަށް ފެންނަ ގޮތަށް ވައްކަމުގެ ހައްދު ކަމުގައިވާ ކުޑަހުޅުން ކަނާތު އަތް ފުރަތަމަފަހަރު ކަނޑާލުމުން އެމަންޟަރު ފެންނަ މީހުންވެސް މިފަދަ ނޭއްގާނީ ޢަމަލުތަކާއި ދުރަށް ދާނެކަން ކަށަވަރެވެ. ހައްދު ޤާއިމު ކުރެވުނު މީހާގެ ޢާއިލާގެ މެންބަރުން ކުރިމަތީގައިވެސް ލަދުގަންނަން ޖެހި ކުށްކުރުމުގެ ޚިޔާލާއި މުޅިން ދުރަށްދެއެވެ. ޢާއިލާގެ މަސްލަޙަތު ހިމާޔަތް ކުރުމުގައި ކުރިޔަށްވުރެ ބޮޑަށް ގަދައަޅައި މަސައްކަތް ކުރެއެވެ.\nތިމާ އުޅޭ މާހައުލުގައި މީސްތަކުންގެ ނުރުހުމާއި މަލާމާތް ލިބުމުން އެހެން މާހައުލަކަށް ދިޔަކަމުގައި ވިޔަސް އެފަދަ މީހަކު ފެންނަ ކޮންމެ މީހަކަށް އެވައްކަން ކުރިމީހާގެ ކުށެއް ފޮރުވޭކަށް ނޯވެއެވެ. އިސާހިތަކު މާތްﷲގެ ހަޟުރަތަށް ތައުބާވެ މަޣުފިރަތަށް އެދޭނެއެވެ. އިސްލާމީ ޝަރީޢަތުގައި މީސްތަކުންނަށް އަދަބު ދިނުމުގެ މަޤުޞަދަކީ ކުށް ކުރާމީހުންނަށް ކުށަށް ދެވަނަ ފަހަރު އަރައި ގަންނަން ހުރި ހުރިހައި ދޮރެއް ބަންދު ކުރުމެވެ. އިންސާނިއްޔަތާއި ޚިލާފު އަދަބު ތަކެއް ދިނުމެއް ނޫނެވެ.\nއިންސާނާ އުފެއްދި ޚާލިޤަކީ މާތްﷲއެވެ. އިންސާނުންނަށް ރަގަޅުގޮތް ދެނެވޮޑުވޮޑިގެންވާ ފަރާތަކީ މާތްﷲ އެވެ. ކުށް ކުރާމީހާއަށް އިސްލާމީ ޝަރީޢަތުގައި ކަނޑައެޅިފައިވާ އަދަބު ދެވިއްޖެނަމަ މުޖުތަމަޢުގައި އުފެދޭ ނޭއްޤާނީ ވަބާތައް ކަމުގައިވާ ފަސާދައާއި ، ރިޝްވަތު ފަދަ ކަންކަމުން މުޖުތަމަޢު ސަލާމަތްވެގެން ދެެއެވެ. އިސްލާމީ ޝަރީޢަތަކީ ބަރަކާތާއި ރަހުމަތް ޝާމިލުވެގެންވާ ޝަރީޢަތެކެވެ. އިސްލާމީ ޝަރީޢަތުގެ އަސްލާއި އުޞޫލުގެ މައްޗައް ހުކުމްކުރެވި އެތަނެއްގައި ޝަރީޢަތް ޤާއިމު ކުރެވިއްޖެނަމަ ހުރިހައި އިންސާނުންވެސް މިޝަރީޢަތް ތަންފީޛުކުރަން އެދޭނެ ކަމީ ޝައްކެއް ވަސްވާހެއް އޮތްކަމެއް ނޫނެވެ. އެހިދު މާތްﷲގެ ބަރަކާތާއި އަމާންކަމާއި ފާގަތިކަމާއި އެކުވެރިކަމާއި ހުރިހައި ރިވެތި ސިފަތަކުން ޒީނަތް ތެރިވެގެންވާ ފަރުދުން ތަކެއްގެ މައްޗައް ބިނާވެގެންވާ ޢާއިލާތަކާއި އެޢާއިލާތަކުން ޞާލިހު ދަރިންތަކެއް އުފެދި ، ރަގަޅު ފާގަތި މުޖުތަމަޢެއް ބިނާކުރެވި އެފަދަ މުޖުތަމަޢަކީ ފުރިހަމަ އިސްލާމީ ދައުލަތެއް ކަމުގައިވެ އިސްލާމީ މުޖުތަމަޢުގައި އެންމެން އެއްސަފެއްގައި ގަރުބަގަތީއްސުރެ ފާގަތި ދުޅަހެޔޮ ސިއްހަތަކާއި އެކު އެއްވެސް ބިރެއްނެތި ދުނިޔޭގެ ހަޔާތް ވޭތުކުރާނެއެވެ.\nވަޟަޢީ ޤާނޫނުގެ އަހުލުވެރިންނޭވެ ! އިސްލާމީ ޝަރީޢަތުގެ މަޤްޞަދަކީ، މީސްތަކުންގެ ޢާއްމު މަޞްލަޙަތު ޙިމާޔަތްކޮށްދީ އެބައިމީހުންނަށް ގެއްލުންހުރި އެންމެހައިކަންތައްތަކުން ރައްކާތެރިކޮށްދިނުމެވެ. އިސްލާމީ ޝަރީޢަތުގެ އެންމެހައި ޙުކުމްތައް އައިސްފައިވަނީ މިމަޤްޞަދު ޙާޞިލުކޮށް ދިނުމަށަވެ. ޝަރީޢަތުގެ އެކިއެކި ޙުކުމްތަކުން މިކަން ވަރަށް ރަނގަޅަށް ސާފުވެއެވެ. މާތް ﷲ ވަޙީކުރައްވައެވެ. وَمَا جَعَلَ عَلَيْكُمْ فِي الدِّينِ مِنْ حَرَجٍ މާނައީ” ތިޔަބައިމީހުންނަށް ދަތި އުނދަގޫވާކަމެއް ދީނުގައި ލައްވާފައިނުވެއެވެ.” އަދިވެސް ވަހީކުރައްވާފައިވެއެވެ . يُرِيدُ اللَّهُ بِكُمُ الْيُسْرَ وَلا يُرِيدُ بِكُمُ الْعُسْرَ وَلِتُكْمِلُوا الْعِدَّةَ وَلِتُكَبِّرُوا اللَّهَ عَلَى مَا هَدَاكُمْ وَلَعَلَّكُمْ تَشْكُرُونَ މާނައީ : ލުއިފަސޭހަ ގޮތްތައް الله ތިޔަބައިމީހުންނަށް އިރާދަ ކުރައްވައެވެ. އަދި ދަތި އުނދަގޫ ގޮތްތަކެއް އެކަލާނގެ ތިޔަބައިމީހުންނަކަށް އިރާދައެއް ނުކުރައްވައެވެ.” يُرِيدُ اللَّهُ أَنْ يُخَفِّفَ عَنْكُمْوَخُلِقَ الإنْسَانُ ضَعِيفًا މާނައީ”އިންސާނާ ޚަލްޤު ކުރެވިގެންވަނީ ނިކަމަތި ޙާލެއްގައި ކަމުން، ﷲ އެދިވޮޑިގަންނަވަނީ، ތިޔަބައިމީހުންނަށް ލުއިފަސޭހަ ކުރެއްވުމެވެ.”\nހަމަކަށަވަރުން އިސްލާމީ ޝަރީޢަތުން މީސްތަކުންގެ މައްޗައް ހުކުމް ކުރެވެންޖެހޭނީ ޝަރުޢީ ގިއުގަނޑުގެ ތެރޭގައި މީސްތަކުންނަށް ލުއިފަސޭހަ އަދި ގެއްލުން އެންމެ ކުޑަވާ ގޮތެއްގެ މައްޗައް ބިނާކޮށް އިސްލާހުކުރުމުގެ މަޤުސަދުގައެވެ.\nމުޖުތަމަޢުގެ މަސްލަހަތު ރައްކާތެރި ކުރުމަށް ޝަރުޢީ އުސޫލަށް ތަބާނުވެވިއްޖެނަމަ ފަހުން ހިތާމަކޮށް ދެރަވާނެއެވެ.\nއިންސާނާގެ ޙަޤީގަތަކި އިންސާނާއަކީ އަނިޔާވެރި ޖާހިލު ކުށްކުރާމީހެކެވެ. ވީމާ ޝަރުޢީ ގިއުގަނޑުގެ ތެރޭގައި ނިންމޭކަންތައް ތަކުގައި ގެއްލުމެއް ނުވާނެކަން ކަށަވަރެވެ. ތިގެމާއަމިއްލަ ޒާތީ ކަންތައްތައް ވުރެން މުޖުތަމަޢުގެ މަސްލަހަތާއި ލާބައަށް މަސައްކަތް ކުރުމަކީ ތިމާގެ މަސައްކަތުގައި މާތްﷲ ބަރަކާތް ލައްވާނެކަމެވެ. އެއިގެ ސަބަބުން ތިމާއަށް ގިނަފަހަރު ހިތް ހަމަޖެހުން ލިބޭނެކަން ކަށަވަރެވެ. އިސްލާމީ ޝަރީޢަތަކީ އަދުލު އިންސާފުގެ ދީނެވެ. ވަކިބަޔެއްގެ ލާބަޔާއި މަންފާއަށް މަސައްކަތް ކުރާ ދީނެއް ނޫނެވެ. ކީރިތި ރަސޫލާ  ހަދީސް ފުޅު ކުރައްވަނީ وَالَّذِي نَفْسِي بِيَدِهِ لَوْ أَنَّ  فَاطِمَةَ بِنْتَ مُحَمَّدٍ  سَرَقَتْ لَقَطَعْتُ يَدَهَا މާނައީ : ”ތިމަން ކަލޭގެފާނުގެ ފުރާނަފުޅު އެފަރާތެއްގެ އަތްޕުޅުގައިވާ ފަރާތް ގަންދެއްވާ ހުވާ ކުރައްވަމެވެ. މުޙައްމަދުގެފާނުގެ ދަރިކަނބަލުން ފާޠިމަތުގެފާނު ވައްކަން ކުރެއްވިއަސް، ތިމަން ކަލޭގެފާނު އެކަމަނާގެ އަތްޕުޅު ކަނޑުއްވާ ހުށީމެވެ.” ޝަރުޢީ އުސޫލުގެ މަތީން މީސްތަކުންގެ ފައިދާއަށާއި މަސްލަޙަތަށް މަސައްކަތް ކުރާމީހުންނާއި އެކީގައި މަސައްކަތް ކުރުމަކީ ކާމިޔާބަށް ވާސިލުވުމަށް ތިމާއަށް ލިބޭ ހިތްވަރެއްކަން ދަންނާށެވެ. ޝަރުޢީ ކަންތައްތަށް ނުދަންނަ މީހުންގެ ފަތުވާގެ މައްޗައް ބިނާވެ ނިންމާ ނިންމުކަމީ މުޅި މުޖުތަމަށް ވެވޭ ޚިޔާނާތެއް ކަން ދަންނާށެވެ. މާތްﷲ އަށް ކިޔަމަންވެ އެކަލާނގެ ޝަރީއަތް ތަންފީޛު ކުރަން މަސައްކަތް ކުރާ މީހަކީ މާތްﷲގެ ހަޟުރަތުގައި ޤަދަރު އުފުލި އަމާން ބަނދަރަކަށް ވާޞިލުވާނޭ މީހެކެވެ. ކަމާއި ނުގުޅޭ މީހުންގެ ފަތުވާ ހޯދުމަކީ ތިމާގެ ބޮޑާކަމާއި ތިމާގެ މޮޅުކަން އެހެންމީހުންނަށް ދެއްކުމެވެ. ނުވަތަ ތިމާގެ ނުކުޅެދުންތެރިކަމެވެ. އަބަދުވެސް ތިމާއަށް ކަންކަމުގައި އެންމެ ރަގަޅު އުސޫލުތަކެއް ފެނިގެންދާނީ ކީރިތި ޤުރުއާނާއި ކީރިތި ރަސޫލާ  ގެސުންނަތުން ކަން ދަންނާށެވެ. ޤުރުއާނާއި ސުންނަތަކީ ތިމާގެ އިއްޒަތާއި އަބުރު އަދި ތިމާގެ މަސްޢޫލިއްޔަތާއި ގުޅުން ހުރި ކަންތައްތަކުގައި ތިމާއަށް ކާމިޔާބު ލިބޭނެ ދާއިމީ ވަޞީލަތެއް ކަންދަންނާށެވެ ! އިސްލާމީ ޝަރީއަތް ދެމެހެއްޓުމަށް ކުރާ މަސައްކަތުގައި އިޚުލާސްތެރި ވެއްޖެނަމަ އެކަންތަކަކީ އަޅުކަމެކެވެ. އެކަމުގައި މާތްﷲ ޘަވާބު ދެއްވާނެއެވެ. ހެޔޮ ކަންތަކުގައި އެކަކު އަނެކަކަށް އެހީތެރިކަން ފޯރުކޮށްދިނުމަކީ އިސްލާމްދީން އެކަމަށް އަމުރުކުރާކަމެކެވެ.ގިނަ މީހުންތަބާވިކަމުގައި ވިޔަސް އިސްލާމީ ޝަރީޢަތާއި ޚިލާފުވާ ފަދަކަމެއްގައި ގިނަބަޔެއްގެ ނިންމުމެއް ބެލުމެއްނެތެވެ. އެއިގައި ބަލަންޖެހޭނީ އިސްލާމީ ޝަރީޢަތް ހުއްދަ ކުރާގޮތެއްގެ މައްޗަށެވެ. އެހެނީ އިންސާނުން ހެއްދެވިފަރާތުގެ ޤާނޫނުން އިންސާނުންނަށް ގެއްލުމެއް ނުވާނެއެވެ. އެ ޝަރީޢަތް ބާވައިލެއްވުނީ އިންސާނުންގެ މަސްލަޙަތު ހިމާޔަތް ކުރުމަށެވެ.


Vazeefaage furusathu - Driver\n18 އޮކްޓޯބަރ 20173years ago\nއައްޑޫސިޓީ ކައުންސިލްގެ އިދާރާގެ ހުޅުދޫ އަވަށު އޮފީސް\nހުޅުދޫ އަވަށު އޮފީސް / އައްޑޫސިޓީ،ހުޅުދޫ\nއައްޑޫސިޓީ ކައުންސިލްގެ އިދަރާގެ ހުޅުދޫ އަވަށު އޮފީހުގެ ވެހިކަލްތައް ދޮވެ ސާފުކުރުމާއި، ވެހިކަލް ތަކުގައި ކުރަންޖެހޭ މަރާމާތުތައް ބަލައި ސުޕަރވައިޒަރ އަށް އެންގުމާއި، ޤަވާއިދާއި އެއްގޮތްވާ ގޮތުގެ މަތިން އޮފީހުން ހަވާލުކުރެވޭ ދަތުރުތަށް އޮފީހުން އަންގާ ގޮތެއްގެ މަތިން ކުރުން.\nމަޤާމުގެ މަސައްކަތާ ގުޅޭ ދާއިރާއެއްގައި2އަހަރު ދުވަހުގެ މަސައްކަތު ތަޖުރިބާ ލިބިފައިވުން. ނުވަތަ\nމަގާމަށް ބޭނުންވާ ތަމްރީނެއް/ ލައިސަންސެއް(ކެޓަގަރީ B1 އިން މަތީގެ ލައިސަންސް)/ ހުއްދައެއް/ ސަނަދެއް ހާސިލްކޮށްފައިވުން.\n(ށ) އަމިއްލަ ކުންފުންޏެއްގެ ނުވަތަ އަމިއްލަ އިންސްޓިޓިއުޓެއްގެ ނުވަތަ އަމިއްލަ އިދާރާއެއްގައި ވަޒީފާ އަދާކޮށްފައިވާނަމަ ވަޒީފާ އަދާކުރި މުއްދަތާއި ކުރި މަސައްކަތް އަދި މަސައްކަތްކޮށްފައިވާތަނުގެ މުވައްޒަފުންގެ އަދަދު ބަޔާންކޮށް އެ އޮފީހަކުން ދޫކޮށްފައިވާ ލިޔުން.\nވަޒީފާއަށް އެދޭ ފޯމް އައްޑޫސިޓީ ކައުންސިލްގެ އިދާރާގެ ކައުންޓަރުންނާއި، އައްޑޫސިޓީ ކައުންސިލްގެ އިދާރާގެ އަވަށު އޮފީސްތަކުގެ ކައުންޓަރުން ލިބެން ހުންނާނެއެވެ. އަދި މި އިދާރާގެ adducity.gov.mv ވެބްސައިޓުން މި ފޯމު ޑައުންލޯޑްވެސް ކުރެވޭނެއެވެ. މަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 29 އޮކްޓޫބަރު 2017 ވާ އާދިއްތަ ދުވަހު 14:00 ގެ ކުރިން ހުޅުދޫ އަވަށު އޮފީހަށް ނުވަތަ އައްޑޫސިޓީ ކައުންސިލްގެ އިދާރާއަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް މެދުވެރިކޮށްވެސް ބަލައި ގަނެވޭނެއެވެ. އީ-މެއިލް އެޑްރެހަކީ، [email protected]އެވެ. އެޕްލިކޭޝަން ފޯމާއެކު ހުށަހަޅަންޖެހޭ ހުރިހާ ލިޔުންތައް ހުށަހަޅާފައި ނުވާނަމަ އެޕްލިކޭޝަން ބާޠިލްކުރެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަރވިއު އޮންނާނީ 2017 ނޮވެންބަރު6އާއި 20 އާ ދެމެދު، ހުޅުދޫ އަވަށު އޮފީހުގައެވެ. ވުމާއެކު، މި ވަޒީފާއަށް ކުރިމަތިލާ ފަރާތްތަކުން، އެ ތާރީޙުތަކުގައި އިންޓަވިއުއަށް ހާޒިރުވުމަށް ތައްޔާރުވެގެން ތިބުން އެދެމެވެ.\nކަނޑައެޅިފައިވާ އިންސައްތަ: %25\nޕަބްލިޝް ކުރި ތާރީޚް: 18-10-2017\nސުންގަޑި: 2017-10-29 14:00:00


Ooredoo SAFF Championship - India ge thayyaareethah\nއުރީދޫ ސާފް ޗެމްޕިއަންޝިޕް - އިންޑިއާގެ ތައްޔާރީތައް\nފައިނަލުގެ ޖާގައެއް އިންޑިއާއަށް ލިބޭނީ ރާއްޖެ ބަލިކޮށްގެން\nމި މުބާރާތަކީ ޗެތުރީއަށް އެތައް ގޮތަކުން ޚާއްސަ މުބާރާތެއް\n13 އޮކްޓޯބަރ 2021 | ބުދަ 17:26\nރާއްޖޭގައި އިންޑިއާއިން ކުރިއަށްގެންދިޔަ ފަރިތަކުރުންތަކުގެ ތެރެއިން\nއިންޑިއާގެ ގައުމީ ފުޓްބޯޅަ ޓީމު\nމި ސަރަހައްދުގެ ގަދަ ދެ ބާރުގެ ކުރިމަތިލުމަކަށް ހަމަގައިމުވެސް ވެގެންދާނީ އިންޑިއާ އާއި ރާއްޖޭގެ ކުރިމަތިލުންތަކެވެ. ފުޓްބޯޅައިގައި ރާއްޖެއާ އެންމެ ވާދަވެރި ގައުމަކީވެސް އިންޑިއާއެވެ.\nއިންޑިއާއިން އެންމެ ފަހުގެ ސާފް ޗެމްޕިއަންޝިޕަށް ނުކުތީ އެ ގައުމުގެ 23 އަހަރުން ދަށުގެ ޓީމާއެކުއެވެ. އެ މުބާރާތުގެ ފައިނަލުގައި ރާއްޖެއާ ކުޅެ ބަލިވީ 2-1 ގެ ނަތީޖާއަކުންނެވެ. އެއާއެކު އިންޑިއާގެ މީޑިއާގެ ފާޑުކިޔުން އެ ޓީމަށް އަމާޒުވިއެވެ. މި އަހަރު ރާއްޖޭގައި ބާއްވާ މުބާރާތަށް އިންޑިއާއިން އެގައުމުގެ ސީނިއާ ސްކޮޑް ނެރެފައިވާއިރު، އެ ޓީމަށް ލިބޭ އެންމެ ބޮޑު ހިތްހަމަޖެހުމަކީ ކެޕްޓަން ސުނިލް ޗެތުރީ ފޯމުގައި ހުރުމެވެ. އަދި މި މުބާރާތަކީ ޗެތުރީއަށް އެތައް ގޮތަކުން ޚާއްސަ މުބާރާތެކެވެ.\nމިއީ އުމުރުން 37 އަހަރުގެ ފޯވާޑް ސާފް ޗެމްޕިއަންޝިޕުގައި ކުޅޭނެ ފަހު މުބާރާތް ކަމަށް ބެލެވެއެވެ. އެކަމަކު އަދިވެސް އިންޑިއާ ޓީމު ބިނާވެފައިވަނީ ޗެތުރީއަށެވެ. އޭގެ ހެއްކަކީ މި އަހަރުގެ މުބާރާތުގައި މިހާތަނަށް އިންޑިއާއިން ކާމިޔާބުކުރި ދެ ލަނޑުވެސް ޖަހައިދިނީ ޗެތުރީ ކަމަށްވާތީއެވެ.\nއިންޑިއާއިން މި އަހަރުގެ ސާފް ޗެމްޕިއަންޝިޕަށް ތައްޔާރުވުމުގެ ގޮތުން އަވައްޓެރި ނޭޕާލާ އެކުވެރިކަމުގެ ދެ މެޗެއް ވަނީ ކުޅެފައެވެ. ފުރަތަމަ މެޗު 1-1 ގެ ނަތީޖާއަކުން އެއްވަރުވިއިރު، ދެވަނަ މެޗުގައި އިންޑިއާއިން ވަނީ ނޭޕާލުގެ މައްޗަށް 2-1 ގެ ނަތީޖާއަކުން ކުރިހޯދާފައެވެ.\nއިންޑިއާ އާއި ރާއްޖެ ބައްދަލުކުރާ މެޗުގެ ކުރިން އޮތް ނޫސްވެރިންގެ ބައްދަލުވުމުގައި ވާހަކަ ދައްކަމުން އިންޑިއާގެ ކޯޗު އީގޯ ސްޓިމަކް ބުނީ ރާއްޖޭގެ ފޯވާޑްލައިނަށް ވިސްނަން ޖެހޭ ކަމަށެވެ. ޚާއްސަކޮށް ރާއްޖޭގެ އަލީ އަޝްފާގު (ދަގަނޑޭ) ބޯޅަ ލިބޭ ވަގުތު ކުރިއަށް ކުޅޭ ދެ ކުޅުންތެރިން މޫވުކުރާނެ ތަންތަނާ މެދު ސަމާލުކަން ދޭން ޖެހޭ ކަމަށްވެސް ބުންޏެވެ.\nސާފް ޗެމްޕިއަންޝިޕުގެ ތާރީޚުގައި އެންމެ ކާމިޔާބު ޓީމަކީވެސް އިންޑިއާއެވެ. އިންޑިއާއިން ވަނީ މި މުބާރާތް ހަތް ފަހަރު ކާމިޔާބުކޮށްފައެވެ.\nމި ފަހަރުގެ މުބާރާތުގައި އިންޑިއާ ކުޅުނު ފުރަތަމަ މެޗުން ބަންގްލަދޭޝާ 1-1 ގެ ނަތީޖާއަކުން އެއްވަރުވިއިރު، ދެވަަނަ މެޗުން ވަނީ ސްރީ ލަންކާއާ ލަނޑެއް ނުޖެހި އެއްވަރުވެފައެވެ. އެކަމަކު އެންމެ ފަހުން ކުޅުނު މެޗުގެ ފަހު ވަގުތު ޗެތުރީ ޖެހި ލަނޑާއެކު 1-0 ގެ ނަތީޖާއަކުން ވަނީ ނޭޕާލް ބަލިކޮށްފައެވެ.\nއެއާއެކު އިންޑިއާ މި ވަގުތު އޮތީ ތާވަލުގެ ތިންވަނައިގައި ފަސް ޕޮއިންޓާއެކުއެވެ. އެހެންކަމުން ފައިނަލުގެ ޖާގައެއް އިންޑިއާއަށް ލިބޭނީ ރާއްޖެ ބަލިކޮށްގެންނެވެ.\nމި ފަހަރުގެ ސާފް ޗެމްޕިއަންޝިޕުގެ ލީގު ބުރުގައި ރާއްޖޭން އިންޑިއާއާ ދެކޮޅަށް ނުކުންނައިރު، އަމިއްލަ ދަނޑުގައި ރާއްޖޭން ވަނީ އިންޑިއާއާ ތިން ފަހަރު ބައްދަލުކޮށްފައެވެ. އެ މެޗުތަކުގެ ތެރެއިން ރާއްޖެއަށް މޮޅުވެވުނީ އެންމެ މެޗަކުންނެވެ. އެއީ 2000 ވަނަ އަހަރުގެ ގޯލްޑަން ޖުބުލީ މުބާރާތުގައެވެ. އޭގެ ފަހުން 2008 ވަނަ އަހަރުގެ ސާފް ޗެމްޕިއަންޝިޕުގައި ކުޅުނު މެޗު 1-0 ގެ ނަތީޖާއަކުން އިންޑިއާއިން ކާމިޔާބުކުރިއިރު، 2011 ވަނަ އަހަރު މާލޭގައި ކުޅުނު އެކުވެރިކަމުގެ މެޗު ނިމުނީ 1-1 ގެ ނަތީޖާއަކުން އެއްވަރުވެގެނެވެ.


ލައްޖެހި ބިބީ - ވިކިޕީޑިއާ\nލައްޖެހި ބިބީ (ސައިންޓިފިކް ނަން: Chaetodon guttatissimus)ނުވަތަ (އިނގިރޭސި ބަހުން: Peppered butterflyfish) އަކީ ރާއްޖޭގެ ފަރުފަޅުތަކުގައި ވަރަށް ގިނައިން އުޅޭ މަހެކެވެ. މިމަސް ގިނައިން އުޅެނީ ޖޯޑުޖޯޑަށެވެ. ނަމަވެސް މަދުމަދުން ކުދިއައިން ހަދައިގެން ދުވެއުޅޭތަން ފެނެއެވެ. މިމަސް އެންމެ ބޮޑުވާކަމަށްވަނީ ގާތްގަނޑަކަށް5އިންޗި އެވެ. ދިވެހިންގެ ތެރޭގައި މިމަހަށް ވަކިނަމެއް ކިޔައި ނޫޅޭތީ މަހުގެ ޢިލްމީ ނަމާއި، އިގިރޭސި ނަމާއި، ގުޅޭގޮތުން މަހުގެ ސިފަޔަށް ވިސްނާ މިމަހަށް ލައްޖެހި ބިބީ ކިޔާފައިވަނީ އެވެ.\nމިމަހުގެ ކާނާ އަކީ ކުދިކުދި ފަންޏާއި، ފެއްސާ، މުރަކައާއި، ގާތަކުގެ ކުދި ލޯވަޅުތަކުގައި ތިބޭ ކުދިކުދި ފަނިފަކުސައެވެ. މަހުގެ ބުރަކަށިމަތީ ކޮަތަރިބައިގައި 13 ހަރުކައްޓާއެކު 22 ނުވަތަ 23 މަޑުކަށި ހުރެއެވެ. ބަނޑުދަށް ފަރާތު ކޮތަރިބައިގައި ހަރުކޮށް ހުންނަ3ކައްޓާއެކު 16 އާއި 18 އާއި ދެމެދުގެ އަދަދަކަށް މަޑުކަށި ހުރެއެވެ. ކަންފަތުގައި 14 މަޑުކަށި ހުރެއެވެ.\nމަހުގެ ކުލައަކީ ފެހި ރީނދޫ ކުލައެވެ. މަހުގެ ލޮލާއި ނިގޫފަތް ހުރަސްކޮށް ކަޅުކުލައިގެ ފުޅާ ރޮނގެއް ހުރެއެވެ. މަހުގެ ނިގޫފަތުގެ ބުޑުދަށުގައި ވެސް ފަނޑުކޮށް ހުންނަ ރޮނގެއް ހުރަހަށް ހުރެއެވެ. ދެއަރިމަތީ ގައްޔާއި ބުރަކަށި މައްޗާއި، ބަނޑުދަށް ފަރާތު ކޮތަރިބައިގައި ކަޅުކުލައިގެ ލައްތަކެއް ހުރެއެވެ. މިލައްތައް ހުންނަނީ ރޮނގާއި ދިމާވާ ގޮތަށް ތަރުތީބަކުންނެވެ. ބުރަކަށި މަތީ ކޮތަރިބަޔާއި، ބަނޑުދަށް ފަރާތު ކޮތަރިބައިގެ ކައިރިފަށް ހުންނަނީ ރީނދޫ ކުލައިގައެވެ.


Japan sarukaarun Ga. Nilandhoo School ah 1.1 million rufiyaa ge ehee eh - One Online\n24 ނޮވެމްބަރު 2021: ޖަޕާން ސަރުކާރުން ގއ. ނިލަންދޫ ސްކޫލަށް 1.1 މިލިއަން ރުފިޔާގެ އެހީ ދިނުމުގެ ރަސްމިއްޔާތުގެ ތެރެއިން -- ވަން ފޮޓޯ: ނަޒީމް ނައުޝާދު\nޖަޕާނު ސަރުކާރުން ގއ. ނިލަންދޫ ސްކޫލަށް 1.1 މިލިއަން ރުފިޔާގެ އެހީއެއް\nޖަޕާން ސަރުކާރުން ގއ. ނިލަންދޫ ސްކޫލަށް 1.1 މިލިއަން ރުފިޔާގެ އެހީއެއް ދޭން ނިންމައިފިއެވެ.\nގއ. ނިލަންދޫ ސްކޫލަށް 1.1 މިލިއަން ރުފިޔާގެ އެހީއެއް ދީފައިވަނީ ޖަޕާން ސަރުކާރުގެ ގްރާންޓް އެސިސްޓެންސް ފޯ ގްރާސްރޫޓްސް ހިއުމަން ސެކިއުރިޓީ ޕްރޮޖެކްޓްސް (ޖީޖީޕީ) ސްކީމްގެ ދަށުންނެވެ.\nއެއްބަސްވުމުގައި ސޮއިކުރުމަށް މިއަދު ބޭއްވި ރަސްމިއްޔާތުގައި ޖަޕާން ސަރުކާރުގެ ފަރާތުން ސޮއިކުރެއްވީ ޖަޕާނުން ރާއްޖެއަށް ކަނޑައަޅާފައި ހުންނަވާ ސަފީރު ޔަނައި ކެއިކޯއެވެ. އަދި ނިލަންދޫ ސްކޫލުގެ ފަރާތުން ސޮއިކުރެއްވީ އެ ސްކޫލުގެ ޕްރިންސިޕަލް ހަދީޖާ އިބްރާހީމެވެ. މި ޕްރޮޖެކްޓް ތަންފީޒުކުރުމަށް ހަމަޖައްސާފައިވަނީ އެޑިއުކޭޝަން މިނިސްޓްރީގެ އެހީތެރިކަމާއެކު ނިލަންދޫ ސްކޫލުންނެވެ.\nރާއްޖޭގައި ހުންނަ ޖަޕާން އެމްބަސީން މިއަދު ބުނީ، މި އެހީގެ ދަށުން ނިލަންދޫ ސްކޫލުގެ ގްރޭޑް އެކެއްގެ ދަރިވަރުންނަށް އެ ސްކޫލުގައި ކްލާސްރޫމަކާއި ލައިބްރަރީއެއް އިމާރާތް ކުރާނެ ކަމަށާއި ގުދުރަތީ ކާރިސާތަކުގެ ހާލަތުގައި ރައްކާތެރިވުމަށް ބޭނުންކުރާނެ އިމާރާތެއްގެ ގޮތުގައި އެ އިމާރާތް ބޭނުންކުރެވޭނެ ކަމަށެވެ.\nޖީޖީޕީ އަކީ ރާއްޖޭގައި މީހުން ބާރުވެރިކުރުމަށް ޖަޕާން ސަރުކާރުން ހިންގާ ރަސްމީ ޕްރޮގްރާމެކެވެ. 1996 އިން ފެށިގެން ތައުލީމީ ދާއިރާއާއި ތިމާވެށީގެ ދާއިރާއާއި ސިއްހީ އަދި ހަކަތައިގެ ދާއިރާގެ އިތުރުން ދަތުރުފަތުރު ކުރުމުގެ ދާއިރާއަށްވެސް ޖީޖީޕީން ވަނީ އެހީތެރިކަން ފޯރުކޮށްދީފައެވެ.\nގުޅޭ ޓެގު ޖަޕާން އެޑިއުކޭޝަން މިނިސްޓްރީ